c: text/html

text:
ཟབ་མོ་དབུ་མ་ཐལ་འགྱུར་པའི་ལུགས་ཀྱི་དཀའ་གནད་སྟོན་པ་ལ་སྔོན་བྱོན་མཁས་དབང་ཕལ་མོ་ཆེས་དབུ་ཚད་སྟག་སེང་འཇིང་བསྣོལ་ཞེས་བརྗོད་པ་ལྟར་ཐལ་སྦྱོར་ལ་བརྟེན་ནས་ལྟ་བའི་འཛིན་མཚམས་སོགས་ཕྲ་ཞིབ་ཀྱི་གནད་རྣམས་རྒྱུ་མ་ཕུ་དེད་ཀྱི་ཚུལ་དུ་སྤྲོས་པ་ལགས་པས། རྩོད་གྲྭར་འགྲིམས་པའི་སྐལ་བ་མི་ལྡན་པ་རྣམས་ཚུལ་འདིའི་རོ་བཅུད་ཇི་བཞིན་མྱོང་བའི་སྐལ་བའང་དབེན་མོད། དགེ་འདུན་ཆོས་འཕེལ་ནས་སྔ་སྲོལ་དེ་ཉིད་ལས་འགོངས་ཏེ་ཀླུ་སྒྲུབ་དགོངས་རྒྱན་དུ་ཐལ་ཕྲེང་སྣ་གཅིག་ཀྱང་མེད་པའི་སྒོ་ནས་ཟབ་མོ་དབུ་མའི་སྙིང་པོའམ་དཀའ་གནད་གོ་བ་ཆུ་ཐུབ་ཀྱི་རིགས་པ་ལ་བརྟེན་ཏེ། འཛམ་གླིང་མཚན་ཉིད་རིག་པའི་སྤྱི་འགྲོས་ལྟར་ལྷུག་པར་བརྗོད་པས། གངས་ཅན་བོད་ཀྱི་མཚན་ཉིད་རིག་པའི་གཞུང་ལུགས་ཀྱི་ལྡུམ་རར་སྔོན་མེད་རྩོམ་ལུས་ལེགས་པོ་འདི་ཀོ་གསར་དུ་དྲངས་པ་ཡིན།
གཅིག སྤྱི་བརྗོད།
དེ་ཡང་ཟབ་མོ་དབུ་མའི་སྲོལ་འབྱེད་འཕགས་པ་ཀླུ་སྒྲུབ་ཀྱི་དབུ་མ་རྩ་ཤེར་སོགས་བསྟན་པ་སྔ་དར་གྱི་སྐབས་སུ་ལོ་ཙཱ་བ་སྐ་ཅོག་ཞང་གསུམ་གྱིས་ཐོག་མར་བོད་དུ་དྲངས་ནས་འཆད་ཉན་སྤེལ་གསུམ་གྱི་དབུ་བརྩམས་ཏེ་དེང་གི་བར་ལོ་པཎ་གསེར་རིའི་ཕྲེང་བ་བྱོན་པ་རྣམས་ནས་ཕྱོགས་འདི་ལ་བྱས་རྗེས་རང་སོ་སོའི་ནུས་པ་ལྟར་ཆེ་ཆུང་སྣ་ཚོགས་བཞག་ཡོད་པ་ནི་ཟབ་མོ་དབུ་མའི་ལུགས་དེ་གངས་ཅན་ལྗོངས་སུ་བྱུང་འཕེལ་གྱི་ལོ་རྒྱུས་ལ་ཕྱིར་མིག་ཅིག་འཕངས་པ་ལས་གསལ་ལེར་ཤེས་ཐུབ། དེ་དག་ལས་ལོ་ཙཱ་བ་ཆེན་པོ་པཱ་ཚབ་ཉི་མ་གྲགས་པ་ནས་དཔལ་ལྡན་ཟླ་བ་གྲགས་པའི་དབུ་མ་ལ་འཇུག་པ་སོགས་ཐལ་འགྱུར་བའི་གཞུང་ལུགས་བསྒྱུར་ཅིང་ཞུས་ཏེ་གཏན་ལ་ཕབ་རྗེས་འཁོར་སློབ་ཀྱི་རྒྱ་མཚོ་བསྐྱངས་ཤིང་། ཚིག་ལ་མཁས་པ་དར་ཡོན་ཏན་གྲགས། དོན་ལ་མཁས་པ་གཙང་པ་ས་སྤོས། གཉིས་ཀ་ལ་མཁས་པ་རྨ་བྱ་བྱུང་ཡེ། གཉིས་ཀ་ལ་མི་མཁས་པ་ཞང་ཐང་ཟག་པ་ཞེས་བུ་ཆེན་བཞི་བྱོན་ཏེ་སྙན་པའི་གྲགས་པ་ཕྱོགས་བཅུར་འབར་བ་བྱུང་། དེ་ནས་སློབ་བརྒྱུད་དེ་དག་ལས་མཆེད་པའི་ཐལ་འགྱུར་བའི་འཆད་ཉན་གྱི་ལུགས་འདྲ་མིན་སྣ་ཚོགས་རྒྱ་མཚོ་ཆེན་པོའི་ཀློང་བརྡོལ་བ་ལྟ་བུ་སྟེ། རྨ་བྱ་བྱང་བརྩོན་ནས་མཆེད་པའི་སློབ་བརྒྱུད་ལས་བུ་སྟོན་རིན་ཆེན་གྲུབ་དང་རེད་མདའ་བ་གཞོན་ནུ་བློ་གྲོས། ཡར་འབྲོག་པ་རིན་ཆེན་ཏོག རྗེ་ཙོང་ཁ་བ་བློ་བཟང་གྲགས་པ་སོགས་བྱོན་ཞིང་། ཞང་ཐང་ཟག་པ་ལས་རོང་སྟོན་ཤེས་བྱ་ཀུན་ཁྱབ་དང་སྟག་ལོ་ཤེས་རབ་རིན་ཆེན། གསེར་མདོག་པཎ་ཆེན་ཤཱཀྱ་མཆོག་ལྡན། གོོ་རམས་བསོད་ནམས་སེང་གེ་སོགས་ཟབ་མོ་དབུ་མ་ལས་ཐལ་འགྱུར་ལུགས་བཟང་འཆད་ཉན་སྤེལ་གསུམ་ལ་བྱས་རྗེས་བླ་ལྷག་བཞག་པའི་མཁས་པ་ཚབ་མཚོན་རང་བཞིན་ཅན་དེ་རྣམས་བྱོན་པས། གངས་ཅན་གྱི་ས་དགེ་བཀའ་རྙིང་སོགས་གྲུབ་མཐའ་རིས་མེད་ཀྱིས་ལྟ་སྤྱོད་གཉིས་ལས་ལྟ་བ་ནི་རྨད་དུ་བྱུང་བ་དཔལ་འཕགས་པ་ཀླུ་ཡི་དབང་པོ་ཁོངས་སུ་བཅོལ་བ་འདི་ཀོ་བྱུང་། ཟབ་མོ་དབུ་མ་འཆད་སྤེལ་གྱི་ཁྲོད་མཁས་པ་སོ་སོ་ནས་གདུལ་བྱའི་བློ་ཡི་ཁྱད་པར་ལ་བསྟུན། དོན་གྱི་གནད་ཁྲོལ་བ་ལ་རྩལ་འདོན་ལུགས་མི་འདྲ་བའི་དབང་གིས་ཐ་སྙད་ཀྱི་ཞལ་བཞེས་ཅུང་ཟད་མི་འདྲ་བ་བྱུང་མོད། མཐར་ཐུག་གི་དགོངས་པ་དབུ་མ་ཆེན་པོ་སྤྲོས་བྲལ་མཉམ་པ་ཉིད་དུ་དབྱེ་བསྲི་མེད་པར་གཅིག་ཏུ་གཞོལ་ཞིང་འབབ་པའོ།།
དེ་ཡང་ཐ་སྙད་ཀྱི་ཞལ་བཞེས་མི་འདྲ་བའི་དབང་གིས་སྔོན་བྱོན་མཁས་པའི་ཁྲོད་དུ་རོང་སྟོན་སྟག་ལོ་གོ་ཤཱཀ་སོགས་སྔ་རབས་ལུགས་འཛིན་གྱིས་རྗེ་བློ་བཟང་གྲགས་པའི་ཕྱོགས་འདིའི་ལྟ་གྲུབ་ལ་སྐྱོན་བརྗོད་མང་དུ་མཛད་ཅིང་། རྗེའི་སློབ་བརྒྱུད་ལས་མཁས་གྲུབ་རྗེ་དང་སེ་ར་རྗེ་བཙུན། པཎ་ཆེན་བདེ་ལེགས་ཉི་མ། འཇམ་དབྱངས་དགའ་བློ། པཎ་ཆེན་བློ་བཟང་ཆོས་རྒྱན། འཇམ་དབྱངས་བཞད་པའི་རྡོ་རྗེ་སོགས་ནས་བརྒལ་ལན་རྒྱ་ཆེན་མཛད་དེ་རྗེའི་ལྟ་གྲུབ་སྲུང་འཛིན་བྱས། སྔ་ཕྱི་ཕྱོགས་གཉིས་ནས་ཀྱང་རང་རང་ལ་རྒྱབ་རྟེན་གྱི་ལུང་དང་དགོངས་པའི་བབ། རིགས་པའི་འགྲོས་ཁྱད་པར་བ་རེ་ཡོད་པས་ན། རང་ལུགས་ཀྱི་དར་ཆ་བསྒྲེངས་ཏེ། བརྒལ་ལན་དག་ཏུ་ཚིག་གི་ཤགས་འདྲ་མིན་གྱིས་བསྡོས་ཏེ་གཞན་ལུགས་ཚར་གཅོད་པའི་བཟོ་སྟབས་བསྟན་ཅིང་དོན་དུ་རང་སྡེའི་ལ་རྒྱ་སྲུང་བ་ཙམ་ལས་ཅིག་ཤོས་ཚར་བཅད་དེ་ལྟ་བ་རྨེག་མེད་དུ་གཏོང་བ་ནི་གཅིག་ཀྱང་མེད། དེ་ལྟར་ཡང་ཡིན་ངེས་སྙམ་སྟེ། ཟབ་མོ་དབུ་མ་ལྟ་བུ་འགྲོ་བ་མིའི་རིགས་ཀྱི་ཤེས་རིག་གླིང་དུ་ཚད་ཆེས་མཐོ་ཤོས་སུ་སླེབས་པའི་མཚན་ཉིད་རིག་པ་ལྟ་ཅི། བརྡ་སྤྲོད་རིག་པ་ལྟ་བུ་རྨང་གཞིར་གྱུར་པའི་ཤེས་བྱ་ཐད་ཀྱི་ངོས་འཛིན་མི་འདྲ་བའི་ཆ་ནས་བྱུང་བའི་མཁས་པའི་བར་གྱི་རྩོད་པ་ཙམ་ཡང་རང་རང་གི་ལུགས་འཛིན་པ་ཙམ་ལས། གཅིག་གིས་གཅིག་ཚར་གཅོད་ཐུབ་པའི་ལོ་རྒྱུས་ཤིག་ད་བར་བོད་ན་འཆད་དུ་མེད་པའི་ཕྱིར་རོ།། ཚུལ་འདི་ལ་དགེ་ཆོས་ཀྱིས། རང་སོ་སོའི་རྗེས་འབྲང་དག་གིས་རྒྱུ་མཚན་མེད་པར་དད་པས་ཡིད་ཆེས་ན་ནི་དེར་ཟད་ཀྱི་ཕན་ཚུན་བསྡུས་ཏེ་འདི་གཉིས་རྩོད་ཚེ། གཅིག་གིས་གཅིག་ནམ་ཡང་སུན་ཕྱུང་མི་ནུས་པས་ཕན་ཚུན་ཁྲོ་ཞིང་ཚིག་རྩུབ་སྨྲ་བ་ཙམ་གྱི་མཐའ་ཅན་དུ་མཐའ་ཅན་དུ་འགྱུར་རོ་ཞེས་གསུངས་པ་ལྟར་རོ།།
སྤྱིར་སྟོང་ཉིད་སྨྲ་བའི་ཁྱུ་མཆོག་ཙོང་ཁ་བ་ཞེས་གངས་ལྗོངས་གྲུབ་མཐའ་རིས་མེད་ཀྱི་ཤེས་ནས་སྨྲ་བ་ཀུན་གྱིས་མགྲིན་གཅིག་ཏུ་བརྗོད་ལ། དོན་དུའང་དེ་ལྟར་ཡིན་ངེས་ཏེ། རྗེ་བདག་ཉིད་ཆེན་པོ་འདི་པའི་ལྟ་གྲུབ་ནི་ཆོས་རྗེ་དོན་གྲུབ་རིན་ཆེན། རྗེ་བཙུན་རེད་མདའ་བ། བླ་མ་དབུ་མ་པ། ལྷོ་བྲག་ནམ་མཁའ་རྒྱལ་མཚན། སྐྱབས་ཆེན་ལོ་ཆེན་དཔལ་བཟང་སོགས་སྐབས་དེའི་ཡུལ་གངས་ཅན་གྱི་གྲུབ་མཐའ་རིས་མེད་ཀྱི་གཞུང་ལུགས་རབ་འབྱམས་སྨྲ་བ་སྔ་གཞུག་བཞི་བཅུ་ཉེ་བ་གུས་པས་རྩེ་གཅིག་ཏུ་བསྟེན་ཏེ་བྱུང་བ་ལགས་པས། དེ་སྔོན་གྲུབ་མཐའ་རིས་མེད་ཀྱི་ལེགས་པའི་སྙིང་བཅུད་འདུས་ཡོད་པ་སྨོས་མེད་ཡིན་སྟབས་གངས་ཅན་ན་མངོན་པར་མཐོ་ཡིན་མོད། འོན་ཏེ་གདུལ་བྱ་བློ་ཡི་མོས་པ་སྣ་ཚོགས་ལ་གང་ལ་གང་འཚམས་དེ་བསྟུན་གྱི་ཚུལ་དུ་སོང་བས་གྲུབ་མཐའ་གཞན་དག་ཀྱང་རང་སོ་སོའི་ཐུན་མིན་གྱི་ཁྱད་ཆོས་རེ་ཡོད་པས་མཐའ་གཅིག་ཏུ་འདི་ནི་མཆོག་དང་འདི་ནི་དམན་ནོ་ཞེས་པའི་ཤན་འབྱེད་དུ་མེད་ལ་གཅིག་ཚབ་གཅིག་གིས་ཀྱང་བྱེད་ག་ལ་ཐུབ་སྙམ་མོ།། གལ་སྲིད་ཕན་ཚུན་རིགས་པའི་འགྲོ་གླེང་བྱེང་དུས་གྲུབ་མཐའི་ལ་རྒྱའི་ཤན་ངན་མི་ཞུགས་ལ། མཐའ་གཅིག་ཏུ་རང་ལྟ་མཆོག་འཛིན་གྱིས་གཞན་ཕྱོགས་ལ་ལྟ་ངན་ལོག་ཆོས་སོགས་ཀྱི་ཚིག་གིས་དམོད་པར་མི་བྱེད་པར་ངོ་མཚར་བའི་ལུང་རིགས་ཀྱི་འཕྲུལ་འཁོར་སྐོར་བ་ཞིག་ཡིན་ན། ཆོས་ལུགས་པ་ཞིག་གི་ངོར་དེ་ནི་རང་བཞིན་གྱི་ཁ་བཏོན་དགེ་སྦྱོར་གང་གིས་ཀྱང་འགྲན་མི་ནུས་པའི་རླབས་ཆེན་གྱི་ཚོགས་བསག་ཡིན་ལ། རིག་གནས་འཛུགས་སྐྲུན་གྱི་ལས་ལ་གཞོལ་བའི་འཇིག་རྟེན་པའི་ངོར་དེ་ནི་མེ་ཏོག་མཉམ་བཞད། མཁས་བརྒྱ་འགྲན་གླེང་གི་རྣམ་པ་སྟེ་རིག་གནས་གོང་འཕེལ་དུ་འགྲོ་བཞིན་པའི་དན་རྟགས་རྣལ་མ་ཡིན་ནོ།།
དེ་བཞིན་སྐབས་སུ་བབ་པ་གླེང་བར་བྱ་བའི་གཞི་དགེ་ཆོས་ཀྱི་ཀླུ་སྒྲུབ་དགོངས་རྒྱན་དུ་ཟབ་མོ་དབུ་མའི་དཀའ་གནད་སྐོར་ཞིག་སྟེ། ཐ་སྙད་ཚད་གྲུབ་འདོད་མིན། དབུ་མ་བ་ལ་ཁས་ལེན་ཡོད་མེད། བདེན་གཉིས་གང་གཞི་གཙོ་བོར་འཛིན་པ་སོགས་ཀྱི་ཐད་ལ་གྲགས་པའི་རྗེས་སུ་མ་འབྲང་པར་རང་གི་དཔྱད་སྟོབས་རིགས་པས་ཕྲ་ཞིང་ཞིབ་པར་འཇུག་པ་བྱས་ཏེ་བོད་སྔ་རབས་དང་ཕྱི་རབས་གང་གི་ལུགས་ལའང་སྔ་རྒོལ་དུ་དམིགས་སུ་མ་བཟུང་པར་དོགས་པ་སློང་བའི་ཚུལ་གྱིས་རང་ལུགས་ཤུགས་ནས་བཞག་སྟེ་བརྗོད་ཅིང་། ཐ་སྙད་ཚད་མས་གྲུབ་མིན་དང་དབུ་མ་བ་ལ་ཁས་ལེན་ཡོད་མེད་སྐོར་ལ་དངོས་སྟོབས་རིགས་པའི་རྗེས་སུ་འབྲངས་ཏེ་སྔ་རབས་ལུགས་འཛིན་གོོ་རམས་པའི་ལྟ་བ་འཐད་ཕྱོགས་སུ་དམིགས་ཤིང་རྗེ་བློ་བཟང་གྲགས་པའི་ལུགས་འཛིན་གྱི་མཁས་པ་དག་གི་དགོངས་པ་ལ་ཅུང་ཟུར་ཟ་ཚུལ་དུ་སོང་བས་རྗེ་ཤེས་རབ་རྒྱ་མཚོ་ནས་ཀླུ་སྒྲུབ་དགོངས་རྒྱན་ལ་ཆེ་ལོང་དུ་བརྟགས་པ་མི་འཇིགས་སེང་གེའི་ང་རོ་ཞེས་པ་དགག་ཡིག་བརྩམས་ཏེ་སུན་འབྱིན་མཛད། ལར་མི་འཇིགས་སེང་གེའི་ང་རོ་ལྟ་བུ་བརྒལ་བརྟག་གི་གཞུང་འདི་རྒྱབ་རྫོང་གི་ལུང་དང་། གོ་བ་ཆུ་ཐུབ་ཀྱི་རིགས་པ་སོགས་ཕྱོགས་གང་ནས་གཞིགས་ཀྱང་རྗེ་རིན་པོ་ཆེའི་ལྟ་གྲུབ་གསལ་ཁ་བཏོན་པའི་གཞུང་བཟང་རིན་ཆེན་དང་པོའི་གཤིས་སུ་སོང་བས་དགེ་ལྡན་ལུགས་བཟང་འཛིན་པའི་སྐྱེས་བུ་ལྟ་ཅི། གངས་ལྗོངས་རྒྱལ་བསྟན་རིས་མེད་ཀྱི་གཟུར་གནས་མཁས་དབང་རྣམས་ཀྱིས་ཀྱང་ཨེ་མ་ཧོ་ཞེས་བསྟོད་སྤྲིན་ཕུན་བའི་གནས་སུ་སོང་མོད། འོན་ཏེ་གཞུང་དེ་ཉིད་སྔ་རྒོལ་ལ་ལྟ་ལོག་པ། ཆད་ལྟ་བ། སྨྱོན་པ། འཆལ་བོ་སོགས་ཚིག་གི་དུག་མདའ་མང་པོ་འཕངས་ཤིང་། ཉག་རོང་རོང་དགུའི་ཕུལ་དུ་བརྗིད་མོད་ཀྱི།། ལ་ལས་ལས་འབྲས་མེད་པར་སྨྲ་འདི་ནོངས།། ཟླ་གྲགས་བ་འཇོ་ཀུན་བཟང་ལྷུན་པོ་ཡང་།། དགེ་མིང་བདུད་འདུན་ཆོས་མིན་འཕེལ་བས་སྨད།། ཅེས་པ་ལྟ་བུ་རྩོམ་གྱི་ཉམས་ཧ་ཅང་ཆེ་བའི་ཤོ་ལོ་ཀ་མང་པོ་བར་སྐབས་སུ་བཅུག་ཏེ་ངན་དམོད་མང་པོ་བྱས་པ་ནི་ཆོས་ལ་མི་རྟོན་གང་ཟག་ལ་རྟོན་པའི་ཚུལ་གྱིས་དགེ་ཆོས་ཀྱི་ཐུན་མོང་སྣང་ངོའི་བྱ་སྤྱོད་ལ་དམོད་པའི་ཆ་ནས་ཁོང་གི་བརྕམས་ཆོས་ནང་གི་གཟི་འོད་རབ་ཏུ་འཕྲོས་པའི་རྟོག་གེ་རིགས་པའི་འོད་རླབས་དང་རིག་གནས་ལ་དཔྱད་པ་ལྷུར་ལེན་པའི་ཐབས་ལམ་མ་རྨད་དེ་ཉིད་མོག་པོར་བྱས་པ་ནི་ཕྱོགས་གང་ནས་དམིགས་ཀྱང་མི་འོས་པ་ཞིག་ཡིན་ལ། དེ་བཞིན་ཀླུ་སྒྲུབ་དགོངས་རྒྱན་ལ་དགག་པ་གཏོང་བའི་དེང་གི་གསར་བྱུང་བརྩམས་ཆོས་དག་ཀྱང་སྤྱིར་རྩོད་སྒྲུབ་རིགས་པའི་བརྒལ་བརྟག་ཏུ་སོང་བས་ཚད་མཐོ་དམན་གང་ཡིན་ཡང་རུང་དེ་བསྟུན་གྱི་རིན་ཐང་ཞིག་ཡོད་ངེས་མོད་ཀྱང་། ཕལ་མོ་ཆེ་རྩོམ་གྱི་འཇུག་པ་ཐོག་མ་ཉིད་ནས་ཕ་རོལ་པོ་ལ་ལྟ་ངན་རྒོལ་ངན་ཞེས་པ་ངན་རྟོག་གིས་དྲངས་པའི་ཚིག་འཆལ་དང་གཞན་ལ་སྤ་བཀོང་བའི་རྫིགས་ཉམས་ཀྱིས་བརྗེད་པར་བྱས་པས་སྔ་རྒོལ་ལྟ་ཅི། གཟུར་གནས་ཀུན་གྱི་ཡིག་གར་མི་འོང་བར་བྱས་འདུག་པས་དོན་གྱི་རིན་ཐང་དེ་ཉིད་ཀྱང་སྒྲིབ་སོང་བ་ནི་བློ་ཕམ་དགོས་པའི་གནས་གཞི་ལོས་ཡིན་སྙམ། འདི་ལ་དམིགས་ན་གོོ་རམས་པའི་ལྟ་བའི་ཤན་འབྱེད་ཐེག་མཆོག་གནད་ཀྱི་ཟླ་ཟེར་ནང་དུ། རྗེ་ཙོང་ཁ་བའི་ལྟ་དགོངས་མི་འཐད་ཚུལ་བརྗོད་སྐབས་ཐོག་མ་ཉིད་དུ་ལེགས་པར་དཔྱོད་པའི་བློ་གྲོས་ཀྱི་གསུང་རབ་ཀྱི་དགོངས་པ་རང་སྟོབས་ཀྱིས་འགྲེལ་ཞིང་སྙིང་རྗེ་དང་སེམས་བསྐྱེད་ལ་སོགས་པའི་ཡོན་ཏན་གྱི་རྒྱན་གྱིས་མཛེས་པ་ཤར་ཙོང་ཁ་བ་བློ་བཟང་གྲགས་པའི་དཔལ་གྱི་ཞལ་སྔ་ནས་ཞེས་ཆེ་བརྗོད་ཀྱི་མཚན་ནས་དྲངས་ཏེ་ལུང་རིགས་ཀྱི་དཔྱད་པར་འཐུག་ཅིང་མཇུག་བསྡུས་སྐབས་ཀྱང་། རྩོད་འདོད་རྒོལ་བ་ཡོད་ན་ཟླ་བ་ཡི།། འགྲེལ་ཆེན་གསུམ་པོ་དབང་པོར་བྱས་ནས་ནི།། རྩོད་པར་བགྱི་ཡི་བདུན་དུ་ལྷགས་པར་གྱིས།། དེ་ལྟར་མིན་པ་དེང་སང་བྱིས་པ་ཡི། མགོ་བོ་སྐོར་བའི་ཚིག་གི་ཟེར་ཟློས་ལ།། ཁོ་བོ་རྩོད་པ་དག་ནི་མི་བགྱིས་སྟེ། འཇིག་རྟེན་བྱ་བ་སྙིང་པོ་མེད་ཕྱིར་རོ།། ངན་རྟོག་རླུང་གིས་བློ་གྲོས་མ་དཀྲུགས་པར། གནས་ལུགས་འཁྲུལ་མེད་ཇི་བཞིན་རྟོགས་འདོད་ན། ཞེས་པ་སོགས་རིགས་པའི་བགྲོ་གླེང་རྣལ་མ་ལས་ཆགས་སྡང་གི་རང་རྒྱུད་མ་བསླད་པ་ནི་ཇི་འདྲའི་ལེགས་པ་ལ་ཨང་། དེས་ན། གཞོན་སྐྱེས་རྣམ་ནས་སྤྱིར་རིགས་པའི་བརྒལ་བརྟག་ནི་རིག་གནས་དར་བའི་གསོས་སུ་དམིགས་ནས་རྗེས་སུ་ཡི་རངས་བྱེད་ཅིང་རང་ཡང་དེ་ལྟ་བུར་ཞུགས་དགོས་མོད། འོན་ཏང་རང་གི་གྲགས་འདོད་སོགས་ངན་རྟོག་གིས་དྲངས་པའི་གཞུང་ལུགས་ཀྱི་བགྲོ་གླེང་ནི་ནམ་གཞི་མཐུན་སྒྲིལ་གྱི་གཤེད་དུ་འགྱུར་བས་དོགས་ཟོན་བྱེད་དགོས་པའི་གནས་སུ་ཤེས་པར་བྱའོ།།
གཉིས། ཐ་སྙད་ཚད་གྲུབ་མི་བཞེད་པའི་སྐོར།
ཐ་སྙད་ཚད་གྲུབ་མི་བཞེད་པ་ནི་ཀླུ་སྒྲུབ་དགོངས་རྒྱན་གྱི་བརྗོད་སྙིང་གཙོ་བོ་ཡིན་ཏེ། བསྡུས་ཏེ་བརྗོད་ན། ཐ་སྙད་ཚད་གྲུབ་ཅེས་པ་ནི་སོ་སོ་གང་སྣང་བ་དེ་ཉིད་རང་ངོར་བསླུ་མེད་བསྙོན་མེད་དུ་གྲུབ་པར་བརྗོད་ལ། དེ་ཉིད་མི་འདོད་པ་ནི་ཐ་སྙད་དུ་གང་སྣང་བསླུ་མེད་དུ་མྱོང་རུང་། མྱོང་བ་དེ་ཉིད་བརྟག་ཅིང་དཔྱད་ན་ཚད་གྲུབ་ཏུ་གཅིག་ཀྱང་མེད་པར་ཐམས་ཅད་རྫུན་གྱི་སྟེང་ནས་རྣམ་གཞག་སྣ་ཚོགས་བྱེད་པའོ། སྤྱོར་ཐ་སྙད་ཚད་གྲུབ་མི་བཞེད་པ་ནི་མཁས་དབང་དགེ་ཆོས་ཀྱི་གསར་བཏོད་ཅིག་མིན་པར་བོད་སྔ་རབས་ལུགས་འཛིན་སྟག་ལོ་སོགས་ནས་དེ་ལྟ་བུའི་ལྟ་བ་བཏོན་ཡོད་དེ། གྲུབ་མཐའ་ཀུན་ཤེས་ལས། གང་དག་དཔལ་ལྡན་ཟླ་བའི་རྗེས་འབྲངས་ནས།། མ་དག་འཁྲུལ་བའི་སྣང་བ་ཚད་གྲུབ་ཏུ། རིགས་པ་དུ་མ་དཔྱད་ནས་ཁས་ལེན་པ།། འདི་ལ་འགལ་བའི་ཁུར་ཆེན་འདི་ལྟར་ཡོད།། ཡུལ་ཀུན་རྫུན་དང་ཡུལ་ཅན་བསླུ་མེད་འགལ།། ཡུལ་དེར་འཁྲུལ་དང་དེ་ལ་ཚད་མ་འགལ།། རྗེས་དཔག་ཡོད་དང་བསྒྲུབ་ངག་མེད་པ་འགལ། མཐུན་སྣང་མེད་དང་ཆོས་ཅན་ཚད་གྲུབ་འགལ།། ཕྱི་དོན་ཚད་གྲུབ་རྡུལ་ཕྲན་ཆ་བཅས་འགལ།། ཞེས་རིགས་དྲུག་ཚད་མ་རྡོས་བཅད་ཚད་གྲུབ་འགལ་སོགས་བརྗོད་དེ་ཐ་སྙད་ཚད་གྲུབ་བཞེད་པའི་ལྟ་དགོངས་ལ་འགལ་བའི་ཁུར་ཆེན་བསྟུད་མར་བརྩེགས་པ་དང་། པཎ་ཆེན་ཤཱཀྱ་མཆོག་ལྡན་དབུ་མ་ལ་འཇུག་པའི་དཀའ་བའི་གནས་འགའ་ཞིག་རྣམ་པར་བཤད་པ་ཀུན་མུད་ཕྲེང་མཛེས་ཞེས་པར། ཀུན་རྫོབ་བདེན་པ་འཇོག་བྱེད་ཀྱི་ཚད་མར་བཤད་པ་ཇི་སྙེད་པ་དེ་དག་དབུ་མ་པ་རང་གི་ལུགས་འཇོག་པ་ན་ཚད་མར་ཁས་བླང་དུ་མི་རུང་སྟེ། གལ་ཏེ་རུང་ན་རང་ལུགས་ཀྱི་ཚད་མས་གྲུབ་པའི་དོན་ལ་ཚད་མ་གོ་ཆོད་པོ་གཞན་གྱིས་གནོད་པར་ཐལ་བའི་ཕྱིར་རོ།། ཇི་སྐད་དུ། རྣམ་ཀུན་འཇིག་རྟེན་ཚད་མིན་དེའི་ཕྱིར།། དེ་ཉིད་སྐབས་སུ་འཇིག་རྟེན་གནོད་པ་མེད།། ཅེས་གསུངས་སོ་ཞེས་དབུ་མ་པ་རང་གི་ལུགས་ལ་ནི་འཇིག་རྟེན་ཀུན་རྫོབ་ཀྱི་བདེན་པ་ལྟ་ཞོགརྣལ་འབྱོར་པའི་ཀུན་རྫོབ་ཙམ་ཡང་ཁས་ལེན་པ་མ་ཡིན་ཏེ། སྤྲོས་པའི་མཚན་མ་མཐའ་དག་འགོག་པའི་ཕྱིར་ཞེས་ཐལ་འགྱུར་པའི་ལུགས་ལ་ཐ་སྙན་ཚད་གྲུབ་མི་བཞེད་པ་དང་། ཞེས་དང་། དེ་བཞིན་གོོ་རམས་པ་ནས་ཀྱང་དབུ་མ་འཇུག་པའི་འགྲེལ་བ་ལྟ་བ་ངན་སེལ་དང་ལྟ་བ་ཤན་འབྱེད་ཅེས་པའི་གཞུང་རྣམས་སུ་ཐལ་འགྱུར་བས་ཐ་སྙད་ཚད་གྲུབ་མི་བཞེད་ཚུལ་བརྗོད་ཡོད། གསང་སྔགས་སྔ་འགྱུར་བའི་ལུགས་འཛིན་འཇུ་མི་ཕམ་དང་དེའི་སློབ་བརྒྱུད་རྣམས་ཀྱང་ཐ་སྙད་ཚད་གྲུབ་བཞེད་པ་ལ་སྐྱོན་བརྗོད་བྱས་ཡོད་དེ། ངེས་ཤེས་སྒྲོན་མེ་ལས། ཀ་བ་ཀ་བས་མི་སྟོང་དང་།། ཆོས་ཉིད་ཀ་བས་སྟོང་ངོ་ཞེས། སྟོང་གཞི་བཞག་ནས་གཞན་སྟོང་པ། ཚིག་དང་དོན་གྱི་གཞན་སྟོང་གཉིས། ཞེས་ཆོས་ཅན་ཀ་བ་མི་སྟོང་པ་ཆོས་ཉིད་ཀ་བའི་བདེན་གྲུབ་སྟོང་པ་ཞེས་པ་ནི་ཚིག་དང་དོན་གྱི་གཞན་སྟོང་དུ་འགྱུར་འདུག་ཅེས་ཟུར་ཟ་བའི་ཆ་ནས་ཐ་སྙད་ཚད་གྲུབ་མི་བཞེད་པའི་ལུགས་ལ་འཐད་པའི་འདེམ་ཤོག་འཕངས་པ་ལྟ་བུའོ།། ལུང་རིགས་དཔེ་གསུམ་གྱི་སྒོ་ནས་ཐ་སྙད་ཚད་གྲུབ་རྒྱ་ཆེར་འགོག་མཁན་ནི་དགེ་འདུན་ཆོས་འཕེལ་ཚང་ལགས་ཏེ། ཀླུ་སྒྲུབ་དགོངས་རྒྱན་དུ། རང་ཅག་གིས་ཡིན་མིན་ཐག་བཅད་པ་ཐམས་ཅད་ཀྱང་རང་གི་སེམས་ལ་ཇི་ལྟར་ཤར་བ་བཞིན་ཐག་བཅད་པ་ལས། རྩ་བ་གཞན་ཅི་ཡང་མེད་ཅེས་པ་ནས་ཐ་སྙད་ཚད་གྲུབ་འཇོག་ལ་བློ་མ་བདེ་ཞེས་པའི་བར་དུ་ཐ་སྙད་ཚད་གྲུབ་འདོད་མི་ནུས་ཚུལ་དང་འདོད་ན་སྐྱོན་འབབ་ཚུལ་ལུང་གི་རྒྱབ་རྟེན་ཡོད་ཐོག། དངོས་སྟོབས་རིག་པ་གཙོ་བོ་བྱས་ཏེ་རྒྱུ་མ་ཕུ་དེད་ཀྱི་ཚུལ་དུ་རྒྱ་ཆེར་སྤྲོས་ཡོད། རང་ཅག་གིས་གང་ཚད་གྲུབ་ཏུ་ཐག་བཅད་ཚད་ཐམས་ཅད་ཀྱི་རྩ་བ་མཐར་ཐུག་ཞིག་ཏུ་དཔྱད་ཚེ་རང་རང་གི་བློ་ལ་ཚད་མར་བཅོལ་བ་མ་གཏོགས་གཞན་ཅི་ཡང་མི་སྣང་ཚུལ་དེ་རྫིགས་རྫིགས་ཇི་ལྟར་བཤད་ཀྱང་སེང་གེའི་དཔང་པོ་སྟགསྟག་གི་དཔང་པོ་གཡག་དེའི་དཔང་པོ་ལ་ཁྱི། ཁྱི་ཡི་དཔང་པོ་ལ་བྱི་བ། བྱི་བའི་དཔང་བོ་ལ་འབུ་བཙུགས་འདུག་པའི་དཔེ་ངོ་མཚར་བ་དག་བཀོད་ནས་ཟབ་རྒྱས་གོ་དཀའ་བའི་དབུ་མའི་དཀའ་གནད་དེ་ཉིད་རང་བཞིན་གྱི་གླེང་མོལ་ལྟར་བརྗོད་པས་ཀུན་གྱིས་འཇུག་བདེ་བ་ལྟར་བྱས་སོ།། དེས་ན་ཀླུ་སྒྲུབ་དགོངས་རྒྱན་གྱི་གཞུང་འདིའི་རྩ་བའི་འཛིན་ས། རྩ་བ་དེ་ཉིད་གསལ་པོར་བསྟན་པའི་གཞུང་གི་སྒྲིག་གཞི། གཞི་རྩ་བ་དེ་ལས་གྱེས་པའི་འབྲེལ་ཡོད་ཀྱི་ཆ་ལག་སོགས་དབུ་ནས་ཞབས་སུ་བསྡུ་བའི་དོན་ཐམས་ཅད་ལ་དམིགས་ཏེ་བརྗོད་ན། སྤྱིར་ཐ་སྙད་ཚད་གྲུབ་མི་བཞེད་མཁན་སྔ་ཐབས་ལུགས་འཛིན་གོ་ཤཱཀ་སྟག་གསུམ་སོགས་ཡོད་མོད་ཀྱང་། དགེ་འདུན་ཆོས་འཕེལ་ནས་ཚུལ་ལུགས་དེ་ཉིད་སྟབས་བདེའི་རྗེས་ཟློས་བྱས་པ་ཙམ་མིན་པར་རང་གི་ཁྱད་ཆོས་མངོན་པར་ཕྱུག་པས་ན། ཐ་སྙད་ཚད་གྲུབ་མི་འདོད་པའི་ཐད་ལ་ཚབ་མཚོན་རང་བཞིན་ཅན་གྱི་མི་སྣ་ནི་མཁས་དབང་འདི་པ་བརྩིས་རུས་ལ། ཕྱོགས་འདི་ཡིས་དགེ་ཆོས་གངས་ཅན་བསམ་བློ་བ་ཆེན་པོ་བཅུ་ཡི་ཡ་གྱལ་དུ་རིགས་སྨྲ་འབྲོང་བུ་སོགས་ཀྱིས་བགྲངས་འདུག་པ་དེའང་རྒྱུ་མཚན་ཅན་དུ་སྣང་ངོ་།།
དེ་ཡང་བོད་སྔ་རབས་ཀྱི་ལུགས་སུ་སོང་བའི་ཐ་སྙད་ཚད་གྲུབ་མི་བཞེད་པའི་ལྟ་དགོངས་འདི་ཀོ་ཕྱིས་བྱོན་སྟོང་ཉིད་སྨྲ་བའི་ཁྱུ་མཆོག་རྗེ་ཙོང་ཁ་བ་བློ་བཟང་གྲགས་པའི་དཔལ་གྱིས་དགག་བྱ་ཁྱབ་ཆེའི་སྐྱོན་དུ་མཐོང་སྟེ་ལེགས་བཤད་ལྔ་དང་ཁྱད་པར་དུ་བྱང་ཆུབ་ལམ་རིམ་ནང་དུ་བཀག་ཡོད་པ་ལ།། སྔ་རབས་ལུགས་འཛིན་སྟག་ལོ་ནས་རྗེའི་ལྟ་བ་ལ་འགལ་ཁུར་བཅོ་བརྒྱད་བརྩེགས་པའི་བརྒལ་བརྟག་ཕུལ། དེ་ལའང་རྗེའི་སློབ་བརྒྱུད་སེ་ར་རྗེ་བཙུན་དང་འཇམ་དབྱངས་དགའ་བློ། འཇམ་དབྱངས་བཞད་པ་སོགས་ནས་རྗེའི་ལྟ་བ་འཐད་ལྡན་དུ་སྒྲུབ་པའི་ཆ་ནས་གཞན་ལུགས་མ་རྟོགས་ལོག་རྟོགས་ཕྱོགས་རྟོགས་ཀྱི་སྐྱོན་གྱི་ཕུང་པོར་བཏང་ཡོད། དགེ་ཆོས་ནས་སྔ་རབས་ལུགས་འཛིན་རྣམས་ཀྱི་ལྟ་བ་དང་ལྟ་བ་དེ་ཉིད་གཏན་ལ་འབེབས་པའི་རིགས་པ་ལ་ཡིན་རབ་ཕྱོགས་ཅིང་རྗེའི་སློབ་བརྒྱུད་དུ་གཏོགས་པའི་མཁས་པ་རེ་ཟུང་གིས་རྗེའི་ལྟ་བའི་འཛིན་མཚམས་གོལ་བར་མཐོང་སྟེ་ཟུར་ཟ་དང་དོགས་སློང་ཚུལ་གྱིས་ཐ་སྙད་ཚད་གྲུབ་འདོད་མི་རིགས་ཚུལ་རྩལ་དུ་བཏོན་ཏེ་བརྗོད་ཡོད། དགེ་འདུན་ཆོས་འཕེལ་གྱི་ཐ་སྙད་ཚད་གྲུབ་མི་བཞེད་པའི་འདོད་ཚུལ་དེ་སྟག་ལོའི་ཚད་མ་མི་འདོད་པ་དང་ཚད་གྲུབ་མི་བཞེད་པ་ལས་གསལ་ཁ་ཆེ་ཞིང་འཇུ་མི་ཕམ་སོགས་སྔ་འགྱུར་ལུགས་འཛིན་པའི་ཚད་མའི་ལྟ་དགོངས་ལས་ཀྱང་ཐལ་ཆེ་བའི་ཚུལ་དུ་སྣང་སྟེ། སྟག་ཚང་ལོ་ཙཱ་བས། འོན་ཀྱང་ཐ་སྙད་ཚད་གྲུབ་འདོད་ན་ནི།། རང་རྒྱུད་འཐད་ཕྱིར་རྒྱ་བོད་མཁས་མང་བཞེད།། འདི་ཡང་ཀུན་རྫོབ་མ་བཏགས་ཉམས་དགའི་ངོར།། འཇོག་ཅེས་གསུངས་ཀྱང་རྟོག་གེར་གོམས་ཆེས་པས།། མཐུན་སྣང་རྟེན་འབྲེལ་བཏགས་བྲལ་མ་ཚང་ན།། བློས་བཏགས་ཙམ་ལ་བྱ་བྱེད་མཁྱེན་པས།། སྟོང་དང་བརྟེན་འབྱུང་དོན་གཅིག་མཚན་ཉིད་ལ།། ཅུང་ཟད་འཁྲུལ་ཕྱིར་དབུ་མ་ཆེན་པོ་མིན།། འོན་ཀྱང་དོན་དམ་རིགས་པས་དཔྱད་བཟོད་འགོག། སྤྲོས་པ་ཉེར་ཞི་མཐར་ཐུག་དོན་དམ་དང་། སྐྱེ་མེད་རྣམ་གྲངས་པར་བཞེད་མཐའ་བྲལ་ཕྱིར།། དངོས་སྨྲ་ལས་ལྷག་དུབ་མ་ཁོ་ནའོ།། ཞེས་གསུངས་པ་ལྟར་ཐ་སྙད་ཚད་གྲུབ་འདོད་པ་ནི་དབུ་མ་རང་རྒྱུད་པའི་ལྟ་བ་ལས་ཐལ་འགྱུར་བའི་ལྟ་བ་མིན་པ་བརྗོད་པ་དང་། དེ་བཞིན་བོད་པ་སྤྲུལ་སྐུས་ལྟ་གྲུབ་ཤན་འབྱེད་དུ། རིགས་དེ་ཐ་སྙད་ཙམ་དུ་ཡང་།། སྐྱེ་སོགས་དཔྱད་བཟོད་མེད་པར་སྒྲུབ། ཅེས་དོན་དམ་དཔྱོད་བྱེད་ཀྱི་རིགས་ཤེས་དེས་ནི། ཐ་སྙད་ཙམ་དུ་ཡང་སྐྱེ་སོགས་སྤྲོས་པའི་སྣང་བ་དཔྱད་བཟོད་མེད་པར་བསྒྲུབ་པར་བྱེད་ཅེས་བརྗོད་པ་ལྟ་བུ་དང་། འཇུ་མི་ཕམ་ནས་དོན་རྣམ་ངེས་ཤེས་རབ་རལ་གྲིར།། དོན་དམ་ལ་ཡང་རྣམ་གྲངས་དང་།། རྣམ་གྲངས་མིན་པའི་ཚུལ་གཉིས་ཀྱིས། དེ་འཇལ་དོན་དམ་དཔྱོད་བྱེད་ཀྱི།། ཚད་མ་དེ་ཡང་གཉིས་སུ་འགྱུར།། ཞེས་གསུངས་པ་ལྟར། དོན་དམ་ལ་ཡང་རྣམ་གྲངས་དང་རྣམ་གྲངས་མིན་པ་གཉིས་སུ་ཕྱེས་ཏེ། རང་རྒྱུད་པས་དོན་དམ་གཏན་ལ་འབེབས་པའི་སྐབས་སུ། བདེན་གཉིས་སོ་སེར་མ་ཕྱེས་པར་ཀུན་རྫོབ་བམ་ཐ་སྙད་ཀྱི་སྣད་བ་བཀག་སྟེ་ཁས་མ་བླངས་ན་ཆད་ལྟར་འགྱུར་གྱི་དོགས་པས། བདེན་གཉིས་སོ་སོར་དབྱེ་སྟེ་ཐ་སྙད་ཀྱི་སྣང་བ་མི་འགོག་པར་བདེན་གྲུབ་སོགས་ཀྱི་ཁྱད་པར་སྦྱར་ཏེ། ཆོས་ཅན་ཀ་བ་མི་འགོག་པར་ཆོས་ཉིད་ཀ་བའི་བདེན་གྲུབ་བཟློག་དགོས་པར་བརྗོད་ནས་རྣམ་གྲངས་པའི་དོན་དམ་ཙམ་བསྒྲུབ་ཅིང་། ཐལ་འགྱུར་བས་དོན་དམ་གཏན་ལ་འབེབས་པའི་སྐབས་སུ་བདེན་གཉིས་སོ་སོར་མ་ཕྱེས་ཏེ་ཀུན་རྫོབ་ཐ་སྙད་ཀྱི་སྣང་བ་ཐད་ཀར་མ་བཀག་ན། བདེན་གྲུབ་ཏུ་འགྱུར་བའི་ཕྱིར་དང་བདེན་གཉིས་མ་ཕྱེ་བར་ཐ་སྙད་ཀྱི་སྣང་བ་ལ། བདེན་གྲུབ་སོགས་ཀྱི་ཁྱད་པར་གང་ཡང་མི་སྦྱོར་བར་ཀ་བ་ཀ་བས་སྟོང་པར་བརྗོད་དེ་རྣམ་གྲངས་མ་ཡིན་པའི་དོན་དམ་ཆེན་པོར་བསྒྲུབ་པ་མཛད་དོ།། དེས་ཐ་སྙད་ཚད་གྲུབ་བཞེད་པ་ནི་རང་རྒྱུད་པའི་རྣམ་གྲངས་དོན་དམ་དུ་བརྗོད་ལ། ཐ་སྙད་ཚད་གྲུབ་མི་བཞེད་པ་ནི་ཐལ་འགྱུར་བའི་རྣམ་གྲངས་མ་ཡིན་པའི་དོན་དམ་དུ་བཞེད་དོ།། དགེ་འདུན་ཆོས་འཕེལ་ནས་དེ་ལྟ་བུའི་ཆ་རྐྱེན་གང་ཡང་སྦྱར་མི་དགོས་པར་ཐལ་འགྱུར་བའི་ལུགས་ལ་མཐའ་གཅིག་ཏུ་ཐ་སྙད་ཚད་གྲུབ་མི་བཞེད་སྟེ། འཁོར་བའི་ཡུལ་འདིར་ཇི་སྲིད་གནས་པ་དེ་སྲིད་དུ་ཐག་བཅད་ཚད་ཐམས་ཅད་ཡིད་བརྟན་མེད་པའི་བློ་འདི་ལ་ཡིད་བརྟན་བྱས་ནས་ཐག་གཅོད་པ་ཙམ་ལས་ཐབས་གཞན་ཅི་ཡང་མེད་པ་ཞེས་དང་། དེའི་ཕྱིར་དོན་དམ་པའི་དཔྱད་པ་ལྷུར་ལེན་རང་ཅག་ཐག་བཅད་ཚད་ཐམས་ཅན་རྩ་བ་ནས་མེད་པའི་བློ་བཟོ་ཤ་སྟག་ཡིན་པ་ལ་ཆ་འཇོག་དགོས་ཞེས་དང་། རང་ཅག་གིས་ཡིན་མིན་ཐག་བཅད་པ་ཐམས་ཅད་ཀྱང་། རང་གི་སེམས་ལ་ཇི་ལྟར་ཤར་བ་བཞིན་ཐག་བཅད་ཙམ་ལས། རྩ་བ་གཞན་ཅི་ཡང་མེད་ཅེས་དང་། དེས་ན་རང་ཅག་ཐོག་མ་མེད་པ་ནས་མ་རིག་པའི་སྨྱོ་ཆུ་བཏུང་བཏུང་བའི་སྨྱོན་པ་ཆེན་པོ་གཅིག་གིས། ཡོད་མེད། ཡིན་མིན་ཐག་བཅད་པ་ལ་ཡིད་བརྟན་ཅི་ཡང་མེད་ཅིང་། སྨྱོན་པ་དེ་འདྲ་བརྒྱ་སྟོང་ཁྲི་འབུམ་ཁ་མཐུན་ཀྱང་ཁུངས་བཙན་དུ་འགྲོ་རྒྱུ་ཅི་ཡང་མེད་ཅེས་པ་སོགས་ཀྱིས་མཚོན། སྣང་སྲིད་ཀྱི་ཆོས་ཀུན་རྟེན་ཅིང་འབྲེལ་འབྱུང་གི་ཟོལ་ལ་བརྟེན་ཏེ་སྣང་བ་ཙམ་ལས་བརྟག་ཅིང་དཔྱད་ན་གཅིག་གི་རྫུན་ཁུངས་གཅིག་གིས་བརྡོལ་བའི་ཕྱིར་ན་ཐ་སྙད་ཚད་གྲུབ་ཅིག་ནམ་ཡང་བཞག་ཏུ་མེད་པར་བརྗོད་དོ།། བོད་ཕྱི་རབས་པ་ན་རེ། ཐ་སྙད་ཚད་གྲུབ་མ་བཞེད་ན། དགག་བྱ་ཁྱབ་ཆེས་ཆད་ལྟར་ལྷུང་བ་དང་། རྟེན་འབྲེལ་ལ་ཡིན་རྟོད་མེད་པར་འགྱུར་རོ་ཞེས་དང་། བུམ་པ་བུམ་པས་མི་སྟོང་བུམ་པ་བདེན་གྲུབ་ཀྱིས་སྟོང་། རིགས་པས་བདེན་གྲུབ་འགོག་གི་བུམ་པ་མིན། ཚད་མས་བུམ་པ་འཇོག་གི་བདེན་གྲུབ་མིན་ཞེས་བརྗོད་དེ་དགག་བྱ་ལ་བདེན་གྲུབ་ཀྱི་ཁྱད་པར་སྤྱོར་དགོས་པའི་རྣམ་གཞག་མཛད། དགེ་འདུན་ཆོས་འཕེལ་ནས་ཚུལ་དེ་ཐུགས་ལ་མ་སོང་བས་ཀླུ་སྒྲུབ་དགོངས་རྒྱན་དུ། ཡིད་ཀྱིས་མེད་པར་ཐག་ཆོད་ཅིང་།། མིག་གིས་ཡོད་པར་མཐོང་བའི་ཚེ། ཞྭ་སེར་མཁན་པོས་མ་བསླབ་ཀྱང་། སྒྱུ་མའི་བློ་ལས་གཞན་ཅི་འབྱུང་། ཞེས་པ་སྟེ། བུམ་པ་ཀ་བ་སོགས་རིགས་པས་དགག་ན་ཐམས་ཅད་མེད་པར་ལྟ་བའི་ཆད་ལྟ་སྐྱེ་འགྲོ་སྙམ་པའི་འཇིག་པ་ནི་དོན་མེད་པའི་སེམས་ཁྲལ་ཏེ། སྤྱིར་མདུན་པ་མཐོང་བཞིན་པའི་བུམ་པ་འདི་གཏན་པས་མེད་སྙམ་པའི་ཆད་ལྟ་ཞིག་སོ་སྐྱེ་རང་ག་བ་ལ་སྐྱེ་བར་མི་སྲིད་མོད། གལ་ཏེ་དེ་འདྲའི་བློ་ཞིག་སྐྱེས་ན་བུམ་པ་མཐོང་རྒྱུ་ཡོད་པ་དང་རེག་རྒྱུ་ཡོད་པ་དངོས་སུ་ཤེས་པས། ཤེས་བཞིན་པ་འདི་ཀོ་གཏན་ནས་མེད་དོ་སྙམ་པ་ཞིག་ཤར་ཐུབ་ན། དེ་ནི་ཆད་ལྟ་མིན་གྱི་སྣང་ལ་སྣང་བ་ལྟར་དུ་མེད་པར་འཛིན་པའི་སྣང་སྟོང་གཉིས་ཚོགས་ཀྱི་དབུ་མའི་ལྟ་བ་ཡིན་པར་བརྗོད་པ་དང་། ཡང་དེ་ལས། དེའི་ཕྱིར་རིགས་པའི་དགག་བྱ་ལ་ཁ་ནས་ཁྱད་ཅི་ཙམ་ཕྱེ་ཡང་དོན་ལ་འགོག་རྒྱུ་དེ། བུམ་པ་འགོག་དགོས། ཀ་བ་འགོག་དགོས། ཡོད་པ་འགོག་དགོས། མེད་པ་འགོག་དགོས། བུམ་པ་བཞག་ནས་བུམ་པ་བདེན་གྲུབ་བྱ་བ་ཞིག་ཏུ་འགོག་དགོས་ཟེར་བ་འདི་ཚིག་སྐམ་ཁ་ལ་བྱང་བའི་མཁས་པ་འགའ་ཞིག་གི་ངག་སྒྲོས་ཙམ་ཡིན་ཞེས་དང་། ཚུལ་འདི་ནི་སྔ་རབས་པའི་མཁས་པ་རྣམས་སུ་མ་ཟད། དགེ་ལྡན་ཕྱོགས་ཀྱི་མཁས་གྲུབ་ཉམས་མྱོང་ཅན་ཚོས་ཀྱང་གསལ་བ་དགོངས་འདུག་སྟེ། དཔེར་ན་ལྕང་སྐྱ་རིན་པོ་ཆེས། སྣང་བ་ལིང་ལིང་འདི་རང་སོར་བཞག་ནས། དགག་རྒྱུ་རྭ་ཅན་ཞིག་འཚོལ་བར་འདུག་སྟེ། སོགས་མ་མཉེས་པའི་གསུང་བྱུང་བ་བཞིན། གུང་ཐང་བསྟན་པའི་སྒྲོན་མེ་དང་། པཎ་ཆེན་བློ་བཟང་ཆོས་རྒྱན་གྱིས་ཀྱང་དེ་ཁོ་ན་བཞིན་དུ་གསུངས་སོ། ཞེས་དང་། རྗེ་བླ་མ་རང་གི་ཞལ་ནས། སྟོང་ཉིད་མ་རྟོགས་བར་དུ། ཡོད་པ་ཙམ་དང་། བདེན་པར་ཡོད་པའི་ཁྱད་པར་ནམ་ཡང་ཕྱེ་མི་སྲིད་ཅིང་དེ་བཞིན་བདེན་པ་མེད་པ་དང་། མེད་པ་ཙམ་གྱི་ཁྱད་པར་ཡང་འབྱེད་མི་ནུས་ཞེས་གསུངས་ཤིང་ཐལ་རང་ལ་ཆོས་ཅན་མཐུན་སྣང་བ་མེད་པའི་རྒྱུ་མཚན་མཐར་ཐུག་ཀྱང་དེ་ཡིན་པར་གསུངས་པས། ལྟ་བ་མ་རྟོགས་གོང་དུ་བདེན་གྲུབ་ཟུར་དུ་ངོས་ཟིན་པ་ག་ལ་སྲིད། དེས་ན་དགག་བྱ་ངོས་འཛིན་ཁུལ་བྱས་པ་དེ་ལ་ཡིད་རྟོན་ག་ལ་ཡོད་ཅེས་བརྗོད་པ་བཞིན། གསར་ཕྱོགས་ཀྱི་མཁས་པའི་ངག་སྒྲོན་ནས་བྱུང་བའི་ཀ་བ་ཀ་བས་མི་སྟོང་ཀ་བ་བདེན་གྲུབ་ཀྱིས་སྟོང་། བུམ་པ་བུམ་པས་མི་སྟོང་བུམ་པ་བདེན་གྲུབ་ཀྱིས་སྟོང་ཞེས་ཆོས་ཅན་ལ་བདེན་གྲུབ་ཀྱི་ཁྱད་པར་སྦྱར་བ་འདི་ཀོ་རྗེ་རིན་པོ་ཆེའི་གསུང་གི་ཚིག་ཟིན་ལ་མེད་པར་ཕྱིས་བྱོན་སློབ་བརྒྱུད་ལ་ལས་རྗེའི་ལྟ་བ་གསལ་ཁ་འདོན་སྐབས་བརྗོད་པ་ཡིན་པ་སོགས་ལྕང་སྐྱའི་གསུང་ལས་རྗེས་སུ་དཔོག་ནུས་སོ།། ཀུན་རྫོབ་ཐ་སྙད་ཀྱི་སྣང་བ་ཚད་གྲུབ་ཏུ་མེད་པར་ཐད་ཀར་འགོག་འོས་པའི་ཚུལ་དེ་སྔ་འགྱུར་ལུགས་འཛིན་བོད་པ་སྤྲུལ་སྐུ་ནས་ཀྱང་ལྟ་གྲུབ་ཤན་འབྱེད་དུ་འདི་ལྟར་གསུངས་འདུག་སྟེ། དོན་དམ་རྣམ་གྲངས་དཔྱོད་པའི་སྐབས།། བདེན་གཉིས་ཕྱེས་ཏེ་ཀུན་རྫོབ་ཀྱི། སྣང་བ་མི་འགོག་དགག་བྱ་ལ། ཁྱད་པར་སྦྱར་ཏེ་བདེན་གྲུབ་འགོགདེའི་ཕྱིར་ཡང་དག་དོན་དམ་ངོར།། བསྒྲུབ་བྱ་བདེན་སྟོང་རྣམ་གྲངས་ཙམ། བསྒྲུབ་འདི་རང་རྒྱུད་ལྟ་བ་སྟེ།། ཞེས་དང་། རིགས་པའི་དགག་བྱ་ཁྱབ་ཆེ་བས།། ཆད་ལྟར་འགྱུར་གྱི་དོགས་པ་སྟེ། རྟེན་འབྱུང་མི་ཤེས་དངོས་སྨྲ་ལས།། དབུ་མར་སྨྲ་རྣམས་དོགས་མི་འཚལ། ཞེས་དང་། ཕྱི་འགྱུར་ལ་ལ་འདི་རྗེས་མཐུན།། སྣང་བ་བཀག་ན་ཆད་ལྟ་ཟེར།། ཚུར་མཐོང་ཙམ་ཞིག་མཁྱེན་པར་ཟད། དགག་བྱ་བདེན་གྲུབ་ཡན་གར་འགོག། དགག་བྱའི་སྣང་ཚུལ་ངེས་སོ་ལོ།། ཞེས་པ་སོགས་ཏེ། ཀུན་རྫོབ་སྣང་བ་ཐད་ཀར་མི་འགོག་པར་དགག་བྱ་བདེན་གྲུབ་ཀྱི་ཁྱད་པར་སྦྱར་བ་ནི་རྣམ་གྲངས་པའི་དོན་དམ་ཙམ་སྒྲུབ་པར་བྱེད་པའི་དབུ་མ་རང་རྒྱུད་པའི་འདོད་ཚུལ་ཡིན་ཏེ་ཐལ་འགྱུར་བའི་བཞེད་དགོངས་མིན་པ་དང་། ཆད་ལྟར་འགྱུར་གྱི་དོགས་ཏེ་དགག་བྱར་བདེན་གྲུབ་ཀྱི་ཁྱད་པར་སྦྱར་བ་འདི་ཚུར་མཐོང་ཚད་མའི་ལུགས་ཙམ་ཞིག་མཁྱེན་པར་ཟད་དོ།།
ཐ་སྙད་ཚད་གྲུབ་ཁས་མ་བླངས་ཀྱང་རྟེན་འབྲེལ་ལ་ཡིད་རྟོན་མེད་པར་མི་འགྱུར་བའི་ཚུལ་འདི་ཀླུ་སྒྲུབ་དགོངས་རྒྱན་དུ་དགེ་ཆོས་གོ་སླ་བའི་དཔེ་ལ་སྦྱར་ནས་འདི་ལྟར་གསུངས་ཡོད་དེ། སྤྱིར་ཚད་མས་གྲུབ་པ་བྱ་བ་འདི་ཀུན་རྫོབ་ཀྱི་སྣང་བར་རགས་པ་རྣམས་ཕྲ་ཞིང་ཞིབ་ཏུ་བཏང་བའི་དགོས་པ་རྒྱ་ཆེན་པོ་འདིའི་ཆེད་དུ་མཁས་པ་རྣམས་ཀྱིས་ཚུལ་གསུམ་གྱི་རིགས་པས་གྲུབ་པ་བྱ་བ་དང་དོན་གཅིག་ཅིང་། དོན་ལ་ཀུན་བཏགས་ཀྱི་མ་རིག་པའི་ཡུལ་གྱི་ཁྱད་པར་འགའ་ཞིག་དགོས་པ་རྒྱ་ཆེན་པོའི་དོན་དུ་མཁས་པ་རྣམས་ཀྱིས་རྟོག་གེའི་རིགས་པས་ཆེས་གསལ་དུ་བཏང་བ་ཞིག་འདུག་ལ། སྤྱིར་ཚད་གྲུབ་བྱ་བ་དང་། ཡིད་ཆེས་པ། བསླུ་མེད། བསྙོན་མེད་སོགས་རྟོགས་གེའི་རིག་པས་སྣོན་པ་བཏབ་མ་བཏབ་ཙམ་གྱི་ཁྱད་པར་ལས། རིགས་དྲུག་ཀུན་གྱི་རྒྱུ་ལ་རང་བྱུང་དུ་ཡོད་པའི་ཀུན་རྫོབ་ཀྱི་རྣམ་ཤེས་འདི་ཁ་ཕྱོགས་བསྒྱུར་ལུགས་ཀྱིས་སྣང་བ་ཙམ་གྱི་ཁྱད་པར་ལས། རིགས་དྲུག་ཀུན་གྱི་རྒྱུ་ལ་རང་བྱུང་དུ་ཡོད་པའི་ཀུན་རྫོབ་གྱི་རྣམ་ཤེས་འདི་ཁ་ཕྱོགས་བསྒྱུར་ལུགས་ཀྱིས་སྣང་བ་ཙམ་ལས་གཞན་དུ་མེད་ཅིང་། བུ་ཡི་ལག་པ་མེ་དང་ཕྲད་ན་ཨ་ཚ་ཚ་ཟེར་བ་དེ། བསླུ་མེད། བསྙོན་མེད་ཁས་ལེན་སོགས་ཡིན་ལ། ཕ་ཡིས་མེ་ཚ་བ་ཡིན། ལག་པ་ཤ་ཡིན་པས་མེ་ལ་ཐུག་ན་ཚ་སོགས་རྒྱུ་མཚན་དང་སྦྱར་བའི་བཀའ་བཀྱོན་གནང་བ་དེ་ལུང་རིགས་ཀྱི་ཚད་མས་གྲུབ་ལུགས་ཡིན། དེས་ན་ཇི་སྲིད་ས་རྡོ་རི་བྲག་ལ་སོགས་པའི་སྣང་པའི་སྣང་བ་འདི་དག་མ་ཡལ་བ་དེ་སྲིད་དུ་མཆོག་གསུམ་རྒྱུ་འབྲས་རྟེན་འབྲེལ་ལ་སོགས་པའི་སྣང་བ་ཡང་ཡལ་བའི་དོན་མེད་ལ། དགོས་པའི་སྣང་བ་སྔོན་དུ་ཡལ་ནས། མི་དགོས་པའི་སྣང་བ་རྗེས་སུ་ལུས་ན་སོ་སོའི་སྐྱེ་བོ་ཆོས་མེད་ཐ་ཤལ་བའི་རང་བཞིན་རང་བཞིན་ལས་འོས་ཅི་ཡོད། ཅེས་གོ་བ་ཆུ་ཐུབ་ཀྱི་རིགས་པ་དཔེ་ལ་དྲངས་ཏེ་བརྗོད་པ་དང་། ཚུལ་དེ་ཡང་བོད་པ་སྤྲུལ་སྐུ་ནས། སྣང་བ་དཔྱད་བཟོད་བདེན་པ་གཉིས་ཆར་འགོགརྟེན་འབྱུང་སྣང་བའི་ངང་ཚུལ་འགོག་མ་ལགས། ཞེས་པ་སྟེ། ཇི་ལྟར་སྣང་བ་དེ་ཉིད་སྟོང་པར་ངེས་དགོས་པས་ན། སྣང་བ་དཔྱད་བཟོད་དུ་འགྱུར་བ་ནི་བདེན་པ་གཉིས་ཆར་དུ་ཡང་ཞལ་གྱིས་མི་བཞེས་པའི་སྒོ་ནས་འགོག་པར་མཛད་དགོས་མོད་ཀྱང་། སྣང་བ་སྟོང་པར་གཏན་ལ་ཕབ་ཟིན་པའི་ལག་རྗེས་ལ་ཤར་རྟེན་འབྱུང་སྣང་བའི་ངང་ཚུལ་ནམ་ཡང་འགོག་པར་མཛད་པ་མ་ལགས་པར་བརྗོད་ཅིང་རང་རྒྱུད་པ་སོགས་ཀྱིས་དོན་དཔྱོད་ཚད་མས་སྟོང་རྟེན་འབྱུང་དུ་མ་ངེས་གོང་དུ། སྣང་བ་མི་འགོག་པར་དེའི་སྟེང་གི་བདེན་གྲུབ་སོགས་འགོག་པ་དང་། ཐལ་འགྱུར་བས་སྣང་བ་དེ་ཉིད་སྟོང་པར་གཏན་ལ་ཕབ་ཟིན་པའི་རྗེས་སུ་སྟོང་པ་རྟེན་འབྱུང་དུ་ངེས་པའི་སྣང་པའི་སྣང་བ་ཙམ་ཐ་སྙད་དུ་མི་འགོག་པ་སོགས་ཚུལ་དེ་ཇི་བཞིན་རྟོགས་ན་གཞན་དཀའ་བའི་གནད་ཀྱི་མདུད་རྒྱ་རང་གྲོལ་དུ་འགྱུར་བར་བརྗོད་དོ།།
དེ་ཡང་ཐ་སྙད་ཚད་གྲུབ་མི་བཞེད་པའི་ཚུལ་ལུགས་སྤྱིར་དགེ་ལྡན་ཕྱོགས་ཀྱི་མཁས་པ་ཕལ་མོ་ཆེས་དབུ་མའི་གཞུང་ལུགས་སམ་ལྟ་བའི་སྐོར་འཆད་སྐབས་མི་འཐད་པའི་ཚུལ་བརྗོད་ཅིང་། དགེ་བཤེས་ཤེས་རབ་རྒྱ་མཚོ་ནས་ཚུལ་དེ་ཉིད་འབེན་དུ་བཀོད་ནས་དགག་པ་རྒྱ་ཆེར་མཛད་ཡོད་དེ། མི་འཇིགས་སེང་གེའི་ང་རོ་རུ། དགག་བྱ་ཁྱབ་ཆེ་སྤྱི་དང་ཁྱད་པར་དུ། སྟག་ལོ་ལྟ་བུའི་ཚད་མ་མེད་པ་དང་། ཚད་མས་གྲུབ་པ་མེད་པའི་ལུགས་ངན་ལ།། འགལ་བ་སྟོང་གི་ཐོག་སེར་འཇུག་པའི་ཕྱིར། རྨི་ལམ་དུ་ཡང་དག་པ་མེ་སྟེར་རོ།། ཞེས་དང་། ཐ་སྙད་བདེན་པ་མི་འདོད་ཆད་ལྟ་དང་།། འཕུར་བྱེད་གཤོག་ཡ་གཅིག་པའི་མཁའ་ལྡིང་ཞེས། ཞེས་དང་། རྒྱུ་འབྲས་རྟེན་འབྲེལ་འགོག་པའི་སྤྲོས་བྲལ་ལས།། ཞྭ་སེར་ཆད་ལྟ་དུས་གསུམ་རྒྱལ་བའི་འོད། ཐ་སྙད་ཚད་གྲུབ་འགོག་པའི་སྤྲོས་བྲལ་ལས།། ཇོ་ནང་རྟག་བརྟན་ཕུན་ཚོགས་སྟོང་གིས་འཕགས།། ཞེས་དང་། ཐལ་འགྱུར་སྨྲ་བས་ཚད་གྲུབ་མི་བཞེད་ཅེས། ཐལ་འགྱུར་ལུགས་བཟང་ལོག་པ་སྨྲ་བ་རྣམས། ཐལ་འགྱུར་བ་དང་དཔག་ཚད་བྱེ་བས་རིང་། ཞེས་ཐ་སྙད་ཚད་གྲུབ་མི་བཞེད་ན་འགལ་བའི་ཁུར་ཆེན་གྲངསམེད་ཁུར་དགོས་པའི་ཚུལ་བསྟན་པ་དང་ཆབས་ཅིག་ཏུ། ཐ་སྙད་དུ་ཡོད་ཅེས་བདེན་གྲུབ་འགོག།། དེ་སྣང་བས་ཡོད་མཐའ་སེལ་ཚུལ་ཡིན།། དོན་དམ་དུ་མེད་ཅེས་གཏན་མེད་འགོག། དེ་སྟོང་པས་མེད་མཐའ་སེལ་ཚུལ་ཡིན།། ཞེས་དང་། དཔྱད་ན་ཏིལ་འབྲུའི་ཆ་ཡང་མི་རྙེད་དེ།། བརྟག་བཟོད་ཁས་ལེན་བྲལ་བ་དངོས་པོའི་གཤིས། ཐ་སྙད་རྟེན་ཅིང་འབྲེལ་འབྱུང་མི་བསླུ་བས། ཡོད་ཀྱང་བདེན་པར་མེད་པ་ཀླུ་སྒྲུབ་ལུགས།། ཞེས་དང་། ཀུན་རྫོབ་སྣང་བས་སྟོང་བ་མི་འགོག་ཡིན།། དོན་དམ་སྟོང་པས་སྣང་བ་མི་འགོག་པའི།། བདེན་གཉིས་འགལ་མེད་ཟུང་འཇུག་འོད་སྣང་གིས།། མཐའ་བྲལ་དབུ་མའི་ལམ་བཟང་གསལ་བར་བྱས། ཞེས་སོགས་རྒྱབ་རྟེན་གྱི་ལུང་དང་རྣམ་དཔྱོད་ཆེན་པོའི་ལུགས་ཀྱི་རིགས་ལམ་གྱིས་དགེ་ལྡན་ལུགས་བཟང་གི་ཕྱོགས་འདིའི་བཞེད་པ་ཆེས་གསལ་བར་བྱས་སོ།།
གསུམ། དབུ་མ་བ་ལ་ཁས་ལེན་མེད་པའི་སྐོར།
དེ་ཡང་དབུ་མ་ཐལ་འགྱུར་བའི་ལུགས་ལ་ཤེས་བྱ་བདེན་པ་གཉིས་སུ་ངེས་ཤིང་ཤེས་བྱེད་ལ་ཚད་མ་གཉིས་སུ་ཁ་ཚོན་བཅད་དེ། ཤེས་བྱེད་གང་གི་ངོར་ཤེས་བྱ་གང་ཚུལ་ཇི་ལྟར་ཁས་ལེན་མི་ལེན་སོགས་རྣམས་དབྱེ་ཞིབ་མོའི་སྒོ་ནས་དབུ་མ་བ་ལ་ཁས་ལེན་ཡོད་མེད་ཀྱི་གནད་དོན་འདི་བྱུང་། སྔ་རབས་ཀྱི་མཁས་དབང་རྣམས་ལས་ཕྱོགས་འདིར་ཚབ་མཚོན་རང་བཞིན་གྱི་བཞེས་པ་སྟེ། ལོ་ཙཱ་བ་པ་ཚབ་ཉི་མ་གྲགས་པའི་བུ་ཆེན་བཞི་བྱོན་པ་ལས་ཚིག་དོན་གཉིས་ཀར་མཁས་པ་རྨ་བྱ་བྱང་བརྩོན་ནས་དབུ་མ་ཐལ་འགྱུར་བ་ལ་ཐ་སྙད་ཀྱི་རྣམ་གཞག་ཁས་ལེན་ཡོད་པར་འདོད་པ་དང་། དོན་ལ་མཁས་པ་གཙང་པ་ས་སྦོས་ནས་ཁས་ལེན་མེད་པར་འདོད་པའོ། རྨ་བྱ་བྱང་བརྩོན་གྱི་སློབ་བརྒྱུད་དུ་བུ་སྟོན་རིན་ཆེན་གྲུབ། རྗེ་བཙུན་རེད་མདའ་བ། གནས་རྙིང་པ། ཡར་འབྲོག་པ་རིན་ཆེན་ཏོགརྗེ་བཙུན་ཙོང་ཁ་པ་ལྟ་བུ་ཟབ་མོ་དབུ་མ་འཆད་པའི་མཁས་དབང་གསེར་རིའི་ཕྲེང་བ་ལྟ་བུ་བྱོན་ཏེ་ཐ་སྙད་ཀྱི་རྣམ་གཞག་ཁས་ལེན་ཡོད་པར་སྒྲུབ་ཅིང་། ཁྱད་པར་དུ་རྗེ་བཙུན་བློ་བཟང་གྲགས་པ་ནས་ཇི་སྐད་དུ་རྟེན་འབྲེལ་བསྟོད་པ་ལས། འབད་པ་དུ་མ་མཁས་པ་ཡི། རྗེས་སུ་འབྲངས་ནས་ཁྱོད་ཀྱི་ནི། དགོངས་པ་ཡང་དང་ཡང་དུ་བཙལ།། དེ་ཚེ་རང་གཞན་སྡེ་བ་ཡི།། གཞུང་མང་དག་ལ་སྦྱངས་པ་ན། ཕྱི་ཕྱིར་ཐོ་ཆོམ་དྲ་བ་ཡིས།། བདག་གི་ཡིད་མི་ཀུན་ཏུ་གདུང་།། ཞེས་གསུངས་པ་ལྟར་སྔོན་བྱོན་མཁས་དབང་ཇི་སྙེད་ཀྱི་ཐུགས་ཀྱི་བཅུད་རྣམས་ལེགས་པར་མནོས་ཀྱང་། ད་དུང་ཕྱོགས་འདི་ཐེ་ཚོམ་གྱི་དྲ་བ་གཙང་ཆོད་དུ་མ་ཡོང་སྟབས། ཕྱི་ནས་བླ་མ་དབུ་མ་པ་ལ་བསྟེན་ཏེ་དབེན་པའི་གནས་སུ་ཀླུ་སྒྲུབ་ཡབ་སྲས་ཀྱི་གཞུང་ལ་ཐུགས་རྩེ་གཅིག་ཏུ་ཡང་དུ་དཔྱད་པ་ཞིབ་མོ་བཏང་བས་མཐའ་སོམ་ཉིའི་དྲ་བ་ཆོད། ལྟ་བའི་གསང་གནད་གྲོལ། རྒྱུད་ཀྱི་རྟོགས་པ་ཡོངས་སུ་སྨིན་ཏེ། དགུང་ལོ་བཞི་བཅུའི་ཐོག་ནས་བཟུང་སྔ་རབས་བཤད་དགོངས་ལས་བརྒལ་ཏེ་ལྟ་བ་རང་མཚན་པ་སྨིན་ཅིང་། དོན་དམ་པར་ཁས་ལེན་གཅིག་ཀྱང་མེད་ལ་ཐ་སྙད་དུ་ཁས་ལེན་ཐམས་ཅད་ཡོད་དོ་ཞེས་པའི་རྣམ་གཞག་རྒྱས་པར་མཛད་དེ། སྣང་བ་རྟེན་འབྱུང་བསླུ་བ་མེད་པ་དང་།། སྟོང་པ་ཁས་ལེན་བྲལ་བའི་གོ་བ་གཉིས།། ཇི་སྲིད་སོ་སོར་སྣང་བ་དེ་སྲིད་དུ།། ད་དུང་ཐུབ་པའི་དགོངས་པ་རྟོགས་པ་མེད།། ནམ་ཞིག་རེས་འཇོག་མེད་པར་ཅིག་ཅར་དུ། རྟེན་འབྲེལ་མི་བསླུ་མཐོང་བ་ཙམ་ཉིད་ནས།། ངེས་ཤེས་ཡུལ་གྱི་འཛིན་སྟངས་ཀུན་ཞིག་ན། དེ་ཚེ་ལྟ་བའི་དཔྱད་པ་རྫོགས་པ་ལགས། ཞེས་པའི་མཐར་ཐུག་རང་རྐྱ་འཕེར་བའི་ལྟ་བའི་རྒྱལ་མཚན་བཙུགས་ཤིང་། ཚབ་མཚོན་རང་བཞིན་གྱི་བརྩམས་ཆོས་ལམ་རིམ་ཆེ་ཆུང་དང་རྩ་འཇུག་གི་ཊིཀ་ཆེན་རྣམས་སུ་ལས་དང་པོ་བ་སྟེ་རིགས་པས་དཔྱད་པ་ངེས་ཤེས་མེད་པ་རྣམས་ཆད་ལྟའི་གཡང་ལས་སྐྱོབ་ཆེད། ཁས་ལེན་ཡོད་མེད་དང་ཐ་སྙད་དུ་རང་མཚན་གྱིས་གྲུབ་མིན་ལ་སྣང་ཕྱོགས་སུ་འཛིན་དགོས་པའི་བླང་བྱ་བཏོན་ནོ།།
སྐབས་བབ་མཁས་དབང་དགེ་ཆོས་ནས་སྤྱིར་གནས་སྣང་གཉིས་ལས་གནས་ཕྱོགས་གཙོ་བོ་བྱེད་པ་འཐད་ཕྱོགས་སུ་དམིགས་ཅིང་བྱེ་བྲག་གོོ་རམས་པ་སོགས་ཀྱི་ལྟ་དགོངས་ལ་བློ་རབ་ཕྱོགས་མོད་ཀྱང་། འོན་ཀྱང་དེ་དག་གི་ལྟ་བ་དང་རིགས་ལམ་རྗེས་བརྗོད་ཁོ་ན་མིན་ཏེ། རང་གི་དཔྱད་སྟོབས་ཀྱི་རིགས་པ་དང་། དོན་གྱི་གོ་བ་སྦྲོན་ལུགས་ཐུན་མིན་གང་དེས་གཞན་ལུགས་ལ་ལན་བརྗོད་པའི་ཚུལ་གྱིས་ཟབ་མོ་དབུ་མ་པ་ལ་ཁས་ལེན་མེད་ཚུལ་རིགས་དཔེ་གསུམ་གྱི་སྒོ་ནས་གསལ་ཆ་བཏོན་ཡོད་དེ། དོན་དམ་ལ་དཔྱོད་པའི་སྐབས་སུ་དབུ་མ་པ་ལ་ཁས་ལེན་མེད་པ་དང་། ཀུན་རྫོབ་ལ་དཔྱོད་པའི་སྐབས་སུ་ཁས་ལེན་ཡོད་པར་མི་གོ་བ། གཉིས་འཛིན་གྱི་སྣང་བ་མ་ལོག་པའི་སོ་སྐྱེ་རྣམས་ཀྱིས་དབང་མེད་དུ་ཁས་ལེན་དགོས་པ་སྟེ། གཞན་ངོའི་ཁས་ལེན་དུ་བཞེད་ལ། ཆོས་ཉིད་རྟོགས་པའི་རྣལ་འབྱོར་པ་རང་ངོའི་ཁས་ལེན་ཅི་ཡང་མེད་པ་བཞིན་དབུ་མ་ལ་ཁས་ལེན་མེད་བརྗོད་དོ།། དེ་ཡང་ཁས་ལེན་ལ་རང་ངོ་དང་གཞན་ངོ་གཉིས་སུ་ཕྱེ་བའི་ཕན་འབྲས་སུ། སོ་སྐྱེ་རྣམ་རྟོག་ལ་རྩ་བ་གཏད་པའི་ཚུལ་གསུམ་རྟོག་གེའི་རིགས་པ་བ་རྣམས་ཀྱི་སོམ་ཉི་ཡི་དྲ་བ་སྟེ། ཁས་ལེན་མེད་པའི་སྔ་རྒོལ་གྱི་མདུན་སར་ཁས་ལེན་ལྡན་གྱི་ཕྱི་རྒོལ་གྱིས་ལུང་རིགས་ཀྱི་སྒོ་ནས་རྩོད་པ་བྱེད་ཚེ་ལན་གང་བཏབ་ཐམས་ཅད་ཁས་ལེན་ཤ་སྟག་ཏུ་འགྱུར་བར་དོགས་པ་དེ་ཉིད་བདེ་བླག་ཏུ་སེལ་ནུས་པའི་ཕྱིར་རོ།། གཞན་ཡང་ཀླུ་སྒྲུབ་དགོངས་རྒྱན་དུ་དཔེ་འདི་ལྟར་བཀོད་ཡོད་དེ། ཉག་སྐེད་བུ་ལོང་མའི་མདུན་དུ་ཁྱོད་རང་འཁོར་ལོས་བསྒྱུར་བའི་རྒྱལ་པོ་ཡིན་ནོ་བྱ་བ་ཁས་ལེན་ཡིན། བུ་ལོང་མས་འོ་ན་ཁྱོད་ཀྱིས་རང་ལུགས་སུ་ཁས་ལེན་པ་ཡིན་ནམ། ངའི་ངོ་སྲུང་ཙམ་ཡིན་ཞེས་དྲིས་ཚེ་ངོ་སྲུང་གཏན་ནས་མ་ཡིན་གྱི། ཁོ་བོ་རང་གི་ལུགས་ཡོན་ཞེས་བརྗོད་པ་ལས་ཐབས་གཞན་མེད་མོད། ཁས་ལེན་དེ་འདྲ་བུ་ལོང་མ་འཇིགས་ནས་དབང་མེད་དུ་ཁས་བླངས་པ་ལས། སེམས་ཀྱི་སྟེང་ནས་ཡིད་ཆེས་ཅུང་ཟད་ཀྱང་མེད་པ་བཞིན་དུ། མེ་ཡིས་ཚིགཆུ་ཡིས་གྲང་། རླུང་གི་བསྐྱོད་པ་སོགས་བུ་ལོང་མ་དང་འདྲ་བས་ཕྱི་རོལ་གྱི་ནུས་པ་འདི་དག་དབང་མེད་དུ་ཁས་ལེན་དགོས་པར་བདེན་མོད། རང་ལུགས་ལ་ཁས་ལེན་མི་དགོས་པའི་ཁྱད་པར་ཕྱེད་དགོས་ཞེས་གསུངས་པ་བཞིན་ལག་པ་མེ་དང་འཕྲད་ཚེ་ཨ་ཚ་ཚ་ཟེར་བ་དེ་སོ་སྐྱེ་གཉིས་སྣང་ཅན་གྱི་ངོར་བསླུ་མེད། བསྙོན་མེད། ཁས་ལེན་ཡིན་ལ། དེ་བཞིན་ལག་པ་ཤ་ཡིན་པས་མེ་ལ་ཐུག་ན་ཅི་ལ་མི་ཚ་ལྟ་བུ་རྒྱུ་མཚན་དང་སྦྱར་བ་འདི་ཀོ་མཁས་པ་ལུགས་ཀྱི་ལུང་རིགས་ཀྱིས་གྲུབ་པའི་ཚད་མ་ཡིན་མོད། འོན་ཏེ་གཉིས་སྣང་ནུབ་པའི་རྣམ་པ་ཐམས་ཅན་མཁྱེན་པའི་ཡེ་ཤེས་ཀྱི་མདུན་སར། ཚ་ཡུལ་དང་ཚ་བྱེད་གང་ཡང་མ་གྲུབ་པར་མཉམ་པ་ཉིད་དུ་གྱུར་པའི་རྒྱུ་མཚན་གྱིས་ཟབ་མོ་ཆོས་ཀྱི་དབྱིངས་ལ་འཇུག་པའི་ཐབས་མཆོག་དབུ་མ་ཐལ་འགྱུར་བ་ལ་ཚད་མ་གྲུབ་པ་མེད་ལ་ཁས་ལེན་ཀྱང་ཅི་ཡང་མེད་པར་བརྗོད་དོ།།
དབུ་མ་ཐལ་འགྱུར་བའི་ལུགས་ལ་ཁས་ལེན་མེད་ཅེས་བཞེད་པ་ལ། རང་ངོའི་དང་གཞན་ངོའི་རྣམ་གཞག་གསལ་པོར་ངེས་ཐུབ་ན་ཁས་ལེན་མེད་པ་དེ་ཉིད་ཀྱང་བློ་གྲོས་ཆེན་པོའི་སྤྱོད་ཡུལ་ཉག་གཅིག་ཡིན་པ་ཤེས་ཐུབ་སྟེ། དགེ་འདུན་ཆོས་འཕེལ་ནས། གཞན་ངོར་ཁས་བླངས་པའི་རྣམ་གཞག་འདི་མེད་ན། སྣང་སྲིད་དག་པ་རབ་འབྱམས་སུ་ཤར་བའི་སངས་རྒྱས་དང་ཐམས་ཅད་མ་དག་ཟག་བཅས་སུ་ཤར་བའི་སོ་སྐྱེ་གཉིས་ཀྱི་བར་དུ་ཆོས་ཚིག་གཅིག་སྨྲ་བའི་སྐལ་བ་ག་ལ་ཡོང་ཞེས་གསུངས་ཏེ། སོ་སྐྱེ་རང་ལ་འཆར་ཚུལ་ཇི་ལྟ་བ་བཞིན་དུ་ཁས་བླངས་པའམ་ཡིད་ཆེས་པ་དེ་སོ་སྐྱེའི་རང་ལུགས་ཀྱི་ཁས་ལེན་ཡིན་ལ། སྣང་ཚུལ་དང་གནས་ཚུལ་མི་མཐུན་པ་ཁས་ལེན་པ་དེ་འཕགས་པས་སོ་སྐྱེའི་སྣང་ཚུལ་ལྟར་ཁས་ལེན་པ་དེ་གཞན་ངོའི་ཁས་ལེན་ཡིན། སྣང་བ་དེ་ཀའི་སྟེང་དུ་སྣང་བའི་བདེན་བཞི་ལམ་ལྔ་སོགས་ཁས་ལེན་པ་དོན་ལ་འཁྲུལ་སྣང་ཁས་ལེན་པ་ཡིན་མོད་ཀྱི། འཁྲུལ་སྣང་གི་རིམ་པ་འདི་ལ་མ་བརྟེན་པར་མཐར་ཐུག་གི་གནས་སུ་བགྲོད་པའི་ལམ་མེད་པས་ན། ཡིད་ལ་ཁས་ལེན་མེད་པར་ཐག་ཆོད་ཅིང་ཁ་ནས་རྣམ་གཞག་སྣ་ཚོགས་ཁས་ལེན་དགོས་ཏེ། ཆོས་རྣམས་གཟིངས་དང་འདྲ་ཤེས་ནས་བརྗོད་པ་ལྟར་འཁོར་བའི་ཆུ་བོའི་ཕ་རོལ་དུ་བསླེབས་ཚེ། ས་བཅུ་ལམ་ལྔ་སོགས་ཆོས་ཀྱི་གྲུ་གཟིངས་དེ་ཉིད་འཁོར་བ་དང་ལྷན་ཅིག་ཏུ་སྤང་བར་བྱ་དགོས་པའི་ཕྱིར་རོ།། རྒྱུ་མཚན་དེ་ལྟ་བས་ན་སྣང་བ་ཐ་སྙད་དུ་ཁས་ལེན་པ་ནི་སོ་སྐྱེའི་སྣང་ཚུལ་ལྟར་གྱི་ཁས་ལེན་ཡིན་གྱི། དོན་དམ་པར་ཁས་ལེན་མེད་པ་ནི་ཟབ་མོ་དབུ་མའི་ངང་ཚུལ་མཐར་ཐུག་པ་ཡིན་ནོ།།
དེ་ཡང་ཐ་སྙད་དུ་ཡོད་པ་ཁས་མ་བླངས་ན་དགག་བྱ་ཁྱབ་ཆེ་བས་ཆད་ལྟར་ལྷུང་བར་དོགས་པའི་དགེ་བཤེས་ཤེར་རྒྱམ་སོགས་དགེ་ལྡན་ལུགས་བཟང་གཙང་མར་འཛིན་པའི་མཁས་པའི་མཁས་པ་དག་ནས་ལུང་རིགས་གཉིས་ལྡན་གྱི་སྒོ་ནས་ཀླུ་སྒྲུབ་དགོངས་རྒྱན་ལ་དགག་པ་མཛད་ཡོད་དེ། དགག་ཡིག་མི་འཇིགས་སེང་གེའི་ང་རོར། དཔྱད་ན་ཏིལ་འབྲུའི་ཆ་ཡང་མི་རྙེད་དེ། བརྟག་བཟོད་ཁས་ལེན་བྲལ་བ་དངོས་པོའི་གཤིས།། ཐ་སྙད་རྟེན་ཅིང་འབྲེལ་འབྱུང་མི་བསླུ་བས།། ཡོད་ཀྱང་བདེན་པར་མེད་པ་ཀླུ་སྒྲུབ་ལུགས།། ཞེས་དང་། ཁས་ལེན་མེད་པའི་གསུང་ཟིན་མང་ན་ཡང་། ཁལ་ལེན་ཡོད་པ་རྒྱལ་བའི་དགོངས་པ་ཡིན།། ཁས་ལེན་མེད་ལ་ཐམས་ཅད་མ་རུང་ཞིང་།། ཁས་ལེན་ཡོད་ལ་རུང་བར་ཀླུ་སྒྲུབ་བཞེད།། ཅེས་རྗེའི་ལྟ་བའི་སྙིང་པོ་མདོར་དྲིལ་གོ་སླའི་ངང་ནས་བརྗོད་ཡོད། དེང་གི་མཁས་པ་འགའ་ནས་བསྟན་པའི་ལ་རྒྱ་སྲུང་བའི་ཆེད་དུ་ཀླུ་སྒྲུབ་དགོངས་རྒྱན་ལ་རྒྱུད་རིམ་ལྡན་པའི་སྒོ་ནས་ཞིབ་ཏུ་མི་དཔྱད་པར་ཚིག་སྣ་ཐན་ཐུན་རེ་སྤར་འཛིན་བྱས་ཏེ་སུན་འབྱིན་བྱེད་ཁུལ་མང་སྟེ། ཐལ་འགྱུར་བ་ཁས་ལེན་ཡོད་པར་ཐལ། རང་ལུགས་ཀྱི་གཞི་ལམ་འབྲས་གསུམ། དཀོན་མཆོག་གསུམ། འཁོར་འདས་ཀྱི་རྣམ་གཞག་ཚང་མ་རྒྱལ་བའི་དགོངས་པ་ཇི་ལྟ་བ་བཞིན་དུ་ཁས་ལེན་པའི་ཕྱིར་ཞེས་དང་། ཐལ་འགྱུར་བ་ལ་ཁས་ལེན་ཡོད་པར་ཐལ། ཁས་ལེན་མེད་པར་ཁས་ལེན་པ་གང་ཞིགདེ་ཡང་ཁས་ལེན་པའི་ཕྱིར་དང་། ཐལ་འགྱུར་བ་ལ་ཁས་ལེན་ཡོད་པར་ཐལ། ཁས་ལེན་མེད་པར་ཁས་ལེན་པ་གང་ཞིག། དེ་ཡང་ཁས་ལེན་པའི་ཕྱིར་དང་། ཐལ་འགྱུར་བ་ལ་ཁས་ལེན་ཡོད་པར་ཐལ། ཁས་ལེན་མེད་པར་ཁས་ལེན་པ་གང་ཞིགདེ་ཡང་ཁས་ལེན་པའི་ཕྱིར་ཞེས་ཐལ་འཕྲེང་འཕྲེན་པ་འདུག་མོད། དེ་ལ་དགེ་ཆོས་ཀྱི་ཀླུ་སྒྲུབ་དགོངས་རྒྱན་ཞིབ་ཏུ་མ་བལྟས་པའི་སྐྱོན་འབབ་སྟེ། གཞུང་དེར་ཁས་ལེན་མེད་པ་ཉིད་ཆོས་ཅན་དུ་བྱས་ནས་ཁས་ལེན་ཡིན་མིན་སོགས་དཔྱད་པ་ཕན་ཆད་ཀུན་རྫོབ་དཔྱོད་པའི་སྐབས་ཡིན་ཞེས་དང་། དོན་དམ་པ་ལ་དཔྱོད་པའི་སྐབས་སུ་ཁས་ལེན་མེད་ཅེས་སྨྲས་པ་དེ་ག་རང་ཁས་ལེན་ཡིན་སོགས་བརྗོད་པ་ནི། ང་མནལ་ལམ་དུ་འགྲོ་བས་ཅི་ཡང་མ་སྨྲས་ཞིག་བརྗོད་པ་ན། ཁ་ལ་མ་ཉན་པར་མནལ་ལམ་དུ་འགྲོ་བས་ཅི་མ་སྨྲས་ཞིག་བརྗོད་པ་དེ་ག་རང་མནལ་དུ་མི་འགྲོ་བའི་རྟགས་ཞེས་ཀྱལ་ཀ་བྱེད་པ་དང་འདྲ་བས་སྙིང་པོ་ཅི་ལ་ཡོད་ཅེས་དང་། ཁས་ལེན་མེད་པའི་སྔ་རྒོལ་མཉམ་བཞག་སྨྲ་བྲལ་གྱི་ངང་དུ་བཞུགས་པ་ལ། ཁས་ལེན་ལྡན་གྱི་ཕྱི་རྒོལ་གྱིས་ལུང་རིགས་ཀྱི་སྒོ་ནས་རྩོད་པ་བྱེད་ཚེ་ལན་གང་བཏབ་ཐམས་ཅད་ཁས་ལེན་ཤ་སྟག་ཏུ་འགྱུར་བས་ཁས་ལེན་མེད་པའི་ལྟ་བ་འདི་ཚིག་དང་སྒྲ་དང་ཁྱད་པར་རྟོག་གེ་རིག་པའི་ནང་དུ་ཤོང་བའི་གནས་མེད་པ་ཡིན་ནོ། ཞེས་དང་། སོ་སོའི་སྐྱེ་བོའི་རྣམ་རྟོག་ལ་རྩ་བ་གཏད་པའི་ཚུལ་གསུམ་རྟོག་གེའི་རིགས་པ་ནི་རང་གིས་རང་ཉིད་གཞོམ་པའི་ཐབས་ཙམ་བྱས་ན་བཟང་མོད། ཁས་ལེན་མེད་པའི་ལྟ་བ་ལ་གནོད་པའི་ལག་ཆ་བྱེད་ན་ཆོས་ཀྱི་དབྱིངས་ལ་འཇུག་པའི་ཐབས་མེད་པ་སློབ་དཔོན་ཕྱོགས་ཀྱི་གླང་པོས་ཚད་མ་ཀུན་བཏུས་སུ་ཆེས་ཤིན་ཏུ་གསལ་བར་གསུངས་སོ་ཞེས་པ་སོགས་ལ་མཉམ་འཇོག་མ་བྱས་པ་དང་། དབུ་མ་པ་ལ་ཁས་ལེན་མེད་ཅེས་བརྗོད་པ་དེ་ཉིད་ནི་དབུ་མ་པའི་ཁྱད་ཆོས་གཙོ་བོ་སྟེ། གཞན་ཕྱོགས་མ་ལུས་པ་འགོག་པ་མ་ཟད་རང་གི་ཕྱོགས་ཀྱང་དེ་དང་མཐུན་པའི་རིགས་པ་དེ་ཉིད་ཀྱིས་དགག་པ་བྱེད་པའི་གནད་གསང་གཙོ་བོ་ལ་ཐུགས་མཉམ་མ་བཞག་པའི་སྐྱོན་དུ་སྣང་ངོ།།
དེ་ལྟ་བས་ན། རྗེའི་ལུགས་ཀྱི་ལྟ་དགོངས་ལ་ཐབས་ཤེས་གཉིས་ལས་ཐབས་ཚུལ་གྱིས་ཁྱད་དུ་འཕགས་ཏེ། གདུལ་བྱའི་བློ་དང་བསྟུན་པའི་གཞུང་ལུགས་ཀྱི་སྐས་རིམ་ཞིག་མཐར་ཐུག་འབྲས་བུ་ཆེན་པོའི་གཞལ་ཡས་སུ་བསྲིང་ཡོད་པའི་ཕྱིར་དང་། སྔ་རབས་ལུགས་འཛིན་མཁས་དབང་རྣམས་ཀྱི་ལྟ་དགོངས་འདི་རིགས་པ་ཁོ་ནས་དཔྱད་དེ་བཞག་པའི་ལུགས་སུ་སྣང་བས་ཐབས་ཤེས་གཉིས་ལས་ཤེས་རབ་ཀྱིས་ཁྱད་དུ་འཕགས་ཏེ། རྣམ་དཔྱོད་ཆེན་པོའི་སྤྱོད་ཡུལ་གཙོ་ཆེར་དགོངས་ནས་གཞུང་ལུགས་ཀྱི་རྣམ་གཞག་མཛད་པའི་ཕྱིར་ན། མཐར་ཐུག་བློ་ཟད་ཆོས་འདས་ཀྱི་གོ་འཕང་དུ་མྱུར་མགྱོགས་འཕུར་གྲུ་ཞིག་བརྟེན་པ་དང་ཁྱད་མེད། དེ་ཡང་སྔ་མ་ནི་ཡོངས་ཁྱབ་ཀྱི་རང་བཞིན་ཡོད་ལ། ཕྱི་མ་ནི་བྱེ་བྲག་གི་རང་བཞིན་ལྡན། ཕྱོགས་གཉིས་ལ་རང་སོ་སོའི་དགེ་མཚན་གྱི་ཆ་ཡོད་པས་ན་གཅིག་གི་ཚབ་གཅིག་གིས་བྱེད་མི་ཐུབ་ལ་བཟང་ངན་གྱི་ཁྱད་པར་ནི་དེ་བས་ཀྱང་དབྱེར་དུ་མེད་དོ།།
བཞི། བདེན་གཉིས་དཔྱད་པའི་སྐོར།
དབུ་མ་འཇུག་པའི་རིག་པ་འདི་ཀོའི་ཚན་རིག་རང་བཞིན་གྱི་རིགས་ལམ་གསུམ་སྟེ། གཞི་དབུ་མ་བདེན་གཉིས་ཟུང་འཇུགལམ་དབུ་མ་ཐབས་ཤེས་ཟུང་འཇུགའབྲས་བུ་དབུ་མ་སྐུ་གཉིས་ཟུང་འཇུག་སྟེ། རྒྱུད་རིམ་ལྡན་ཅིང་ཕན་ཚུན་གཅིག་ལ་གཅིག་རྟེན་གྱི་ཚུལ་གྱིས་དབུ་མ་རིག་པའི་མ་ལག་འཐུས་ཚང་ཅད་དུ་གྲུབ་ཡོད། གཞི་དབུ་མ་ནི་ལྟ་བ་གཏན་ལ་འབེབས་བྱེད་ཀྱི་རིགས་པ་སྟེ། གཞུང་ལུགས་ཀྱི་རང་བཞིན་ལྡན་ལ། ལམ་དབུ་མ་ནི་སྒོམ་པ་ཉམས་སུ་ལེན་བྱེད་ཀྱི་རིག་པ་སྟེ་ལག་བསྟར་གྱི་རང་བཞིན་ལྡན། འབྲས་བུ་དབུ་མ་ནི་མཐར་ཐུག་འཚང་རྒྱ་བའི་རིག་པ་སྟེ་དམིགས་བྱ་མངོན་འགྱུར་གྱི་རང་བཞིན་ལྡན་ནོ།། དེས་ན་བདེན་གཉིས་ཀྱི་རྣམ་གཞག་ནི་དབུ་མའི་རྨང་རྡོ་ཡིན་ལ་དབུ་མར་འཇུག་པའི་སྒོ་ཡང་ཡིན་པས་ན་སྔ་ཕྱི་མཁས་པ་རྣམས་ནས་ཕྱོགས་འདིར་ཕྲ་ཞིབ་རིགས་པའི་འཇུག་པ་ཧ་ཅང་མང་ལ་དེ་བསྟུན་གྱི་རིགས་པའི་བགྲོ་གླེང་ཡང་མི་ཉུང་བ་ཞིག་བྱུང་། བདེན་གཉིས་རེ་རེ་ནས་ངོས་འཛིན་ཇི་ལྟར་མཛད་སྙམ་ན། ཇི་ལྟ་བའི་གནས་ལུགས་གང་ཞིགམཉམ་བཞག་བློ་འདས་ཡེ་ཤེས་ཀྱི་ཡུལ་དུ་གྱུར་བ་ལ་དོན་དམ་བདེན་པ་དང་། ཇི་སྙེད་པའི་སྣང་ཚུང་གང་ཞིགམཐོང་བ་ཐ་སྙད་པའི་བློ་ཡི་ཡུལ་དུ་གྱུར་བ་ལ་ཀུན་རྫོབ་བདེན་པ་ཞེས་བརྗོད་ལ། དེ་གཉིས་ཟུང་དུ་འབྲེལ་བ་ནི་ཆོས་ཀུན་སྣང་བའི་ཆ་ནས་ཀུན་རྫོབ་ཏུ་བརྗོད་ལ་སྟོང་པའི་ཆ་ནས་དོན་དམ་དུ་བརྗོད། དཔེར་ན་ཆུ་ནང་གི་ཟླ་བ་བཞིན་སྣང་བའི་ཆ་ནས་སྟོང་པའི་ཆ་ནས་སྣང་བའོ། སྣང་སྟོང་ཟུང་འཇུག་གམ་བདེན་གཉིས་ཟུང་དུ་འཇུག་པ་ནི་འགལ་བ་ཡིན་ལ་གཅིག་གྱུར་ཀྱང་ཡིན་པས་ན་འདི་ཀོའང་མཚན་ཉིད་རིག་པའི་གཞལ་ཡས་ཁང་གི་རྒྱ་ཕིབས་སུ་བསྔགས་པའི་རྩོད་སྒྲུབ་སྨྲ་བའི་ཡང་སྙིང་དུ་གྲུབ་བོ། སྤྱིར་བདེན་གཉིས་ཀྱི་དོན་གཏན་ལ་འབེབབས་ཚུལ་སྔ་ཕྱི་མཁས་དབང་དག་ནས་ཚིག་ཟིན་མི་འདྲ་བ་ཅུང་རེ་ཡོད་པ་ལས་མཐར་ཐུག་མདོ་དོན་གཅིག་ཏུ་འབབ་མོད། བདེན་གཉིས་ལས་འཕྲོས་པའི་ལྟ་བ་འཛིན་མཚམས་མི་འདྲ་བ་མང་སྟེ། བདེན་པ་གཉིས་ལས་གང་ཞིག་གཙོ་བོ་འཛིན་པ་དང་། ཀུན་རྫོབ་ཏུ་ཡོད་པ་དང་དོན་དམ་དུ་མེད་པ་ཞེས་པའི་གོ་བ་ལེན་ཚུལ་མི་འདྲ་བ། དོན་དམ་པར་མེད་པས་མེད་གོ་ཆོད་མིན་དང་ཀུན་རྫོབ་ཏུ་ཡོད་པས་ཡོག་གོ་ཆོད་མིན་སོགས་ཀྱི་རིགས་པའི་དཔྱད་ཚུལ་ཁྱད་པར་ཅུང་ཆེ་བ་ཡོད་དེ། སྐབས་བབ་དགེ་འདུན་ཆོས་འཕེལ་ཚང་དབང་རྣོན་རིགས་པའི་རྗེས་འབྲང་ཞེས་བརྗོད་པ་ལྟར་སྔ་ཕྱི་མཁས་པའི་བཞེད་སྲོལ་ཡོད་རྒུ་རང་གི་རིགས་པའི་སྲང་མདའ་རུ་བཀྱགས་ཏེ་དཔྱད་པ་བྱས་པ་ལས་སྔ་ཕྱིའི་ལུགས་གང་ལའང་གྲགས་པའི་རྗེས་སུ་མ་འབྲང་སྟབས་ཀླུ་སྒྲུབ་དགོངས་རྒྱན་གྱི་དབུ་ནས་ཞབས་སུ་བསྡུ་བའི་དོན་ཀུན་རིགས་པ་རྣམ་དག་གི་དྲི་བསུང་འཐུལ་ཞིང་གཟུར་གནས་མཁས་པའི་ཁྱད་ཆོས་མངོན་པར་དོད་ཡོད། སྐབས་སྐབས་སུ་སྔ་ཕྱི་མཁས་པའི་བཞེད་སྲོལ་བཀོད་དེ་རང་གི་ཐུགས་སུ་མ་སོང་བའི་རིགས་སྔ་ཕྱིའི་ལུགས་གང་དུ་སོང་རུང་ངོ་སྲུང་ཚུལ་འཆོས་ཀྱི་གཤིས་ངན་རྦད་དེ་བསྐྱུར་ནས་བདེན་པ་བདེན་ཐུབ་སྒོས་སུན་འབྱིན་མཛད་དེ་རང་བཞེད་གསལ་བརྗོད་བྱུང་ཡོད། ཁོང་གི་གྲུབ་མཐའ་ལམ་ལུགས་ཕྱོགས་ཀྱི་རྒྱ་ལས་འགོང་པའི་ཞིབ་འཇུག་བྱེད་ཐབས་དེ་མཐའ་གཅིག་ཏུ་རང་ལུགས་གཙང་མ་གཙིགས་སུ་འཛིན་པར་དགའ་བའི་སྲོལ་རྒྱུན་གྱི་མཁས་པའི་མདུན་སར་མཛེས་པ་མ་གྱུར་སྟབས། ཁོང་ལ། གང་དུའང་མི་གཏོགས་གིའང་སྲོལ་མིན་ཏེ། རྙིང་མ་མ་ཡིན་རྙིང་མ་གནད་ཀྱིས་དབེན། གསར་མ་མ་ཡིན་གསར་མའི་སྲོལ་དང་འགལ། ཀུན་གྱི་ལུང་རིགས་རྡོ་ཆ་འབེབས་པའི་ཡུལ། ཀུན་ནས་ཀུན་ཏུ་རྣམ་པ་འཁྱམས་པ་ཡིན།། ཞེས་པ་ལྟ་བུའི་ཚིག་མི་ཉུང་བ་ཞིག་ཕོག་མོད། ཡིན་ན་ཡང་གྲུབ་མཐའ་འམ་ལུགས་ཕྱོགས་ཀྱིས་བློ་མིག་མ་ལྡོང་བའི་གཟུར་གནས་པའི་སྣང་ངོར་དགེ་འདུན་ཆོས་འཕེལ་གྱི་ཚུལ་ལུགས་འདི་ཀོ་ནི། ཁོང་གི་ཐུགས་སྲས་ཟླ་བ་མཚན་ཅན་གྱིས། གངས་ཅན་གསར་རྙིང་དམ་པ་གོང་མ་ཡི།། བཞེད་སྲོལ་གཅིག་ཏུ་དྲིལ་བའི་ལེགས་བཤད་འདི།། ཁོ་བོའི་བླ་མའི་ཐུགས་རྗེའི་དགོངས་ཀློང་ནས།། མཁྱེན་པའི་ཉི་མ་ཕྱོགས་སུ་འཆར་བའི་ཚེ། དམུས་ལོང་ལོག་རྟོག་སྙིང་ལ་གཟན་ན་ཡང་། མིག་ལྡན་བློ་ཡི་གེ་སར་འཛུམ་པར་གྱུར།། ཞེས་བརྗོད་པ་དེ་དེ་བཞིན་དུ་འདུག་སྙམ་མོ།།
༡.བདེན་པ་གཉིས་ལས་གང་ཞིག་གཙོ་བོར་འཛིན་པའི་ཐད། དེ་ཡང་བདེན་པ་གཉིས་ལས་ཀུན་རྫོབ་བམ་དོན་དམ་གང་ཞིག་གཙིགས་སུ་འཛིན་པ་ལ་སྔ་ཕྱི་བཞེད་ཚུལ་མི་འདྲ་བ་ཁ་ཤས་མཆིས་ཏེ། སྣང་བ་ཀུན་རྫོབ་ནི་འཁྲུལ་བའི་སྣང་བ་ཁོ་ན་ཡིན་པས་སྤང་བྱ་ཡིན་ཞིང་སྟོང་ཉིད་དོན་ནི་མ་འཁྱུལ་བ་ཡང་དག་ཡིན་པས་དེ་ཉིད་ཐུགས་ཞེན་ཆེ་བའི་ཚུལ་གྱིས་རྣམ་གཞག་མཛད་པ་ནི་བོད་སྔ་རབས་པ་ཁ་ཅིག་གི་ལུགས་ཡིན། ཐ་སྙད་ཀུན་རྫོབ་ཁོ་ན་ཙམ་གྱི་ངོས་ནས་མདོ་སྔགས་རྒྱུད་སྡེ་གོང་འོག་གི་ལྟ་བ་ཡི་མཐོ་དམན་གྱི་ཁྱད་པར་མཛད་ཆོག་པས་སྟོང་པའི་དབྱིངས་ཕར་བཅད་ནས་ཀུན་རྫོབ་བདེན་པ་གཙིགས་སུ་འཛིན་པའང་བོད་སྔ་རབས་པ་ཁ་ཅིག་གི་ལུགས་ཡིན། སྤྱིར་གནས་ལུགས་སྣང་སྟོང་བདེན་གཉིས་ཟུང་དུ་འཇུག་པ་བཞེད་ཀྱང་། དོན་དམ་དཔྱོད་པའི་རིགས་པ་གང་གིས་ཀྱང་སྣང་འགོག་མི་རུང་སྟེ། འགོག་ན་ཐ་སྙད་ལ་བསྐུར་བ་བཏབ་ཅིང་ཆད་པའི་ལྟ་བར་འགྱུར་བར་དོགས་པའི་ཆ་ནས་ཀུན་རྫོབ་རྟེན་འབྲེལ་གྱི་སྣང་བ་ནས་ཡང་ཡང་དུ་བརྗོད་པའི་ལུགས་ནི་བོད་ཕྱི་རབས་རྗེ་བཙུན་ཙོང་ཁ་པ་ཆེན་པོའི་ལུགས་ཡིན། སྣང་བ་ཐ་སྙད་བདེན་པ་དང་སྟོང་པ་དོན་དམ་བདེན་པ་གཉིས་ནི་སྣང་བ་ཐབས་དང་སྟོང་པ་ཐབས་ལས་བྱུང་བ་ཉིད་དུ་འཆར་སྟེ་གཅིག་ཤོས་ཡོད་པར་གྱུར་ན་ཅིག་ཤོས་མེད་པ་ཉིད་དུ་མི་སྲིད་པས་ཆུ་དང་རླན་ལྟར་ཡེ་ནས་འདུ་འབྲལ་མེད་པར་གནས་པས་སོ་སོར་བྱར་མེད་པ་དེ་ཡི་ཕྱིར་ན། གཞི་ལམ་འབྲས་གསུམ་གང་ལ་ཡང་སྣང་བ་དང་དེའི་སྟོང་པ་ཉིད་དག་སོ་སོའི་ཆར་ནས་གཉིས་འཛིན་ཅན་སོ་སྐྱེའི་ངོར་གྲུབ་ཅིང་། གནས་ལུགས་ཀྱི་དོན་དུ་ནམ་ཡང་སོ་སོར་དབྱེ་བ་ཡེ་ནས་མེད་པས་སྣང་སྟོང་ཟུང་འཇུག་ཅེས་བཞེད་པ་ནི་འཇུ་མི་ཕམ་གྱིས་མཚོན་པའི་སྔ་འགྱུར་རྙིང་མ་བའི་མཁས་གྲུབ་དག་གི་དགོངས་པ་ཡིན། དེ་དང་ཧ་ཅང་མཐུན་ཤས་ཆེ་བ་ནི་མཁས་པའི་ཁྱུ་མཆོག་གོ་ཤཱཀ་སྟག་གསུམ་གྱིས་མཚོན་པའི་སྔ་རབས་ལུགས་འཛིན་པའི་ལྟ་དགོངས་ལགས་ཏེ། སྟོང་བཞིན་དུ་སྣང་ལ་སྣང་བཞིན་དུ་སྟོང་བས་ན་སྣང་སྟོང་ཟུང་དུ་འཇུག་ལ། སྣང་བ་དེ་ཉིད་ཀྱང་ཡེ་ནས་སྟོང་པ་ཉིད་ཡིན་པའི་གནད་ཀྱིས་རྟེན་འབྱུང་དུ་རང་སྣང་བ་ཡིན་པ་དང་། སྟོང་པ་ཡིན་ལུགས་ནི་ཆོས་ཐམས་ཅད་རྟེན་འབྱུང་དུ་སྣང་རང་བཞིན་གྱིས་གྲུབ་པ་རྡུལ་ཙམ་ཡང་མེད་པའི་ཆ་ནས་སྟོང་པ་ཉིད་དང་། ཇི་སྙད་དུ། རྟག་ངུའི་རྟོགས་བརྗོད་ལས། ཆོས་རྣམས་རྡུལ་ཙམ་དམིགས་པ་མེད་ན་ཡང་།། མངོན་པར་ཞེན་རྣམས་སྐྲག་པ་སྤང་པའི་ཕྱིར།། གཞན་ངོར་རྟེན་འབྲེལ་ཙམ་ཞིག་ཁས་ལེན་ལ། ཞེས་གསུང་པ་སྟར། དོན་དམ་པར་ཡོད་མེད་སོགས་སྤྲོས་པའི་མཐའ་བརྒྱད་དང་བྲལ་བས་བློས་གང་དུའང་འཛིན་མི་རུང་བ་མ་ཟད། འཕགས་པའི་ཡེ་ཤེས་ཀྱི་སྤྱོད་ཡུལ་དུའང་མེད་དེ། མཉམ་པ་ཉིད་ལས་ཡུལ་དང་ཡུལ་ཅན་ཞེས་འབྱེད་དུ་མེད་པའི་ཕྱིར་དང་། ཐ་སྙད་ཀུན་རྫོབ་ཏུ་རང་བཞིན་གྱིས་གྲུབ་པ་ཁེགས་ཀྱང་ལས་འབྲས་ལ་སོགས་བྱ་བྱེད་ཐམས་ཅད་གཞན་ངོ་ཙམ་ཁས་ལེན་ཡོད་དོ།། དེ་ལྟར་བདེན་གཉིས་ལས་འཕྲོས་པའི་ཚུལ་དེ་ཉིད་སྔ་རབས་ལུགས་འཛིན་གོ་ཤཱཀ་སྟག་གསུམ་དང་ཕྱི་རབས་རྗེ་ཙོང་ཁ་པའི་བཞེད་དགོངས་ཟུང་ནི་ཅུང་ཚབ་མཚོན་རང་བཞིན་ཅན་དུ་གྲུབ་ལ་ཕན་ཚུན་བར་རིགས་པའི་གླེང་ཀ་ཡོང་སའི་གཙོ་གནད་ཀྱང་འདི་ཉིད་ཡིན་ཏེ། རྗེ་བློ་བཟང་གྲགས་པས་ཚེ་སྟོད་སྔ་རབས་པའི་བཞེད་དགོངས་འདི་ཀོ་ཞལ་གྱིས་བཞེས་ལ། ཕྱིས་ན་དེ་ལ་ཐེ་ཚོམ་ཟ་སྟེ་ཀླུ་སྒྲུབ་ཡབ་སྲས་ཀྱི་གཞུང་ལ་ཡང་ཡང་དཔྱད་ཅིང་རྗེས་བཙུན་འཇམ་པའི་དབྱངས་ཀྱི་བྱིན་རླབས་ཐུགས་རྒྱུད་དུ་འཕོས་ནས་ལྟ་བ་རང་མཚན་པ་འདི་ཀོ་གྲུབ་སྟེ། འཁོར་འདས་ཀྱི་ཆོས་ཐམས་ཅད་རང་རང་གི་གདགས་གཞིའི་ངོས་ནས་དོན་དམ་པར་གྲུབ་པ་རྡུལ་ཙམ་ཡང་མི་དམིགས་ཀྱང་། གདགས་གཞིའི་སྟེང་དུ་མིང་དང་རྟོག་པས་ཕར་བཞག་ཙམ་དེ་ཐ་སྙད་དུ་ཚད་མས་གྲུབ་ལ། ཆོས་རྣམས་རང་རང་གི་ངོ་བོས་སྟོང་པའི་རྒྱུ་མཚན་གྱིས་ཐ་སྙད་དུ་ཆོས་དེ་དང་དེར་གྲུབ་ཅིང་བྱ་བྱེད་སོགས་འཐད་ལྡན་དུ་ཡིན་པས། རང་བཞིན་གྱིས་གྲུབ་པ་ཐ་སྙད་དུ་ཡང་ཁེགས་ཀྱང་ལས་འབྲས་ལ་སོགས་པའི་བྱ་བྱེད་ཐམས་ཅད་གཞན་ངོ་ཙམ་ལ་སྐྱེལ་མི་དགོས་པར་རང་ལུགས་ལ་ཡང་ཚད་གྲུབ་ཏུ་ཁས་བླངས་པས་ཆོག་པར་མ་ཟད། རྟེན་འབྲེལ་གྱི་ཆོས་ལ་ངེས་པ་དྲངས་པ་ཉིད་ཀྱིས་རང་བཞིན་མེད་པ་ལ་ངེས་པ་ཆེར་འགྲོ་བས་སྟོང་པ་དང་རྟེན་འབྱུང་གཅིག་གྲོགས་སུ་གཅིག་འགྲོ་བའི་ཟབ་མོའི་དགོངས་པ་འདི་ཀོ་བསྟན་ནོ།། དེ་བཞིན་སྔ་རབས་པའི་སྐྱོན་ཀྱང་དགག་བྱ་ཁྱབ་ཆེ་སྟེ། འགོག་མཚམས་མ་ཟིན་པ་ཐལ་ཆེ་བར་སོང་བར་མཐོང་ཞིང། དགག་བྱ་ཁྱབ་ཆེ་ན་ཆད་མཐར་ལྷུང་བ་དང་། དོན་དམ་པ་འཕགས་པའི་མཉམ་བཞག་ཡུལ་མེད་དུ་འདོད་ན་བདེན་པ་གཉིས་ཀྱི་དབྱེ་གཞི་ཤེས་བྱ་མིན་པའམ་སངས་རྒྱས་ཇི་ལྟ་བ་ལས་ཇི་སྙེད་པའི་ཆོས་མི་མཁྱེན་པའི་སྐྱོན་འབབ་པ་དང་། ཐ་སྙད་ཀུན་རྫོབ་ལ་ཁས་ལེན་མེད་ན་དབུ་མ་པ་ལ་རྒྱུ་འབྲས་ཀྱི་རྣམ་གཞག་སོགས་ཀྱང་ཁས་ལེན་དུ་མེད་པར་ཐལ་བ་སོགས་ཀྱི་སྐྱོན་འབབ་པ་མཐོང་བས་དེ་ལྟར་འདོམས་པར་མཛད་དོ།། སྔ་རབས་ལུགས་འཛིན་གོ་ཤཱཀ་སྟག་གསུམ་དང་ཕྱིས་བྱོན་འཇུ་མི་ཕམ་པ་ཡབ་སྲས་སོགས་ནས་རྗེ་རིན་པོ་ཆེས་སྐྱོན་དུ་བཏོན་པ་དེ་སྐྱོན་དུ་མི་འགྲོ་ཚུལ་འདི་ལྟར་བརྗོད་ཡོད་དེ། བོད་པ་སྤྲུལ་སྐུའི་ལྟ་གྲུབ་ཤན་འབྱེད་དུ། རིགས་པའི་དགག་བྱ་ཁྱབ་ཆེས་པས།། ཆད་ལྟར་འགྱུར་གྱི་དོགས་པ་དེ། རྟེན་འབྱུང་མི་ཤེས་དངོས་སྨྲ་ལས།། དབུ་མར་སྨྲ་རྣམས་དོགས་མི་འཚལ།། ཐ་སྙད་ཚད་མས་ཀུན་རྫོབ་ཀྱི།། སྣང་བ་བཀག་ཆད་ལྟར་ཟད། དོན་དཔྱོད་ཚད་མས་དོན་དམ་པར། ཆོས་ཀུན་བཀག་ཀྱང་ཅི་ཞིག་ཆད།། རིགས་དེས་ཐ་སྙད་ཙམ་དུ་ཡང་། སྐྱེ་སོགས་དཔྱད་བཟོད་མེད་པར་སྒྲུབ། ཁས་ལེན་ཀུན་དང་བྲལ་བས་ན། སྣང་བའི་སྤྲོས་པ་ཐད་ཀར་གཅོད།། སྣང་ཀུན་མེད་སྣང་སྟོང་གཟུགས་དང་། རྟོག་བཏགས་སྒྱུ་མའི་ངང་ཚུལ་དུ། རྟོགས་ན་མི་འཆིང་དགག་མི་འཚལ།། སྣང་བའི་ངང་ཚུལ་འགོག་མ་ལགས།། ཚུལ་དེས་སྟོང་པ་རྟེན་འབྱུང་དུ།། འཆར་བའི་ངེས་གསང་བླ་ན་མེད།། གྲུབ་མཐའི་ཟབ་ཁྱད་ཀུན་གྱི་གཞི།། ཚུར་མཐོང་ཕལ་གྱིས་མཁྱེན་མ་ལགས།། ཞེས་ལུང་རིགས་གཉིས་ལྡན་གྱིས་སྐྱོན་སྤང་མཛད་དེ་གཞན་ངོར་རྒྱུ་འབྲས་སོགས་ཡོད་པས་ཆད་མཐར་མི་ལྷུང་བ་དང་། ཁས་བླངས་ཐམས་ཅད་དང་བྲལ་བ་ཡིན་པས་གཞན་གྱི་ཀླན་ཀ་མི་འཇུག་པ་དང་། ཐ་སྙད་དུ་ནི་འཕགས་པའི་མཉམ་བཞག་ཡུལ་ཅན་དང་། ཆོས་ཀྱི་དབྱིངས་ཡུལ་དུ་བྱས་པ་ལ་བརྟེན་ནས་ཤེས་བྱ་ཡོན་ནོ་ཞེས་བརྗོད་རུང་གི་དོན་དམ་པར་གཟུང་འཛིན་མེད་པའི་མཉམ་བཞག་གིས་འདི་གཟུང་བྱའམ་ཤེས་བྱ་ཡིན་ཟེར་ན་ཚིག་དེ་དངོས་ཤུགས་གང་ནའང་འགལ་བ་ཡིན་པས། བདེན་གཉིས་ཀྱི་དབྱེ་གཞི་ཤེས་བྱ་མིན་པར་འགྱུར་བའི་སྐྱོན་མི་འཇུག་པའི་ཚུལ་བརྗོད་དོ།།
དགེ་འདུན་ཆོས་འཕེལ་ནས་ཀྱང་བདེན་གཉིས་ཟུང་དུ་འཇུག་ཅིང་སྣང་བ་ཀུན་རྫོབ་མཐའ་གཅིག་ཏུ་དགག་ཏུ་མེད་པར་བཞེད་པ་ནི་ཐལ་རང་གཉིས་ལས་རང་རྒྱུད་པའི་ལྟ་བ་ལས་ཐལ་འགྱུར་བའི་ལྟ་བ་མཐར་ཐུག་མིན་པར་བརྗོད་དེ། ཀླུ་སྒྲུབ་དགོངས་རྒྱན་དུ། ཐལ་རང་གི་ལྟ་བའི་ཁྱད་པར་གྱི་རྩ་བ་ཡང་རང་རྒྱུད་ལ་རང་ལུགས་སུ་ཁས་ལེན་ཡོད། དོན་དམ་པར་ཡོད། བདེན་མེད་ཀྱང་ཡོད་པར་འདོད་པས། བདེན་གཉིས་ཟུང་འཇུག་གི་ཁས་ལེན་དུ་གྱུར་བ་ཡིན་ལ། ཐལ་འགྱུར་བ་ལ་ནི་ཇི་ཙམ་བདེན་མེད་དུ་མཐོང་བ་དེ་ཙམ་དུ་ཀུན་རྫོབ་ཀྱི་ཕྱོགས་རྣམས་སྒྱུ་མ་བཞིན་དུ་གྱུར་པ་བྱང་ཆུབ་སེམས་དཔའི་ས་བཅུའི་རྣམ་གཞག་དང་།། ངེས་པ་ལྔ་ལྡན་གྱི་ལོངས་སྤྱོད་རྫོགས་སྐུ་སོགས་ཚད་མས་དཔྱད་ན་ཤིན་ཏུ་མ་གྲུབ་པ་འདི་དག་ཀྱང་ཁས་ལེན་པའི་སྐབས་ཡོད་པ་ཡིན་ནོ། དེས་ན་ཇི་སྲིད་འཇིག་རྟེན་གྱི་རིགས་པ་ལ་སྙིང་ཐག་པ་ནས་ཡིད་ཆེས་ཡོད་པ་དེ་སྲིད་དུ་འཇིག་རྟེན་ལས་འདས་པའི་དོན་ལ་ཡིད་ཆེས་ཡོད་པ་ནམ་ཡང་མི་སྲིད་དེ། ཟླ་བ་གྲགས་པས། འཇིག་རྟེན་ལས་འདས་པའི་ཆོས་ནི་འཇིག་རྟེན་པ་དང་ནམ་ཡང་མཚུངས་པར་མི་རིགས་སོ་ཞེས་གསུངས་པ་ལྟར་རོ།། འཇིག་རྟེན་གྱི་རིགས་པ་ལ་ཡིད་ཆེས་དགོས་ན་ལམ་བསྒོམ་པ་དོན་མེད་པར་འགྱུར་བའི་རྒྱུ་མཚན་དུ་བཅོམ་ལྡན་འདས་ཀྱིས་མིག་དང་རྣ་བ་སོགས་ནས་འཕགས་པའི་ལམ་བྱ་བའི་དབང་པོ་གཞན་ཞིག་ཡོད་པར་གསུངས་པས་ཚོགས་དྲུག་གི་རྣམ་ཤེས་འདི་དག་གི་སྟེང་ནས་འཁོར་བ་ཐོག་མ་མེད་པ་ནས་རྣམ་གཞག་ཐམས་ཅད་གཏན་ཕབ་ཟིན་པས་དུ་དུང་རྣམ་གཞག་འདི་ལ་རྩིས་སུ་བྱེད་དགོས་ན་སྟོང་པ་ཉིད་ལ་མོས་པའི་དགོས་པ་ཅི་ཞིག་ཡོད། གཟུགས་སོགས་སྣང་བའི་ཆ་ལས་རིགས་པས་མི་གནོད་པ་དང་། དེའི་རྒྱུ་མཐར་ཐུག་ཏུ་གྱུར་པའི་བདེན་འཛིན་མ་རིགས་པའི་ཞེན་ཡུལ་ལ་རིགས་པས་གནོད་པ་ཡོད་པའི་ཁྱད་ཕྱེ་བ་ནི་ཞིབ་ཏུ་རྩད་བཅད་ན་མ་རིག་པའི་ཞེན་ཡུལ་རྣམས་འཐད་ལྡན་དུ་ཡོད་པའི་ལུགས་ལས་འདའ་བ་མེད་ཅིང་། སྟོང་ཉིད་རྟོགས་ཟིན་པ་དག་ལ་དགག་བྱའི་གཟུགས་དང་། དགག་མི་དགོས་པའི་གཟུགས་གཉིས་ཀྱི་ཁྱད་པར་བཏོན་ཀྱང་འོས། གོ་ཡང་ངེས་ཡིན་མོད། གཟུགས་བདེན་གྲུབ་དང་། གཟུགས་ཡོད་པ་གཉིས་བློ་རེ་རེ་མཉམ་དུ་འདྲེས་པས་ཐ་མལ་པ་རྣམས་ལ་འདི་ཙམ་བཀག་ནས་འདི་ཙམ་ཤུལ་དུ་བཞག་རྒྱུ་ཡིན་སོགས་ཀྱི་རྣ་གཞག་བྱས་པ་ནི་སྒྱུ་མའི་གླང་ཆེན་གྱི་སྣ་ཤུལ་དུ་བཞག་རྐང་ལག་དགག་པར་བྱེད་པ་དང་ཁྱད་ཅི་ཡོད་ཅེས་དང་། ལས་དང་པོ་བ་རྣམས་ཀྱིས་བདེན་པར་མེད་བྱ་བའི་གོ་ལུགས་དེ་བུམ་པ་མེད་བྱ་བའི་གོ་ལུགས་དང་ཁྱད་པར་མེད་ཅིང་། གོ་ལུགས་དེའི་དབང་དུ་བྱས་ཚེ་བུམ་མེད་རྟོགས་པའི་བློ་དེས་སྐད་ཅིག་གཉིས་པར་བུམ་པའི་དགག་གཞི་བློ་ལ་འཆར་བ་ལས་འོས་མེད་པས། མཉམ་བཞག་གི་སྐབས་ན་ཀུན་རྫོབ་ཀྱི་སྣང་བ་མ་བྲལ་བར་བྱེད་དགོས་པ་འདི་བདེན་གཉིས་ཟུང་འཇུག་གི་དོན་ཡིན་ན་ཡ་ཆ། ཞེས་དང་། བདེན་གཉིས་འགལ་མེད་ཟུང་འཇུག་གི་ལུགས་འདི་མདོར་བསྡུས་ན། སངས་རྒྱས་དང་སེམས་ཅན་གཉིས་རྟོགས་པ་གཉིས་འགལ་མེད་གཅིག་ཏུ་འདྲེས་པའི་ལུགས་སུ་སྣང་ལ་འདི་འདྲ་ཡིད་ཆེས་ན་འཁོར་འདས་བྱ་བ་ཚིགས་ཙམ་ལ་ཡིད་ཆེས་པའི་སྐབས་མེད་པ་ཡིན༎ཞེས་སོགས་གཞན་བརྗོད་ལ་ཟུར་ཟ་མཛད་པའི་སྒོ་ནས་བདེན་གཉིས་ཟུང་འཇུག་ཅེས་པ་ནི་དབུ་མའི་ལམ་གྱི་སྒོམ་བྱ་ཙམ་ལས། ཐལ་འགྱུར་བའི་ལྟ་བ་མཐར་ཐུག་མིན་པ་དང་། སངས་རྒྱས་དང་སེམས་ཅན་ཆོས་ཅན་མཐུན་སྣང་མེད་པས་གཞན་ངོར་ཁས་ལེན་ཙམ་དུ་ཟད་པར་བསྒྲུབས་སོ།།
ཇི་སྐད་དུ། འཇིག་རྟེན་གྲགས་པའི་ཀུན་རྫོབ་མ་བརླགས་ཅིག་ཅེས་བརྗོད་པ་ལྟ་བུ་ལ་དོ་སྣང་མཛད་དྲགས་པའི་དབང་གིས།། ཀ་བ་ཀ་བས་མི་སྟོང་ཀ་བ་བདེན་གྲུབ་ཀྱིས་སྟོང་། བུམ་པ་བུམ་པས་མི་སྟོང་བུམ་པ་བདེན་གྲུབ་ཀྱིས་སྟོང་ཞེས་ཆོས་ཅན་ལ་བདེན་གྲུབ་ཀྱི་ཁྱད་པར་མ་སྦྱར་ཚེ་ཆད་མཐར་ལྷུང་བར་དོགས་པའི་ཕྱི་རབས་ལུགས་ལ། དགེ་འདུན་ཆོས་འཕེལ་ནས་འཇིག་རྟེན་གྱིས་མི་གནོད་པ་ཤ་སྟག་ཁས་ལེན་དགོས་ན་འཇིག་རྟེན་གྱི་བསམ་པའི་མཐར་ཐུག་བདེན་འཛིན་ཡིན་པས། དེས་མི་གནོད་པ་ཞིག་ཁས་ལེན་དགོས་ཀྱི། གཟུགས་སྒྲ་སོགས་དབང་ཤེས་ཐ་མལ་པ་རྣམས་ཀྱི་ཡུལ་ཙམ་ཞིག་ཡོད་པར་ཁས་བླངས་པས་ཅི་ལ་ཕན། ཞེས་དང་། སློབ་དཔོན་ཟླ་བ་ནི་དོན་དམ་པ་འཆད་པ་ན་ཀུན་རྫོབ་ཀྱི་རྣམ་གཞག་ཐམས་ཅད་བཤིགཀུན་རྫོབ་བཤད་པའི་ཚེ་དོན་དམ་པའི་བདེན་པ་བཏང་སྙོམས་སུ་བཞག་ནས་འཇིག་རྟེན་གྱི་རིགས་སྟོབས་གང་ཆེ་བ་རྣམས་ཀྱི་རྗེས་འབྲང་བ་ཙམ་ཡིན་ལ། འཇིག་རྟེན་ལས་འདས་པའི་ཡུལ་དང་ཡུལ་ཅན་གྱི་རྣམ་གཞག་ཐམས་ཅད་འཇིག་རྟེན་པའི་རིགས་པའི་ཁོངས་སུ་བསྡུས་ནས་གཏན་ལ་ཕབ་ནུས་ན་དབུ་མའི་ལམ་འཚོལ་དགོས་པའི་དོན་ཅི་ཞིག་ཡོད་ཅེས་ཟུར་ཟ་བྱས་ཡོད་པ་དང་། བདེན་གཉིས་ལས་ཀུན་རྫོབ་སྣང་བ་གཙིགས་སུ་མ་མཛད་ཀྱང་ཕྱི་རབས་ལུགས་ཀྱི་དོགས་པར་སྐྱེ་གནས་ཏེ། ཆད་མཐར་ལྷུང་མི་འགྲོ་བའི་རྒྱུ་མཚན་ཀྱང་དགེ་ཆོས་ཀྱིས་འདི་ལྟར་བརྗོད་ཡོད་དེ། ཇི་སྲིད་ཀུན་རྫོབ་ཀྱི་སྣང་བ་མ་འགག་པ་དེ་སྲིད་དང་། ཇི་སྲིད་རྣམ་ཤེས་ཀྱི་རྟེན་མ་བརྗེ་བར་དེ་སྲིད་དུ་བརྗོད་དེ། ཇི་སྲིད་ཀུན་རྫོབ་ཀྱི་སྣང་བ་མ་འགག་པ་དེ་སྲིད་དང་། ཇི་སྲིད་རྣམ་ཤེས་ཀྱི་རྟེན་མ་བརྗེ་བར་དེ་སྲིད་དུ་སྟོང་པ་ཉིད་མངོན་སུམ་དུ་རྟོགས་ཀྱང་། སྔར་ཁས་བླངས་པ་དེ་དབང་མེད་དུ་ཁས་ལེན་དགོས་པ་འདི་ལ་རིགས་པས་སྒྲུབ་བྱེད་ཀྱིས་འབད་པ་བྱ་མི་དགོས། གལ་སྲིད་ཁས་མ་བླངས་ཀྱང་། མཐོང་བ་དང་ཐོས་པ་དང་། མྱོང་བ་ཁོ་རང་གི་མངོན་སུམ་དུ་འགྱུར་བ་དེ་ལ། རིགས་པས་དགག་སྒྲུབ་ཀྱི་དོན་མི་དགོས། ཀུན་རྫོབ་ཁས་མ་བླངས་པས་ཆད་ལྟར་ལྷུང་བའི་ཉེར་ཡོད་ན་མིག་དང་རྣ་བའི་སྣང་བ་དེ་ག་ཡོད་མེད་ཀྱི་དགག་སྒྲུབ་བྱ་བར་ཟད་མོད། བྱ་མི་དགོས་ཏེ། ཁ་ནས་ཐམས་ཅད་མེད་ཅེས་ཚིག་ཙམ་སྨྲས་ཀྱང་། སེམས་ཀྱི་འཛིན་ཚུལ་ལ་ཅི་ཡང་མི་གནོད་པས་དེ་ཙམ་ལ་དགག་སྒྲུབ་དོ་གལ་ཆེན་པོ་དེ་ཙམ་དགོས་པའི་རྒྱུ་མཚན་མི་སྣང་ཞེས་གསུངས་སོ།།
༢.སྟོང་ཉིད་མེད་དགག་དང་མ་ཡིན་དགག་ལས་གང་ཞིག་ངོས་འཇིན་མཛད་པའི་ཐད། བོད་སྔ་རབས་པས་དབུ་མའི་ལྟ་བ་མཐར་ཐུག་པ་སྟེ། གནས་ལུགས་འཐར་ཐུག་དོན་དམ་པ་ཉིད་གཉིས་སྣང་འཁོར་བའི་ཆོས་ཀྱི་སྟོང་པས་སྟོང་ཉིད་མ་ཡིན་དགག་ཏུ་སྨྲ་ལ། རྗེ་ཙོང་ཁ་པ་ནས་ཀྱང་ལེགས་བཤད་གསེར་འཕྲེང་དུ་སྟོང་ཉིད་མ་ཡིན་དགག་ཏུ་བརྗོད་ཅིང་། ཕྱིས་སུ་ལྟ་བ་མཐར་ཐུག་པ་དགག་བྱ་བདེན་གྲུབ་བཅད་པའི་སྟོང་ཉིད་མེད་དགག་ཏུ་འདོད་དགོས་ཞེས་ཕྱི་རྩོམ་ལམ་རིམ་ཆུང་བ་སོགས་སུ་རང་ལུགས་འཐད་ལྡན་དུ་བསྒྲུབས་ཡོད། ཀུན་མཁྱེན་རོང་ཟོམ་ཆོས་བཟང་ལས་བརྒྱུད་པའི་འཇུ་མི་ཕམ་སོགས་སྔ་འགྱུར་རྙིང་མའི་ལུགས་འཛིན་རྣམས་ཀྱིས། ཟུང་འཇུག་ཡེ་ཤེས་ཆེན་པོའི་ངོར་མེད་དགག་ཅེས་བྱ་བ་དགག་བྱ་བདེན་གྲུབ་ལ་སོགས་པ་བཀག་ཤུལ་གྱི་མེད་རྐྱང་ངམ་སྟོང་རྐྱང་དང་། མ་ཡིན་དགག་ཅེས་དགག་བྱ་བཀག་ཤུལ་དུ་ཆོས་ཉིད་ལ་སོགས་པ་ཆོས་ཅི་ཞིག་འཕེལ་ཏེ། དེ་གཉིས་ཀ་བློ་ཡིས་གཞན་སེལ་བའི་སྒོ་ནས་བརྟགས་པ་ཙམ་ལས་རང་གི་ངོ་བོས་མ་གྲུབ་པའི་ཕྱིར་ན་གཤིས་ལུགས་མཐར་ཐུག་པའི་དོན་ལ་ཁས་ལེན་ཐམས་ཅད་དང་བྲལ་བས་མེད་དགག་དང་མ་ཡིན་དགག་གཉིས་ཀར་ཁས་མི་ལེན་ཏེ། གནས་ལུགས་མཐར་ཐུག་པ་ནི་དགག་པ་སྟེ་མེད་དགག་དང་སྒྲུབ་པ་སྟེ་མ་ཡིན་དགག་ལ་སོགས་པའི་གཉིས་ཆོས་ཐམས་ཅད་དང་བྲལ་བ་ཡི་བློ་འདས་སྨྲ་བསམ་བརྗོད་མེད་སོ་སོ་རང་རིག་པའི་ཡེ་ཤེས་ཀྱི་སྤྱོད་ཡུལ་གདོད་མའི་ཆོས་ཉིད་ཡོད་པའི་ཕྱིར་རོ། དེ་ལྟ་ནའང་གནས་སྐབས་ཆོས་ཐམས་ཅད་ཀྱི་ངོ་བོ་སྟོང་པ་ཉིད་གཏན་ལ་འབེབས་ཚུལ་ཁོ་ནར་བསམ་ནས་ནི་མེད་དགག་དང་མ་ཡིན་དགག་གང་ཡིན་ཞེས་དྲི་ན་མེད་དགག་ཉིད་ཡིན་ཞེས་ཁས་ལེན་པར་བྱའོ་ཞེས་འཇུ་མི་ཕམ་པས་ངེས་ཤེས་སྒྲོན་མེར་གསལ་པོར་གསུང་ཡོད། རྗེ་ཙོང་ཁ་པ་ནས་སྟོང་ཉིད་མ་ཡིན་དགག་ཏུ་འདོད་པ་ནི་དངོས་སྨྲ་བའི་ལྟ་བ་གཏན་ལ་འབེབས་ཚུལ་ཡིན་པར་གོ་ནས། རང་ལུགས་ལ་མེད་དགག་གི་སྟོང་ཉིད་དང་རྟེན་འབྱུང་འགལ་མེད་དུ་གོ་བའི་རྣམ་གཞག་མཛད་མོད། ཕྱིས་བྱོན་རྗེ་རིན་པོ་ཆེའི་སློབ་བརྒྱུད་དག་གིས། ཀུན་རྗོབ་རྣམས་རང་གི་ངོ་བོས་མི་སྟོང་པར་དགག་བྱ་ཡན་གར་བ་བདེན་གྲུབ་ཀྱིས་སྟོང་པར་བཞེད་པ་ནི་སྟོང་ཉིད་མ་ཡིན་དགག་ཏུ་སོང་འདུག་ཅེས་འཇུ་མི་ཕམ་གྱི་རབ་གསལ་བརྒལ་ལན་དང་དགེ་ཆོས་ཀྱི་ཀླུ་དགོངས་སུ་ཡང་ཡང་བརྗོད་ཡོད། དགེ་ཆོས་རང་ནས་ཚུལ་འདིའི་ཐད་ལ་གསང་སྔགས་རྙིང་མ་བའི་བཞེད་ཚུལ་འཐད་ཕྱོགས་སུ་དམིགས་ཏེ། རྣམ་རྟོག་གི་བུ་ག་ཆུང་ངུ་འདིར་རྣམ་པ་ཐམས་ཅད་མཁྱེད་པའི་ཡེ་ཤེས་ཀྱི་གཟིགས་པའི་མཐའ་དང་བྲལ་བའི་ཆོས་དབྱིངས་ནམ་མཁའ་ཆེན་པོ་དེ་མེད་དགག་དང་མ་ཡིན་དགག་སོགས་ཀྱི་གཟུགས་སུ་བཀོད་པ་ག་ལ་ནུས་ཞེས་བརྗོད་དེ་སྔ་ཕྱི་ལུགས་གང་དུ་འདོད་ནའང་རིགས་པའི་གནོད་བྱ་མང་པོ་ཡོད་པར་གཟིགས་སོ།།
དེ་ལྟར་དགག་བྱ་ལ་དོན་དམ་གྱི་ཁྱད་པར་སྦྱར་མ་སྦྱར་དང་དེའི་དབང་གིས་ཐ་སྙད་དུ་རང་མཚན་གྱིས་གྲུབ་པ་སོགས་ཞལ་གྱིས་བཞེས་སོགས་སྔོན་བྱོན་མཁས་པ་ཆེན་པོའི་བར་དགོས་དབང་གིས་ཕན་ཚུན་རིགས་པའི་བརྒལ་བརྟག་བྱས་པའི་གནད་རྣམས་ཡིག་ཚོགས་ཀྱི་ངལ་བ་མ་འཛེམ་པར་སྐབས་སྐབས་སུ་ལུགས་འདིའི་བཞེད་ཚུལ་འདི་དང་ལུགས་འདིའི་བཞེད་ཚུལ་གན་ཞེས་བརྗོད་ནས་དགེ་ཆོས་ཀྱིས་ཀླུ་དགོངས་སུ་རྩལ་དུ་བཏོན་ནས་བརྗོད་པའི་དཀའ་གནད་རྣམས་ཀྱི་གཞི་གང་ཡིན་པ་གསལ་བཤད་བྱས་པ་ཡིན་གྱི། ལྟ་གྲུབ་སྣ་ཚོགས་ཀྱི་ཤན་ནི་ཁོ་བོ་ལྟ་བུ་བློ་ཆུང་རྣམས་ལྟ་ཅི། གཞུང་བརྒྱ་སྨྲ་བའི་མཁས་གྲུབ་ཆེན་པོ་དག་གིས་ཀྱང་རང་བཞེད་གཙང་མར་འཛིན་པ་ཙམ་ལས་ཡིན་མིན་གྱི་སྒྲོས་ཐག་བཅད་ཐུབ་ཡོད་པ་ནི་སྲིད་མཐའ་ཙམ་མོ།།
༣.ཐ་སྙད་དུ་ཡོད་པས་ཡོད་གོ་ཆོད་མིན་སོགས་ཀྱི་ཐད། དེ་ཡང་བདེན་གཉིས་ཀྱི་རྣམ་གཞག་མཛད་སྐབས། སྔ་རབས་པ་ཕལ་གྱིས་ཐ་སྙད་དུ་ཡོད་པས་ཡོད་གོ་མི་ཆོད་ལ། དོན་དམ་པར་མེད་པས་མེད་གོ་ཆོད་ཟེར་བ་དང་། ཕྱི་རབས་ཕལ་གྱིས་ཀུན་རྫོབ་ཏུ་ཡོད་པས་ཡོད་གོ་ཆོད་ལ། དོན་དམ་པར་མེད་པས་མེད་གོ་མི་ཆོད་ཅེས་བརྗོད། འཇུ་མི་ཕམ་སོགས་སྔ་འགྱུར་རྙིང་མའི་ལུགས་འཛིན་རྣམས་ཀྱིས་གོང་བཞེད་ཕྱོགས་གཉིས་ཀའི་བཞེད་ཚུལ་ལས་ཅུང་གསལ་ཁ་ཐོན་པའི་ཚུལ་གྱིས། ཐ་སྙད་དུ་ཡོད་པས་ཐ་སྙད་དུ་ཡོད་པའི་གོ་ཆོད་ལ། དོན་དམ་པར་ཡོད་པའི་གོ་མི་ཆོད་པ་དང་། དོན་དམ་པར་མེད་པས་དོན་དམ་པར་མེད་པའི་གོ་ཆོད་ལ། ཐ་སྙད་དུ་མེད་པའི་གོ་མི་ཆོད་ཅེས་ཟེར་ར།། སྔ་རབས་པས་གནས་སྣང་གཉིས་ལས་གནས་ཕྱོགས་གཙོ་ཆེར་མཛད་པའི་དབང་གིས། གཟུགས་ནས་རྣམ་མཁྱེན་བར་གྱི་ཆོས་ཐམས་ཅད་བློས་ཕར་བཏགས་པ་ཙམ་ལས་རང་བཞིན་གྱིས་གྲུབ་པ་རྡུལ་ཙམ་མེད་པས་ན། ཐ་སྙད་དུ་ཡོད་པ་སྣང་རུང་རང་བཞིན་གྱིས་གྲུབ་པ་དབེན་པས་ཡོད་གོ་མི་ཆོད་པ་དང་། ཆོས་ཀུན་དོན་དམ་དུ་ཡོད་མེད་སོགས་མཐའ་བཞི་ལས་འདས་པའམ་ཡང་ན་སྤྲོས་པའི་མཐའ་བརྒྱད་དང་བྲལ་བས་ན་མེད་པའི་གོ་ཆོད་པར་གསུངས་ལ། ཕྱི་རབས་པས། སྤྱིར་སྣང་སྟོང་གཉིས་ལ་ཉེ་རིང་བྱེད་མི་ཉན་ཅིང་། སྣང་བའི་ཆོས་ཀུན་འཇིག་རྟེན་ན་གཏན་མེད་དུ་བཞེད་པ་ཤིན་ཏུ་ཉུང་ལ། ཡོད་པའི་ཆོས་འདི་དག་ཡོད་ཀྱང་ཡོད་ལ་བདེན་པའང་ཡིན་པར་འདོད་པའི་གང་ཟག་ནི་ཤིན་ཏུ་མང་ཕྱིར། མེད་པ་ཆད་མཐའ་ལྷུང་བ་ལས་ཡོད་པ་རྟག་མཐའ་ལྷུང་བ་མང་བས། གདུལ་བྱའི་བློ་ཁ་བཀྲིད་པའི་ཆེད་དུ་སྣང་ཕྱོགས་ལ་གཙིགས་སུ་བྱེད་དེ་ཡང་ཡང་དཔྱད་པ་བྱེད་པའི་ཆ་ནས། ཀུན་རྫོབ་ཏུ་ཡོད་པ་ཡོད་གོ་ཆོད་དེ། ཀུན་རྫོབ་ཐ་སྙད་གཏན་མེད་དུ་འདོད་ན་ཆད་མཐར་ལྷུང་བའི་ཕྱིར་དང་། ཀུན་རྫོབ་ཏུ་ཡོད་ན་ཡོད་ན་པས་ཁྱབ་པའི་ཕྱིར་རོ།། དོན་དམ་དུ་མེད་པའི་མེད་གོ་མི་ཆོད་དེ། དོན་དམ་དུ་མེད་ན་མེད་པས་མ་ཁྱབ་པའི་ཕྱིར་ཏེ། རང་བཞིན་གྱིས་གྲུབ་པ་རྡུལ་ཙམ་མེད་རུང་སྣང་བ་རྟེན་འབྱུང་དུ་ཡོད་ཕྱིར་མེད་གོ་མི་ཆོད་ཅེས་བརྗོད། རྗེ་བཙུན་ཤེས་རབ་རྒྱ་མཚོས་ཚུལ་འདི་ཀོ་དགག་ལན་མི་འཇིགས་སེང་གེའི་ང་རོ་རུ། དེའི་རྒྱུ་མཚན་གྱིས་དོན་དམ་པར་མེད་པས་གོ་མི་ཆོད། ཐ་སྙད་དུ་ཡོད་པས་གོ་ཆོད་བྱས་པ་ཡིན། དེ་ཡང་འཐད་དེ། དོན་དམ་དཔྱོད་པས་བདེན་པ་གྲུབ་མ་གྲུབ་དཔྱད་པ་ཡིན་ཕྱིར། དེས་མ་རྙེད་པ་བདེན་གྲུབ་མ་རྙེད་པ་དང་རྙེད་པ་བདེན་མེད་རྙེད་པའི་ཕྱིར་ལ། བདེན་པར་མེད་པས་མེད་གོ་མི་ཆོད་མི་ཕྱིར་ཏེ། བདེན་པར་མེད་ན་མེད་པས་མ་ཁྱབ་པའི་ཕྱིར་ཞེས་དང་། ཀུན་རྫོབ་དཔྱོད་པས་ཐ་སྙད་དུ་ཡོད་མེད་དཔྱད་པ་ཡིན་པས་དེས་མ་རྙེད་པ་ཐ་སྙད་དུ་མེད་པས་རྙེད་པ་དང་རྙེད་པ་ཐ་སྙད་དུ་ཡོད་པ་རྙེད་པ་ཡིན་པའི་ཕྱིར་ལ། ཐ་སྙད་དུ་ཡོད་པས་ཡོད་གོ་ཆོད་པའི་ཕྱིར་ཏེ། ཐ་སྙད་དུ་ཡོད་ན་ཡོད་པས་ཁྱབ་པའི་ཕྱིར་ཞེས་ཕྲ་ཞིབ་ཆུ་ཐུབ་ཀྱི་རིགས་པས་དཔྱད་པར་བྱས་སོ།།
དགེ་འདུན་ཆོས་འཕེལ་ནས་ཕྱི་རབས་ལུགས་ཀྱིས་གཟུགས་སོགས་དོན་དམ་པར་མེད་ཀྱང་མེད་པ་མ་ཡིན། ཡང་ན་དོན་དམ་པར་ཡོད་པའམ་བདེན་པར་ཡོད་པ་རིགས་པས་འགོག་རིགས་ཀྱང་། ཡོད་པ་ཙམ་འགོག་མི་རིགས་ཞེས་ཁྱད་པར་འབྱེད་པ་སྟེ། དགག་བྱ་ལ་དོན་དམ་གྱི་ཁྱད་པར་སྦྱར་བ་ལ་ཐུགས་སུ་མ་སོང་བས་ན་དོགས་སློང་འདི་ལྟར་བྱས་ཡོད་དེ། དོན་དམ་པར་མེད་པས་མེད་གོ་མི་ཆོད། ཀུན་རྫོབ་ཏུ་ཡོད་པས་ཡོད་གོ་ཆོད་བྱ་བ་འདི་དོན་ལ་འཕགས་པའི་ཡེ་ཤེས་ཀྱིས་མི་རྙེད་པས། མེ་རྙེད་པའི་གོ་མ་ཆོད། སོ་སྐྱེའི་རྣམ་རྟོག་གིས་རྙེད་པས་རྙེད་གོ་ཆོད་བྱ་བ་ཡིན་འདུག་ལ། རང་བཞིན་གྱིས་གྲུབ་པ་དོན་དམ་པར་མེད་རི་བོང་རྭ་དོན་དམ་པ་མེད་སོགས། སྟོང་གཞི་ཆོས་ཅན་གཏན་ནས་མི་སྲིད་པའི་རིགས་འདི་འདྲ་མ་གཏོགས་ནམ་ཡང་དོན་དམ་དུ་མེད་པས་མེད་གོ་ཆོད་པ་རྙེད་ན། མེད་གོ་མི་ཆོད་པ་ཙམ་དུ་མ་ཟད་ཀྱིས་ཡོད་གོ་ཆོད་པར་འདུགཅེས་དོན་དམ་པར་མེད་པས་མེད་གོ་མི་ཆོད། ཡོད་གོ་ཆོད་པར་གྱུར་བའི་ཚུལ་དེ། རི་བོང་གི་རྭ་དོན་དམ་པར་མེད་ཅེས་དགག་བྱ་ལ་ཁྱད་པར་སྦྱར་ཚེ། ཀུན་རྫོབ་ཏུ་ཡོད་པ་ཤུགས་ལ་གོ་ཞིང་། གཞན་དུ་ན་རི་བོང་རྭ་དོན་དམ་པར་མེད་ཅེས་པ་དང་རི་བོང་རྭ་མེད་ཅེས་པ་གཉིས་ལ་ཚིག་གི་ནུས་པའི་ཁྱད་པར་ཅི་ཡོད་ཅེས་དྲི་བའི་ཚལ་གྱིས་སྐྱོན་བསྟན་ཡོད། རང་ལུགས་ནི་དགག་བྱ་ལ་དོན་དང་བདེན་གྲུབ་སོགས་ཀྱི་ཁྱད་པར་སྦྱར་མི་དགོས་པ་སྟེ། ཚུལ་དེ་ནི་ལྕང་སྐྱ་རིན་པོ་ཆེས་གསུང་པ་ལྟར། སྣང་བ་ལིང་ལིང་འདི་རང་སོར་བཞག་ནས། དགག་རྒྱུ་རྭ་ཅན་ཞིག་འཚོལ་འདུག་སྟེ། ཞེས་གསུངས་པའི་ཚུལ་ལས་མ་འདས་པར་དགོངས་སོ།།
༤.ཡོད་མིན་མེད་མིན་ཐད། རྗེ་བཙུན་ཤེས་རབ་རྒྱ་མཚོས་དགག་ཡིག་མི་འཇིགས་སེང་གེའི་ང་རོ་རུ། རིགས་པས་བདེན་གྲུབ་འགོག་གི་བུམ་པ་མིན།། ཚད་མས་བུམ་པ་འཇོག་གི་བདེན་གྲུབ་མིན། ཐོ་བས་སྦྲང་འཇོམས་ཕ་ཡི་མགོ་མིན་པས། ཡོད་མིན་མེད་མིན་མིང་གིས་ཅི་ཞིག་བགྱིད།། ཅེས་དང་། ཡོད་པའི་རྩ་བ་བདེན་གྲུབ་ཡིན་ན་མེད།། མེད་པའི་རྩེ་མོ་ཀུན་རྗོབ་ཡིན་ན་ཡོད།། འདིས་ཀྱང་ཡོད་མེད་གཙང་མར་ཐག་ཆོད་པས།། ཡོད་མིན་མེད་མཆིལ་མ་བཞིན་དུ་བོར།། བདེན་པའི་ས་བོན་རྫུན་པར་ཤེས་པ་མེད། རྫུན་པ་མྱོང་ཚེ་བདེན་སྣང་དེ་ག་རང་།། འདི་ཡང་ཐ་སྙད་ཚད་གྲུབ་མེད་པ་དང་།། ཡོད་མིན་མེད་མིན་འཇོམས་པའི་སྟ་རེ་ཡིན།། ཞེས་གསུངས་པ་ལས་བྱུང་བའི་ཡོད་མིན་མེད་མིན་གྱི་སྐོར་འདིའང་སྔ་ཕྱི་མཁས་པའི་བཞེད་ཚུལ་ཅུང་མི་འདྲ་སྟེ། གཞུང་ལས། ཡོད་མིན་མེད་མིན་ཡོད་མེད་གཉིས།། གཉིས་ཀའི་བདག་ཉིད་མེད་པའང་མིན།། ཞེས་པ་ལ་བོད་སྔ་རབས་པས། བློས་མཐའ་བཞི་གང་དུ་ཡང་མི་འཛིན་པའི་དོན་ཅན་ཏེ། ཆོས་ཉིད་སྤྲོས་པའི་མཐའ་བརྒྱད་དང་བྲལ་བ་ནི་མཐར་ཐུག་གི་དོན་དུ་འགྲེལ་ལ། ཕྱི་རབས་པས། ཡོད་མིན་མེད་མིན་ཞེས་པའི་དོན་ནི་དོན་དམ་དུ་ཡོད་པ་མ་ཡིན། ཀུན་རྫོབ་ཏུ་མེད་པ་ཡང་མ་ཡིན། བློས་ཀྱང་དེ་ལྟར་འཛིན་དུ་མི་རུང་ཞེས་པ་ལས་ཡོད་མིན་མེད་མིན་སྒྲ་ཇི་བཞིན་ཁས་ལེན་དུ་མི་རུང་བར་བཞེད་ལ། སྔ་རབས་པའི་བཞེད་ཚུལ་ཀྱང་ཧྭ་ཤང་མ་ཧྭ་ཡ་ནའི་ལྟ་བ་དང་མཚུངས་ཞེས་དགག་པར་མཛད། ཕྱི་རབས་ལུགས་ཀྱིས་ངོས་འཛིན་དེ་ལྟར་བྱེད་པའི་རྩ་བའང་གོང་དུ་ཡང་ཡང་ཞུས་པ་ལྟར། བདེན་གཉིས་སམ་སྣང་སྟོང་གཉིས་ལ་སྤྱིར་ཉེ་རིང་བྱེད་མི་ཉན་པ་སྟེ་འགལ་མེད་ཟུང་འཇུག་ཡིན་རུང་གདུལ་བྱའི་བློ་དང་བསྟུན་ཕྱིར། སྣང་བ་གཙིགས་སུ་བྱེད་དགོས་པའི་རྐྱེན་གྱིས་ཀུན་རྫོབ་ཀྱི་རྣམ་གཞག་ཐམས་ཅད་འཐད་པར་འཇོག་དགོས་པ་ལས། སྔ་རབས་པའི་ལུགས་ལྟར་ཀུན་རྫོབ་ཀྱང་རང་ངོ་དང་གཞན་ངོའི་ཁྱད་པར་ཅན་དུ་ཕྱེས་ནས་གཞན་ངོ་ལས་རང་ངོ་ཁས་མ་བླངས་ན་ཆད་མཐའ་ལྷུང་བར་དོགས་པ་མཛད་དོ། དགེ་འདུན་ཆོས་འཕེལ་ནས་ཚུལ་ལུགས་འདི་ཡང་བོད་སྔ་རབས་པའི་བཞེད་ཚུལ་མཐད་ལྡན་དུ་དགོངས་ནས་ཕྱི་རབས་ཀྱི་བཞེད་པར་འདི་ལྟར་ཟུར་ཟ་བྱས་ཡོད་དེ། ཡོད་དམ་མེད་པའི་ཕྱོགས་འཇིག་པ་ཞེས། བཅོམ་ལྡན་འདས་ཀྱིས་ལུང་དུ་བསྟན་པའི་ཀླུ་སྒྲུབ་ཀྱི་ལྟ་བ་དེ་ཡོད་པ་བདེན་པར་ཡོད་པ་དང་། མེད་པ་དོན་དམ་པར་མེད་པར་བྱས་ནས་དོན་འཇིག་རྟེན་གྱི་ཡོད་པ་དང་མེད་པ་གཉིས་ཀྱི་ཁོངས་སུ་སླར་ཡང་འདུ་བ་བྱེད་པ་འདིས་ཀླུ་སྒྲུབ་ཀྱི་བསྟན་པའི་སྙིང་པོ་བཤིག་པ་ཡིན་ནམ་བཟུང་བ་ཡིན་པ་ཁོ་བོས་ཆ་མ་འཚལ་ཏོ། ཞེས་དང་། དེང་སང་གི་མཁས་པ་རྣམས་ཀྱིས། ཡོད་པ་མིན། མེད་མ་མིན་བྱ་མའི་ལུང་ཞིག་རྣ་བས་ཐོས་ཚེ། ཐོག་མར་ལུང་དེ་གསུང་མཁན་སུ་ཡིན་རྩད་གཅོད་གཅོད་བྱེད། གལ་ཏེ་ལུང་དེ་བོད་སྔ་མའི་མཁས་པ་ཞིག་གི་གསུང་འདུག་ན། དེ་འདྲ་ཟེར་མཁན་དེ་ཆད་ལྟ་བ་བླུན་པོ་ཡོན་ཞེས་བརྙས་བཅོས་བྱེད། གལ་ཏེ་ལུང་དེ་སངས་རྒྱས་དང་ཀླུ་སྒྲུབ་སོགས་ཀྱི་གསུང་ཡིན་པར་ངོས་ཟིན་ན། ཡོད་པ་མིན་གསུངས་པ་བདེན་པར་ཡོད་པ་མིན་བྱ་བའི་དོན་ཡིན། མེད་པ་མིན་བྱ་བ་ཀུན་རྫོབ་ཏུ་མེད་པ་མིན་བྱ་བའི་དོན་ཡིན་སོགས་ཚིག་གི་ལྷན་པ་སྣ་ཚོགས་བཏབ་ནས་རང་གི་ཞེ་འདོད་དང་འགྲིགས་པ་ཞིག་བྱེད་དེ། དོན་ལ་སངས་རྒྱས་ལ་དགག་པ་བཏབ་ན་མི་ངན་ལྟ་ངན་གྱི་མིང་ཐོགས་པ་ལ་འཇིགས། བོད་སྔ་མ་ལ་དགག་པ་བྱེད་ཐུབ་ན། མཁས་པ་དཔའ་བོའི་མིང་ཐོགས་པའི་ཁྱད་པར་དེ་ཙམ་མ་གཏོགས། ཡོད་མིན། མེད་མིན། བརྗོད་མིན། སྤྲོས་བྲལ་སོགས་ཀྱི་ཐ་སྙད་ནི། མདོ་དང་རིགས་ཚོགས་དང་། བོད་སྔ་མའི་མཁས་པ་དག་གི་གསུང་རབ་ལ་མང་ཉུང་མི་འདུགདེས་ན་བོད་སྔ་མའི་མཁས་པ་རྣམས་ཀྱིས། གནས་ལུགས་བརྗོད་དུ་མེད་པ། བསམ་དུ་མེད་པ་སོགས་གསུངས་པ་ལ། འགའ་ཞིག་གིས་ནི་བླུན་པོ་དང་། ཆད་ལྟ་བ་ཞེས་དགག་པ་བྱེད། འགའ་ཞིག་གིས་ཅུང་ཟད་གུས་པའི་ཚུལ་བྱས་ཏེ། བོད་སྔ་མའི་མཁས་གྲུབ་ཁོང་ཚོའི་ཐུགས་ཀྱི་དགོངས་ཚུལ་ལ་ནི་མི་འགྲིག་པ་ཆེར་མེད་མོད་ཀྱི། ཁ་ནས་བཤད་པའི་ཚེ་རྗེ་བླ་མ་ལྟ་བུའི་ཞིབ་ཆ་མ་ཐོན་པ་ཙམ་ཡིན་ཟེར། དེ་བདེན་ན་བཅོམ་ལྡན་འདས་ཀྱིས་ཀྱང་ཐུགས་ཀྱི་དགོངས་ཚུལ་ལ་མི་འགྲིག་པ་མེད་མོད་ཀྱི། ཞལ་ལས་གསུངས་པའི་ཚེ་ནི། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན།། ཞེས་དང་། ཡིན་པ་ལ་སྤྱོད་ན་མཚན་མ་ལ་སྤྱོད་དོ། ཡོད་པ་མིན་པ་ལ་སྤྱོད་ན་མཚན་མ་ལ་སྤྱོད་དོ་སོགས་ཀྱི་ལྷན་པ་མཛེས་པོ་དེ་ཚོ་སྣང་མེད་དུབཞག་འདུག་པས། སངས་རྒྱས་ཁོང་ཡང་ཆོས་སྟོན་ཚུལ་ལ་ཞིབ་ཆ་མེད་པ་ཞིག་འདུག། དེས་ན་བོད་སྔ་མ་དང་། སངས་རྒྱས་གཉིས་ཀ་འགོག་ན་ཡོང་མཉམ་དུ་ཁོག་ཅིགའཇོག་ན་ཡང་མཉམ་དུ་ཞོག་ཅིགམི་ཁ་སྡང་མི་སྡང་ལ་འཇིགས་ནས་ལྕེ་སྣ་ཚོགས་སུ་བསྒྱུར་ཏེ་མགོ་སྐོར་སྣ་ཚོགས་མི་གཏོང་བར་ཞུ། ཞེས་བོད་སྔ་རབས་པའི་ལྟ་བའི་ཕྱོགས་སྐྱོར་དུ་ལངས་ཏེ། ཕྱི་རབས་མཁས་པ་རེ་ཟུང་ནས་སྔ་རབས་པ་ལ་ཆད་ལྟ་བླུན་པོ་ཞེས་སྐྱོན་བརྗོད་མཛད་པ་ལ་གཟུར་གནས་ཀྱི་ལན་སྦྲོན་པའོ།།
དཔྱད་གཞིའི་ཡིག་ཆ།
①མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཕྱོགས་བསྒྲིགས་ཞེས་པ་སི་ཁྲོན་མི་རིགས་དཔེ་སྐྲུན་ཁང་གི་པར་མ།
②རྗེ་བཙུན་ཤེས་རབ་རྒྱ་མཚོ་འཇམ་དཔྱལ་དགྱེས་པའི་བློ་གྲོས་ཀྱི་གསུང་རྩོམ་པོད་གསུམ་ཅན། མཚོ་སྔོན་མི་རིགས་དཔེ་སྐྲུན་ཁང་གི་པར་མ།
③པཎ་ཆེན་ཤཱཀྱ་མཆོག་ལྡན་གྱི་གསུང་དབུ་མ་ལ་འཇུག་པ་རྩ་བ་དང་འགྲེལ་བ་བཞུགས་ཞེས་པ་སི་ཁྲོན་མི་རིགས་དཔེ་སྐྲུན་ཁང་གི་པར་མ།
④སྟག་ཚང་ལོ་ཙཱ་བའི་གསུང་གྲུབ་མཐའ་ཀུན་ཤེས་ཀྱི་རྩ་འགྲེལ་ཞེས་པ་མི་རིགས་དཔེ་སྐྲུན་ཁང་གི་པར་མ།།
⑤གོོ་རམས་པ་བསོད་ནམས་སེང་གེའི་གསུང་ལྟ་བའི་ཤན་འབྱེད་ཐེག་མཆོག་གནད་ཀྱི་ཟླ་ཟེར་ཞེས་བྱ་བ་ཤིང་པར་མ།
⑥གུང་ཐང་འཇམ་པའི་དབྱངས་བསྟན་པའི་སྒྲོན་མེའི་གསུང་འབུམ། མི་རིགས་དཔེ་སྐྲུན་ཁང་གི་པར་མ།
⑦འཇུ་མི་ཕམ་པའི་གསུང་ངེས་ཤེས་སྒྲོན་མེའི་རྩ་འགྲེལ་དང་སྤྱོད་འཇུག་ཤེར་འགྲེལ་དང་དབུ་མ་རྒྱན་གྱི་རྩ་འགྲེལ་ཞེས་པ་སི་ཁྲོན་མི་རིགས་དཔེ་སྐྲུན་ཁང་གི་པར་མ།
⑧ཐུའུ་བཀྭན་ཆོས་ཀྱི་ཉི་མའི་གྲུབ་མཐའ་ཞེས་པ་མི་རིགས་དཔེ་སྐྲུན་ཁང་གི་པར་མ།
⑨བོད་པ་སྤྲུལ་སྐུའི་གསུང་ལྟ་གྲུབ་ཤན་འབྱེད་གནད་ཀྱི་སྒྲོན་མེ་ཞེས་བྱ་བ་སི་ཁྲོན་མི་རིགས་དཔེ་སྐྲུན་ཁང་གི་པར་མ།
⑩ཚུལ་ཁྲིམས་རྒྱ་མཚོའི་གསུང་ཚད་མའི་དཀའ་གནད་གསལ་བར་བྱེད་པའི་དུས་ཀྱི་མེ་ལོང་ཞེས་བྱ་བ་མི་རིགས་དཔེ་སྐྲུན་ཁང་གི་པར་མ།
⑾ལོག་སྨྲའི་ཚང་ཚིང་སྲེག་པའི་ལུང་རིགས་རྡོ་རྗེའི་མེ་ལྕེ་ཞེས་བྱ་བ་ཀན་སུའུ་མི་རིགས་དཔེ་སྐྲུན་ཁང་གི་པར་མ།
⑿དུས་རབས་ཉི་ཤུ་པའི་བོད་ཀྱི་ངོ་མཚར་བའི་རབ་བྱུང་ཞེས་བྱ་བ་ཀྲུང་གོའི་བོད་རིག་པ་དཔེ་སྐྲུན་ཁང་གི་རྒྱ་ཡིག་པར་མ།
⒀རྗེ་རིན་པོ་ཆེའི་རྟེན་འབྲེལ་བསྟོད་པ་མཚོ་སྔོན་མི་རིགས་དཔེ་སྐྲུན་ཁང་གི་པར་མ།
⒁བསྟོད་པ་དོན་ལྡན་མའི་རྩ་འགྲེལ་ཐེ་ཝན་པར་མ།
⒂བོད་ལྗོངས་ཞིབ་འཇུག་གོ་བདུན་ལོའི་དེབ་གསུམ་པ་དང་གོ་བརྒྱད་ལོའི་དེབ་དང་པོ།
⒃ལྟ་བ་བསམ་བློ་ལག་ལེན་ཞེས་བྱ་བ་ཀན་སུའུ་མི་རིགས་དཔེ་སྐྲུན་ཁང་གི་པར་མ།
⒄ཉི་མ་རྒྱལ་མཚན་གྱི་རྩོམ་དགག་ལན་རྡོ་རྗེའི་མེ་ལྕེ་སོགས་ལ་ལན་དུ་སྤྲིངས་པ་རང་བྱུང་བདེན་པའི་གཏམ་གཡུལ་རྒྱལ་ལྷའི་རྔ་སྒྲ་ཞེས་བྱ་བ།
⒅མཁས་དབང་དགེ་འདུན་ཆོས་འཕེལ་ལ་དཔྱད་པ་ཚངས་པའི་དྲང་ཐིག་ཅེས་བྱ་བ་སི་ཁྲིན་མི་རིགས་དཔེ་སྐྲུན་ཁང་གི་པར་མ།
⒆མཁས་དབང་དགེ་འདུན་ཆོས་འཕེལ་གྱི་གསུང་རྩོམ་(༡-༣)བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གི་པར་མ།
⒇དཔའ་རིས་རབ་གསལ་གྱི་གསུང་འབུམ་ཀྲུང་གོའི་བོད་རིག་པ་དཔེ་སྐྲུན་ཁང་གི་པར་མ།

robotstxt: allowed

filter: keep


text:
སེང་རྡོར་ཟེར་བ་ཞིག་ལ་ཕུལ་བ།
ཉེ་སྔོན་ནས་བཟུང་སྟེ་རྩོམ་པ་པོའི་མིང་གསལ་མི་གསལ་མང་པོ་ཞིག་གིས་སྐད་འཕྲིན་དང་དགེ་ཆོས་དྲ་བ་སོགས་ཀྱི་སྟེང་སེང་རྡོར་ཟེར་བ་དེ་ཡི་ཤུ་བ་ཡིན་ཚུལ་སོགས་ལས་འཕྲོས་ཏེ་ཧ་ལས་པའི་གསང་བ་མང་པོ་ཞིག་གཅིག་རྗེས་གཉིས་མཐུད་སྒོས་ཀློག་པ་པོ་དག་གི་སྤྱན་ལམ་དུ་བསྟར་བྱུང་ལ།གནས་ཚུལ་དེ་ལས་འཕྲོས་པའི་གླེང་སློང་ཡང་མི་ཉུང་བ་ཞིག་བཟོས་ཡོད་འདུག གནས་ཚུལ་དེ་ནི་རླུང་ནག་འཚུབ་མ་ཞིག་དང་འདྲ་བར་གཡུགས་ཐེངས་གཅིག་གིས་གཡོ་སྒྱུ་ལ་བརྟེན་ནས་རྙེད་པའི་སེང་རྡོར་གྱི་བདེ་བ་དང་རྨི་ལམ་ཕྲན་བུ་དེ་ཡང་ཡོངས་སུ་མེད་བརླག་ཏུ་བཏང་ཟིན་པ་འདྲ་ལ། གཟུགས་མེད་ཀྱི་སྤུ་གྲི་ཞིག་དང་མཚུངས་པར་ཁོའི་སྙིང་འགོར་ཡང་ཡང་གཙགས་ཏེ་སེམས་ལ་རྨ་ཁ་ཆེན་པོ་ཞིག་བཟོས་ཡོད་ཚོད། དེ་ཡང་ཁག་མི་འདུག་སྟེ། ཁོས་ད་བར་དུ་རང་གིས་མི་ལས་དགུ་ལས་བྱས་མྱོང་བའི་གནས་ཚུལ་དག་གསང་རྒྱ་དམ་པོ་བྱས་ཏེ་དཀའ་ལས་མང་པོ་མྱངས་པའི་ནོར་བུ་དེ་གློ་རྡེག་ལ་བོད་མི་དག་གི་རྣ་དང་མིག་ལམ་དུ་མངོན་པས་འཚུབ་ཆ་ལང་ངེས་རེད་ལ། སུ་ཞིག་གིས་གསང་བ་དག་བརྟོལ་མི་ཡོང་ངམ་སྙམ་པའི་ཐེ་ཚོམ་དང་ཞེད་སྣང་དེས་མནར་གཅོད་ཇི་འདྲའི་མང་པོ་ཞིག་བཏང་དང་གཏོང་བཞིན་པ་ནི་བཟོད་ནུས་པ་ཞིག་མ་ཡིན་པའི་ཁར། སྟབས་མ་ལེགས་པར་རྒྱ་མཚོའི་ཕར་ཚུར་གཉིས་ཀྱི་བར་སྣང་དུ་འབྲུག་སྒྲ་བཞིན་གྲགས་པས་ཁོར་ཅི་བཤད་འདི་བཤད་མེད་པར་རང་ཉིད་དཀར་པོ་དང་རེ་རྐང་གླིང་དང་ངེད་གཉིས་ནག་པོ་བཟོ་འདོད་ཀྱི་ཧམ་སེམས་དྲག་པོས་ཉེས་པ་ཡོད་ཚད་ངེད་གཉིས་ཀྱི་མགོར་འཕེན་པ་ནི་བྱིས་པའི་འཁྲབ་སྟོན་ཞིག་ཏུ་ངེས་པས་ཁ་ཡ་བྱེད་དོན་མེད་མོད། བདེན་པ་འདི་ངོ་མ་སྤྲད་ན་ལ་ལར་གོ་ནོར་ཐེབས་པ་སོགས་མི་འགྲིག་ས་ཡང་ཡོད་ངེས་པས་ཡི་གེ་འདི་དག་གཏག་དགོས་བྱུང་། སེང་རྡོར་གྱིས་རེ་རྐང་གླིང་ལ་ཁྱོད་ཀྱིས་འབྲི་རྩལ་ཐད་ནས་ངའི་དོ་ཟླ་མི་ཡོང་མདོག་མདོག་གི་སྐད་ཆ་སྐྱིད་པོ་བཤད་པར་བལྟས་ན། སེང་རྡོར་ནི་མཁས་ཆེན་ཞིག་དང་རྐང་གླིང་ནི་ཡིག་ངོ་ཙམ་ཡང་མི་ཆོད་པའི་བྱིས་པ་ཞིག་ལོས་ཡིན་སྙམ་པ་རེ་བྲིས་འདུག་པས་སེམས་གཏིང་ནས་དགོད་རྒྱུ་ཞིག་ཐོན་མོད། རང་ངོ་མི་ཟིན་པའི་མི་ཞིག་ལ་བདེན་པ་བརྡར་རྒྱུ་ནི་གླེན་རྟགས་རང་ཡིན་པས་ཅང་མི་བཤད། སེང་རྡོར་གྱིས་བཤད་ན། རེབ་འདིའི་གླེང་སློང་བཟོ་མཁན་ང་དང་རྐང་གླིང་གཉིས་ཡིན་ཚུལ་བཤད་པར་བལྟས་ན། བརྙན་འཕྲིན་ཁང་གཞན་ཞིག་གི་(ཀུན་གླེང་)ལེ་ཚན་ནང་བགྲོ་གླེང་བྱེད་མཁན་ནི་ངེད་གཉིས་ཡིན་པ་འདྲ་ལ། དབྱིན་ཡུལ་གྱི་ཚགས་པར་སོགས་ཀྱི་སྟེང་དབྱིན་ཡིག་གིས་སྤེལ་བའི་གནས་ཚུལ་དེ་དང་། བོང་རྫིའི་ལྗིད་ཁོག་ཅན་གྱི་རྩོམ་ཡིག་སོགས་ཀྱང་ངེད་གཉིས་ཡིན་པ་འདྲ་བས་ཐག་བཅད་པ་ཅུང་སྔ་སོང་བ་མ་རེད་དམ། བརྒྱུད་འགོད་བྱས་པ་ཙམ་གྱིས་ཉེས་པ་དེ་འཁུར་དགོས་ན་མདང་ཁ་པར་བརྒྱུད་ནས་བཤད་པ་ལྟར་གླེང་ས་ཞིག་ནས་རེ་རེ་བཞིན་གླེང་ཤིང་བརྡར་ཏེ་ཐག་བཅད་ཆོག། དེ་མིན་བདག་གིས་འཛམ་གླིང་མཁས་པ་ཞེས་པའི་མིང་སྤྱད་དེ་བོང་རྫིར་དཔྱད་ལན་འབྲི་རེས་བྱས་པ་དེ་ནི་ཇི་འདྲའི་མ་རུང་བའི་ལས་ཤིག་ཡིན་པ་ལྟར་གླེང་སྟེ་རང་གི་བྱས་ཉེས་སྒྲིབ་བྱེད་དུ་གླེང་བ་ནི་ཨུ་ཐུག་པའི་བགྱི་བ་རང་ཡིན་པས་བདག་ལ་མི་གནོད་ལ། དེ་དག་ཉར་ཚགས་བྱས་ཡོད་ན་ཕྱིར་མངོན་དང་ཕན་ཚུན་བསྡུར་ནས་བལྟའོ། དེ་དུས་ང་ལ་ཉེས་འགེལ་བྱས་ཡོད་པ་དག་རེ་རེ་བཞིན་བརྟོལ་འོང་དུས། འགྱོད་བཤགས་ཙམ་གྱིས་མི་ཆོག་པའི་གནད་ཀའང་ཤེས་དགོས་སོ། དཔྱད་མཆན་སྐོར་གླེང་དགོས་ན། ཧི་ཟིན་སྟེང་ཁྱེད་ཀྱིས་འཁྲབ་སྟོན་བྱས་པ་དག་ཀྱང་གླེང་དགོས་པས་ལྟད་མོ་ངོ་མ་བོ་རྗེས་ན་ཡོད། ཁོ་བོས་ཁ་སང་ཕྱི་དྲོ་བར་དུ་ཉིད་ཀྱི་ཡི་གེ་དེ་དག་མ་མཐོང་ལ། དེ་ཡང་གྲོགས་པོ་ཞིག་གིས་དེ་ལྟ་བུ་ཞིག་བྲིས་འདུག་ཅེས་བཤད་མེད་ན་ངས་དེ་རིང་ཡང་མཐོང་ཡོད་རྒྱུ་མ་རེད། ངས་དེ་ལྟ་བུ་ཞིག་བྲི་རྒྱུ་ཡིན་ཚུལ་བཤད་དུས། བདག་གི་གྲོགས་པོ་མང་པོ་ཞིག་གིས་མི་ཆོ་མེད་འདིའི་རིགས་ཀྱི་ཁ་སློང་ནས་ཅི་བྱེད་ཟེར་བྱུང་། གང་ལྟར་གནས་ཚུལ་འདིའི་རིགས་ནི་སྐད་ཆ་བཤད་ནས་ཚར་རྒྱུ་ཡོད་པ་ཞིག་དང་། བྲིས་ཏེ་ཐག་བཅད་ཆོག་པ་ཞིག་ནི་མ་ཡིན་པས་ཐུག་ས་ནས་ཐུག་སྟེ་གླེང་ས་ནས་གླེང་ཆོག་པ་ཡིན། ཤེས་དགོས་པ་ཞིག་ལ། ཁྱེད་ཀྱིས་མགོ་ལོག་པ་འཇིགས་བྱེད་ཚེ་རིང་ལ་བརྙས་བཅོས་བྱེད་པ་བཞིན་ང་དང་རྐང་གླིང་གཉིས་ལའང་དེ་ལྟར་བྱེད་བསམ་པ་ནི་ནོར་བ་ཚབས་ཆེན་རང་ཡིན་པས་ཤེས་དགོས་སོ།
བདག་གིས་ཁྱེད་ལ་ཕོག་ཐུག་བཟོས་པས་ང་རང་འདུག་ས་འགྲོ་ས་མེད་པ་ལྟ་བུའི་གནས་སུ་གྱུར་བ་དང་།ཐབས་ཟད་དེ་སེང་དྲ་ལས་བུད་པ་འདྲ་ཞིག་བཤད་ཁུལ་བགྱིས་འདུག་མོད། ཉིད་ཀྱིས་ལོ་སྔོན་མ་ཞིག་ལ་ཅིག་ཅིག་ཅིག་རྒྱང་དུ་སྤྱུག་ཚུལ་དང་། ཉིག་ཉིག་ཉིག་ལ་ཟླ་གནང་སྟེར་ཚུལ་སོགས་བཤད་པ་ལྟར་ང་ཡང་རྒྱང་དུ་སྤྱུག་པ་ཡིན་ཚུལ་མི་བཤད་པའི་ངེས་པ་མེད་སྙམ་ནས། སེང་དྲའི་སྟེང་གསལ་བརྡ་དེ་སྤེལ་བ་ཡིན་ལ། ཉིད་ཀྱིས་བསུབ་མ་ཐག་མཚོ་སྔོན་པོའི་ཟིན་བྲིས་སྟེང་སྤེལ་བ་ཡིན་པས་ཉིད་ཀྱི་སྐད་ཆའི་ཕུགས་བརྟོལ་ཡོད་པ་མ་རེད་དམ།
གསལ་བཤད། སྤྱིར་སློབ་སྦྱོང་བྱེད་མཁན་ཞིག་ལ་མཚོན་ན་ཕན་ཚུན་དབར་སྡིགས་རེས་དམོད་རེས་བྱེད་པ་ནི་ཆེས་མི་ལེགས་པ་ཞིག་ཡིན་མོད། རྐྱེན་དབང་གིས་སྐད་ཆ་འདི་མི་བཤད་ཐུ་མེད་དུ་གྱུར་བས་རྣམ་པ་ཚོར་དགོངས་དག་ཞུའོ། །


text:
Published July 23, 2013
སྒྲོལ་མ་ལགས་ཀྱིས་རྒྱ་གར་རྒྱལ་ས་ལྡི་ལིའི་ལམ་ཟུར་ལ་མོག་མོག་ཚོང་གཉེར་བྱས་ཏེ་ལོ་ ངོ་ཉི་ཤུ་ལྷག་ འགྲོ་གི་ཡོད་ལྟར་། ཁོང་རྣམས་པ་རྒྱལ་ས་ལྡིའི་ལམ་ཟུར་ལ་མོག་མོག་ཚོང་མཁན་རྙིང་ཤོག་ཞིག་ཆགས་ ཡོད་པ་རེད། ཐོག་མ་ལྡི་ལིའི་ཁྲོམ་ར་ཅིག་གི་ནང་ལ་ལོ་དུས་མང་པོ་མོག་མོག་ཚོང་ཡོད་ཅིང། རིམ་ བཞིན་མོག་མོག་གི་ཚོང་ལས་དེ་རྒྱ་སྐྱེད་བྱས་ཏེ་ད་ཆ་རྒྱལ་ས་ལྡི་ལིའི་ས་གནས་མ་ འདྲ་བ་འགའ་རེ་ ནང་མོག་མོག་ཚོང་གནང་གི་ཡོད་པ་རེད། ཁོང་རྣམས་པའི་གཉེར་བཞིན་པའི་མོག་མོག་གི་ཚོང་ལས་ དེ་རྒྱ་གར་གྱི་ས་གནས་གསར་ཤོག་མ་འདྲ་བ་མང་པོའི་ནང་འཐོན་ཡོད་པ་མ་ཟད་བརྒྱུད་ལམ་འགའ་ རེ་ཡིས་ སྒྲོལ་མ་ལགས་ཀྱི་མོག་མོག་དེ་རྒྱལ་ས་ལྡི་ལོའི་ནང་གི་མོག་མོག་ཞིམ་ཤོས་དང་ གྲགས་ཆེ་ཤོས་ གྲས་ལ་ཡང་ངོས་འཛིན་བྱེད་མཁན་བྱུང་འདུག།


text:
རྒྱ་མིའི་གསང་ཉུལ་བའི་གྱ་གྱུ།
བྱང་ཆུབ།
ད་ལོར་རྡོར་གདན་ནས་དུས་དབང་ཞུས་རྗེས་མུ་མཐུད་བཀའ་མའི་ལུང་ཉན་བཞིན་ཡུན་རིང་བསྡད། ལུང་འགོ་བཙུགས་ཏེ་ཉིན་ཤས་སོང་བའི་ཉིན་གཅིག ཕྲན་གྱི་གཡོན་ཟུར་ལ་རྒྱའི་བཙུན་མ་དགུང་ལོ་བགྲེས་ཙམ་ཞིག་སླེབས་ཤིང་། རྒྱ་ཡིག་གི་དེབ་ཅིག་ཀློག་བཞིན་བསྡད་སོང་། ཕྲན་གྱིས་མང་འགྱེད་དུ་ཐོབ་པའི་རྙིང་མའི་སྨོན་ལམ་དུས་དེབ་སྟེང་ཨ་ཁྱུག་རིན་པོ་ཆེ་དགོངས་པ་ཆོས་དབྱིངས་སུ་ཐིམ་ཚུལ་དང་ཁོང་གི་རྣམ་ཐར་ཐུང་ངུའི་ལེ་ཚན་ཞིག་ཡོད་པ་ཀློག་བཞིན་པའི་སྐབས་ཡིན། ཨ་ནེ་དེས་ཨ་ཁྱུག་རིན་པོ་ཆེ་དང་ཁོང་ག ི་དགོན་པའི་འདྲ་པར་མཐོང་སྟེ། ངས་རྒྱ་སྐད་གོ་གི་མ་རེད་སྙམ་པའི་ངང་། ལུས་ཀྱི་རྣམ་པར་རིག་བྱེད་ཀྱི་ལག་བརྡ་དང་བཅས་རྒྱ་སྐད་ཀྱིས་ག་ལེར་བཤད་རྒྱུར།དེ་ངའི་བླ་མ་རེད།ང་དགོན་པ་དེ་ནས་ཡོང་བ་ཡིན་ཟེར། དེ་དུས་བྱང་ཆ་ཡོད་མིན་ལ་མ་ལྟོས་པར་ངའི་ཁ་ནས་ཀྱང་རྒྱ་སྐད་ཐོན་པ་ན། ཁོ་མོ་དགའ་སྟེ་སྐད་ཆ་མང་པོ་ལབ་འགོ་བཙུགས་སོང་། ཁོ་མོས་ཟེར་ན། ཉིན་ཤས་རིང་ཁོ་མོ་འདུ་ཁང་གི་ཕ་ཟུར་ནས་བསྡད་མོད། རྒྱལ་ཁབ་ཀྱི་ལས་ཀ་བས་༼རྒྱ་གཞུང་གི་སོ་བ། ཁོ་མོས་དེ་ཚོར་ gongzuo zu ཞེས་འབོད།༽ བསྡད་དུ་བཅུག་མ་སོང་ཟེར།
མུ་མཐུད་བརྗོད་རྒྱུར། རྒྱལ་ཁབ་ཀྱི་ལས་ཀ་བ་མང་ཆེ་བ་རྡཱ་སར་ཐོན་སོང་མོད། མི་དྲུག་བདུན་ཞིག་ད་དུང་ཡང་བསྡད་ཡོད། ང་ལ་ལྟ་རྟོག་ཁོ་ནའི་ཆེད་རེད་ཟེར། དེ་དུས་ངས་ཀྱང་ཨེ་བདེན་མི་བདེན་སྙམ། རིམ་གྱིས་དོ་སྣང་བྱས་པ་ན། ང་ཚོའི་གྲལ་བསྟར་གྱི་ཕར་སྣེ་ན་ཡང་། མཚམས་རེར་བོད་པའི་ཕོ་གསར་ཞིག་གི་མཉམ་དུ་དང་། མཚམས་རེར་ཁེར་འགྲོ་ཁེར་འདུག་བྱེད་པའི་མོ་གཞོན་ཞིག་འདུག ངས་ནི་ཉི་ཧོང་བ་ཞིག་ཡིན་ཤག་བྱས་མོད། ཨ་ནེས་དེ་ཡང་རྒྱ་མི་གསང་ཉུལ་བ་རེད་ཟེར། དེ་དུས་ཨ་ནེས་ང་ལ་ཁོ་མོས་ཀློག་བཞིན་པའི་དེབ་དེ་བསྟན་སོང་། དེ་ནི་ཆབ་སྲིད་ཀྱི་དེབ་ཅིག་སྟེ། ལྕམ་ཀྲུའུ་རོས་ (zhu rui) བརྩམས་པའི་ du diu xi zang yi ge zhong go ren de guan dan༼་་་་ཀྲུང་གོ་བ་ཞིག་གི་ལྟ་ཚུལ།༽ཞེས་པ་དེ་རེད་འདུག སུ་ཞིག་གིས་མཆོད་རྟེན་སྐོར་ལམ་གྱི་ཟུར་ཞིག་ལ་བཞག་འདུག་པ་བསྒྲུགས་ནས་ཡོང་བ་ཡིན་ཟེར། ཁོ་མོས་དེབ་དེ་ཀློག་བཞིན་མཚམས་རེར་རྟགས་རྒྱག་པ་དང་། མཚམས་རེར་ཡིག་ཕྲེང་གི་ཟ་ཟུར་རྣམས་སུ་རང་ཉིད་ཀྱི་བསམ་ཚུལ་ཐུང་ངུ་རེ་འགོད།
ངས་ཀྱང་རྒྱ་ཡིག་ཐ་ཐོར་རེ་འགྲོ་བས་མིག་ཟུར་གྱིས་བལྟས་པ་ཡིན། ཐེངས་ཤིག་ཀྲུང་གོའི་ཞིང་ཆེན་ཚང་མའི་ནང་དགོན་པ་འབོར་ཆེན་རེ་བསྐྲུན་ཡོད་ཅེས་བྲིས་སོང་། ཡང་སྐབས་ཤིག་ཀྲུང་གོའི་བརྟན་བརླིང་ཐད་བཙན་བྱོལ་བོད་གཞུང་ལའང་འགན་ཡོད་ཅེས་བྱ་བ་ཞིག་བྲིས་སོང་། དེ་དུས་ང་མོ་ལ་ཡང་དོགས་པ་ཟ་སོང་། དེར་མ་ཟད། ཐེངས་ཤིག་ང་ལ་ཤིང་འབྲས་སྐམ་པོ་ཞིག་སྤྲད་དེ་ན་རེ། འདི་ང་ལ་རྒྱལ་ཁབ་ཀྱི་ལས་ཀ་བས་སྤྲད་སོང་ཟེར། དེ་དུས་དེ་སོ་བས་སྤྲད་པ་ཡིན་ན་ངས་ཟ་གི་མིན་ཞེས་ལན་བཏབས་ཏེ་མ་ཟོས་པ་ཡིན། མོ་རང་ཅུང་ཧང་སངས་ཏེ་ཕྱི་ཐུམ་སྟེང་གི་ཡི་གེ་སྟོན་གྱིན་ཐའེ་ཝན་གྱི་རེད། གཙང་མ་རེད་ཟེར། ངས་ཟས་དེ་གཙང་ན་ཡང་། དེ་སྤྲོད་མཁན་གྱི་མི་དེ་གཙང་མ་མ་རེད། ནང་བསྟན་གྱི་དགྲ་བོ་རྒྱ་གཞུང་གི་སོ་མྱུལ་རེད་པ་ཅེས་ལབ་པར། རྒྱལ་ཁབ་ཀྱི་ལས་ཀ་བ་ཡིན་ན་ཡང་སྡིག་ཅག་མ་རེད་ཅེས་དང་། བཙན་བྱོལ་བོད་གཞུང་གི་སོ་བ་ཡང་འདི་གར་ཡོད་རེད། ཁ་སང་ངའི་རྒྱབ་ནས་གྲྭ་བ་ཞིག་གིས་ང་ལ་ངོ་ནག་པོ་དང་སྒྲ་དྲག་པོས་ང་ཚོ་བོད་རང་བཙན་ཡིན་ཞེས་ཟེར་སོང་། ངས་བལྟས་ན་ཁོང་བཙན་བྱོལ་བོད་གཞུང་གི་སོ་བ་རེད་ཟེར། ངས་བཙན་བྱོལ་བོད་གཞུང་ལ་གསང་བ་ཡོད་མ་རེད། ཕྱི་གསལ་ནང་གསལ་ཡོད་རེད། བོད་གཞུང་གི་འགོ་ཁྲིད་རྣམ་པས་རྒྱ་ནག་པ་སུ་ཡོང་ནའང་། བོད་གཞུང་གི་ཡིག་ཆ་རྣམས་ཀློག་ན་དགའ་བསུ་ཡོད་ཅེས་གསུང་མུས་ཡིན། ཞེས་ལབ་པར་མོས་བསམ་བློ་བཏང་ནས་འདུག གང་ལྟར་ང་གཉིས་ཉིན་གྲངས་ཁ་ཤས་ཤིག་མཉམ་དུ་བསྡད་པའི་རིང་། ངས་གང་ཤེས་པ་ནི་དུས་དབང་སྐབས་སྐུ་མདུན་ལ་མཇལ་ཁ་ཞུས་པ་དང་གསུང་ཆོས་ཉན་པ་དག་གིས་མོའི་བསམ་བློ་འགྱུར་མེད་པ་དེ་རེད།
ཡིན་ན་ཡང་ཡ་མཚན་པ་ཞིག་ལ། རྒྱ་མིས་བརྩམས་པའི་དེབ་དེ་ཆ་ཚང་ཀློག་ཚར་པ་དང་མོ་རང་གི་བློ་ཁ་རྦད་དེ་འགྱུར་ནས། ད་ངས་ཤེས་སོང་། སྔོན་མ་ཡིན་ན་ང་ཚོས་ཅི་ཡང་ཤེས་མི་འདུག འགྲོ་བ་མིའི་ཐོབ་ཐང་ཟེར་བ་ཞིག་རྩ་ནས་ཤེས་ཀྱི་མེད། ང་ཕྱིར་རྒྱལ་ནང་དུ་སླེབས་ཚེ། ངའི་གཡས་གཡོན་གྱི་མི་རྣམས་ལ་དྲི་བ་མང་པོ་འདྲི་རྒྱུ་འདུག་ཅེས་ཟེར།སྔོན་མ་ངས་ཁྱེད་ཚོ་རྒྱ་ནག་མི་མང་གིས་གནས་ཚུལ་ངོ་མ་ཤེས་ཀྱི་མེད་སྐོར་དང་། རྒྱ་གཞུང་གི་དྲིལ་བསྒྲགས་ཕལ་ཆེ་བ་རྫུན་མ་ཡིན་ཚུལ་ལབ་ན། དེ་ཙམ་ཁས་ལེན་མི་བྱེད་མོད། ད་ནི་ཕྱོགས་ཡོངས་ནས་ཁས་ལེན་བྱེད་ཀྱི་འདུག ངས་མོ་ལ་སྐད་ཆ་དམར་རྗེན་མ་མང་པོ་བཤད་པ་ཡིན་ཏེ།ང་ཚོའི་བླ་ཆེན་རྣམས་རྒྱ་གཞུང་གིས་བསད་ཚར་ཐལ།ང་ཚོས་མཁན་ཆེན་འཇིགས་ཕུན་ཡང་རྒྱ་ནག་གིས་བཀྲོངས་པའི་ཡིད་ཆེས་བྱེད་བཞིན་ཡོད་ཅེས་ལབ་པར་མོས་ཀྱང་དེ་ཡིན་པར་ཡིད་ཆེས་ཟེར། པཎ་ཆེན་རིན་པོ་ཆེ་ཡང་་་་། ཞེས་ལབ་པས། དེ་སུ་རེད་ཟེར་བཞིན་མགྱོགས་པོར་དེབ་ངོ་ལ་བྲིས་སོང་། མོས་ཟེར་ན།མོ་རང་ཨ་ཁྱུག་དགོན་ནས་རང་ཡུལ་རྒྱ་ནག་ཏུ་ཡོད་པའི་རང་༼མོ་རང་གི་བདེ་འཇགས་ཕྱིར།འདིར་ཡུལ་མིང་མི་མིང་སོགས་འགོད་རྒྱུ་མིན།༽ཡུལ་དུ་སོང་བ་ན།སྒོ་ལྕགས་གཏོར་མེད་ན་ཡང་ཁང་མིག་ནང་གི་ཅ་དངོས་ཡར་དཀྲུགས་མར་དཀྲུགས་བྱས་འདུག རྐུ་མ་ནི་བརྒྱབས་མི་འདུག གཞུང་གི་སོ་བས་བྱས་པ་གསལ་ཐག་ཆོད་རེད། ཡང་ཕྱིར་ཨ་ཁྱུག་དགོན་པར་ལོག་པ་ན། ཤག་ནང་གི་དཔེ་ཆ་རྣམས་དཀྲུགས་འདུག་དེ་ཡང་གཞུང་གི་སོ་བ་རེད་ཟེར།མོ་རང་གི་སྐད་ཆར་དཔག་ན།ཨ་ཁྱུག་དགོན་པར་གྲྭ་བཙུན་གྱི་ནང་ན་
ཡང་།རྒྱ་ཡི་སོ་བ་མང་པོ་ཡོད་ཚོད་འདུག ལྷག་པར་བླ་ཆེན་ཁག་གི་ཉེ་གནས་རྣམས་ཀྱི་ནང་ན་ཡང་སོ་བ་ཡོད་ས་རེད་སྙམ་ནས་སེམས་ཁོངས་ལ་སྐྲག་སྣང་ཞིག་ཀྱང་སྐྱེས་སོང་།
ཉིན་ཞིག་ཨ་ནེས་བཀླགས་ཚར་བའི་དེབ་དེ་ང་ལ་སྤྲད་དེ། ཁྱོད་ཀྱིས་ཀློག་ཅིག མི་གོ་ན་ངས་འགྲེལ་བཤད་རྒྱག་ཟེར། ངས་མགོ་ཚོས་ལ་མ་ཚོས་པའི་ངང་རོབ་ཙམ་བཀླགས་ཅིང་།ཕྱིར་ཡང་མོ་ལ་སྤྲད་པ་ཡིན།ཉིན་དེའི་ཕྱི་དྲོར།གོང་གི་རྒྱ་མི་མོ་གཞོན་དེ་དང་བོད་པའི་ཕོ་གསར་དེ།ཕོ་གསར་དེའི་རོགས་པ་གྲྭ་བ་གཉིས་བཅས་ཁོང་ཚོ་ཚ་གདུགས་ལ་གཡོལ་ནས་ང་ཚོ་སྡོད་ས་དང་ཉེ་སར་བཅར་སོང་། ཧང་སངས་པ་ཞིག་ལ། རྒྱ་མི་མོ་གཞོན་དེ་ང་དང་ཐག་ཉེ་སར་བསྡད་ཅིང་།ཅུང་ཙམ་ནས་ཁྱོད་ཀྱིས་ཀློག་བཞིན་པའི་རྒྱ་ཡིག་གི་དེབ་དེ་ངས་གཅིག་བཀླག་ན་འགྲིག་གམ་ཟེར། ངས་དེབ་དེ་ཨ་ནེའི་རེད།མོ་ལ་སྤྲད་ཚར་བ་ཡིན་ལབ་པ་ན།མདུན་ཕྱོགས་ན་ཡོད་པའི་ཨ་ནེའི་སར་བཅར་སོང་།ཡིན་ཡང་ཨ་ནེས་འཛུམ་ཙམ་བྱེད་བཞིན་ཅི་ཞིག་ལབ་སྟེ་གཡར་མ་སོང་། མོ་གཞོན་དེས་ཡ་མཚན་པའི་རྣམ་འགྱུར་ཞིག་བསྟན་ཏེ་ཕྱིར་ཡང་སྔར་གནས་སུ་བསྡད། དེ་ནས་ངས། ཁྱོད་ལ་དེ་ཀློག་འདོད་ཡོད་ན། ངའི་གྲོགས་པོར་ཡོད། ངས་སང་ཉིན་ཁྱེར་ཡོང་ཆོག་ཅེས་ལབ་པ་ན། དེས་ན་མི་དགོས་འདུག དེ་རིང་ཉིན་མཐའ་མ་ཡིན། སང་ཉིན་ང་རྡཱ་རམ་ས་ལར་ཐོན་འགྲོ་གི་ཡོད་ཟེར། རོགས་པ་ཡོད་དམ་ཞེས་པ་ན། མེད། གཅིག་པུ་ཡིན་ཟེར། དེས་ན་ཁྱེད་རང་རྒྱ་གར་ལ་གཅིག་པུ་ཡོང་བ་ཡིན་ནམ་ཞེས་དྲིས་པས། ཡིན་ཟེར། ཁྱོད་བློ་ཁོག་ཆེ་བ་ལ་ལབ་པས་འཛུམ་ཙམ་བྱེད། ཁྱེད་འགྲོ་ན་བྷོམ་བྷེ་ལ་འགྲོ་དགོས་རེད། རྒྱ་གར་གྱི་གྲོང་ཁྱེར་ཆེ་ཤོས་དེ་རེད། དྷ་རམ་ས་ལ་ཆུང་ཆུང་ཞིག་མ་གཏོགས་ཡོད་མ་རེད། ཅེས་ལབ་པ་ན། ང་དེ་ལ་ཡང་འགྲོ་འདོད་ཡོད། ཡིན་ཡང་། དངུལ་མེད། ངའི་དངུལ་ཨ་སྒོར་ ༡༠༠༠ བརླགས་སོང་ཟེར། དངུལ་བོར་བར་ཡིད་ཆེས་མ་སོང་མོད། གང་ཤེས་པ་ནི། སོ་བ་ཡིན་པར་དོགས་པའི་རྒྱ་ནག་པ་དེ་དག་མང་ཆེ་བར་དངུལ་འདང་ཙམ་ལས་ཡོད་ས་མ་རེད་སྙམ་སོང་།
གང་ལ་ཟེར་ན།ཕོར་བ་ཁུག་མའི་ནང་བཅུག་འདུག་ཅིང་།ཉིན་དགོང་གཉིས་ལ་ཆོས་ཞུ་བ་མི་མང་གི་གྲས་སུ་པང་བསྒྲིགས་ཏེ་འབྲས་ལྡ་ལི་ལེན་སར་ཆད་མེད་ལྟ་བུ་རེད། མི་མང་འཛོམས་སར་ཆེད་བཅར་བྱེད་རྒྱུ་དེ་སོ་བའི་དགོས་མཁོ་རེད་ཟེར་ཆོག་ཀྱང་། ཁོང་ཚོའི་ལུས་མདངས་ཞན་ལ། གྱོན་གོས་ཀྱང་སྐྱོ། ཆེས་ཐ་མལ་གྱི་རྣམ་པ་མངོན། ངའི་སེམས་ལ། ཁོ་ཚོ་སོ་བ་ཡིན་ཐག་ཆོད་དེ། མིན་ན། དངུལ་ལྡང་ལ་མ་ལྡང་ངང་། ཁེར་འགྲོ་རྐྱང་འདུག་ངང་། རྒྱང་ཐག་རིང་བའི་འགྲུལ་བཞུད་འདི་དང་དུ་ལེན་སྲིད་དམ་སྙམ། ད་དུང་ཨ་ནེས་ཟེར་ན། འདུ་ཁང་ནང་ལོ་ན་བདུན་ཅུ་དོན་གྲངས་སོན་པའི་རྒྱའི་སོ་བ་རྒན་མོ་ཞིག་འདུག མོས་གྲྭ་ཆས་གྱོན་འདུག་ན་ཡང་རབ་བྱུང་བའི་འགྲོ་སྟངས་འདུག་སྟངས་ཅུང་ཟད་ཙམ་ཡང་མི་ཤེས་འདུག་པས་སོ་བ་མིན་ན་ཅི་ཡིན་ཟེར། ང་ཧང་སངས་བཞིན་དེ་འདྲ་རྒན་འཁོགས་ཀྱང་སོ་བར་ཡོང་གི་རེད་དམ་ཞེས་དྲིས་པ་ན། རེད། རྒྱལ་ཞེན་རང་འཁུར་ནས་ཡོང་བ་རེད་ཟེར། དེ་ནས་ངས་དོ་སྣང་སྤྲོད་དུས། དོ ར་མའི་སྒང་ལ་འགྲིག་མོ་འབྱོར་མོ་མེད་བཞིན་དུ་ཨུ་ཚུགས་ཀྱིས་བཙུན་ཆས་སྤྲོས་པའི་རྒྱའི་བཙུན་མ་རྒན་འཁོགས་གཉིས་མཐོང་།
ཉིན་གཅིག་ཨ་ནེ་དང་ང་གཉིས་ཀྱི་སྐད་ཆ་འཕྲོས་ཏེ་སོ་བའི་གླ་ཆའི་སྐོར་ལ་སླེབས་སོང་། ཨ་ནེས་བཤད་རྒྱུར། དཔེར་ན། སོ་བ་གཅིག་ལ་ལམ་གྲོན་ཕུད་པའི་ཟླ་བ་རེར་རྒྱ་སྒོར་ ༡༠༠༠ རེ་ཡོད་ན། རྒྱ་གཞུང་ལ་མཁོ་བའི་མི་ཞིག་གམ་དོན་གནད་གལ་ཅན་ཅིག་མཁོ་སྤྲོད་ཐུབ་པ་བྱུང་ན། རྒྱ་སྒོར་ ༣༠༠༠ རེ་ཐོབ་སྲིད་པ་རེད་ཟེར། ཡིན་པ་ནི་ཚོང་རེད་མོད། རྒྱ་ནག་པ་དེ་དག་རྒྱལ་ཁབ་ལ་རྨོངས་ཞེན་ཆེ་བ་ལ་སོ་ཟད་རུས་འཐམས་ལྟ་བུར་འདུག
དེ་ནས་ངས་ཕོ་གསར་བོད་པ་དེ་ཁྱོད་ཀྱིས་གང་ནས་ངོ་ཤེས། ཁོས་རྒྱ་སྐད་ཤེས་སམ། ཞེས་དྲིས་པ་ན། དེ་འདི་ག་རྡོ་རྗེ་གདན་རང་ནས་ངོ་ཤེས་གྲོགས་པོ་ཆགས་ཡིན། ཁོས་རྒྱ་སྐད་མི་ཤེས་མོད། ང་གཉིས་ཀྱིས་དབྱིན་སྐད་བཤད་རེས་བྱེད་བཞིན་ཡོད་ཟེར། རྗེས་སུ་ངས་ཤེས་དུས་ཕོ་སར་དེ་དང་གྲྭ་བ་གཉིས་པོ་བཅས་ཁོང་ཚོ་བྱེས་སུ་འཚར་ལོངས་བྱུང་བའི་བོད་མི་སྟེ། ལྡེ་ར་ལྡུམ་ནས་རེད་འདུག དེ་ནས་ངས་རྒྱ་མོ་དེར། དབྱིན་སྐད་གང་ནས་སྦྱངས་པ་སོགས་སྐད་ཆ་མང་པོ་དྲིས་པར། བདེན་མིན་མི་ཤེས་ཡང་གང་དྲིས་ལན་ནི། མོ་རང་སི་ཁྲོན་ཀྱི་མཐོ་རིམ་སློབ་གྲྭ་ཞིག་གི་སློབ་ཕྲུག་དང་། དབྱིན་སྐད་དེ་རུ་སྦྱངས་པ། དགུན་ཁའི་གུང་སེང་གི་དུས་ཚོད་སྤྱད་ནས་འདིར་ཡོང་བ། ཡོང་དོན་ཆོས་ཡིན་པ། སློབ་གྲྭ་ཚོགས་ཉེ་བས་ཉིན་གྲངས་མང་པོ་བསྡད་ཁོམ་མེད་པ་སོགས་བརྗོད། ད་ནི་ཨ་ནེ་མོ་རང་གི་སྐོར་ཏེ། སོ་བ་ཡིན་མིན་དེ་བཤད་ཚོད་མི་ཐུག་མོད། ཨ་ནེ་ངོ་མ་ཞིག་ཡིན་པ་ལ་ཐེ་ཚོམ་མི་འདུག་སྟེ། རྙིང་མའི་ཞལ་འདོན་མང་པོ་ཞིག་བློ་ལ་འགྲོ་ཞིང་། ཉིན་རེ་བཞིན་སྒོམ་ཡང་རྒྱག ཡིན་ན་ཡང་ཕྱིར་སྐྱོད་ལག་ཁྱེར་སྟེང་། སྐྱ་ཆོས་དང་སྐྲ་རྫུན་གྱོན་པའི་པར་འདུག མོས་ཟེར་དོན་ལ་ཡང་། སྐྱ་བོར་བརྫུས་ནས་ཡོང་བ་ཡིན་ཟེར། ཉིན་ཞིག་ཕ་ཡུལ་ཕྱོགས་ཀྱི་ངོ་ཤེས་ཤིག་ནས། ཁྱོད་རྒྱ་གར་ལ་འགྲོ་ན། ལག་ཁྱེར་ཁོ་བོས་བཟོ་ཆོག་ཅེས་བརྗོད་སོང་བས་དགའ་བོས་ཀྱང་ཁས་བླངས་པ་ཡིན། འདིར་ཡོང་དུས། ཁོ་རང་ཡང་རྒྱལ་ཁབ་ཀྱི་ལས་ཀ་བ་རེད། ཁོ་ལ་མི་སུམ་ཅུ་ལྷག་འདུག་ཟེར། སྐབས་ཤིག་མོས་ང་ཁྲིད་དེ་ཨ་ནེ་རྣམས་བཞུགས་ཤག་ཏུ་སོང་། མོ་ན་རེ། ཁོང་ཚོས་ང་ལ་ཁ་གྲག་གི་མ་རེད།
ཨ་ནེ་གཅིག་གིས་ང་རྡུང་གྲབས་ཀྱང་བྱས་སོང་ཟེར། ཁྱད་མཚར་བ་ལ། བོད་པའི་ཨ་ནེ་ཚོ་དང་མོ་རང་གི་བར་ན་སྐད་ཆ་བཤད་རེས་མི་འདུག ཅུང་ཙམ་ནས་བོད་པའི་བཙུན་མ་གཉིས་ཀྱིས་ང་ལ་བཤད་དོན། རྒྱའི་ཨ་ནེ་འདིས་སྐུ་མདུན་གྱི་སྐུ་པར་གྱི་མགོ་ཚང་མ་བཀོག་གི་འདུག དེ་འདྲ་བྱས་ན་སུས་ཀྱང་སྣང་བར་འགྲོ་གི་མ་རེད། སྐུ་མདུན་ཟེར་ན་འཛམ་གླིང་གི་བླ་མ་རེད་པ་ཟེར། དེ་དུས་མོས་ཀྱང་བརྗོད་དོན་ཧ་གོ་ནས་དེབ་དེ་ང་ལ་བསྟན་སོང་། སྐུ་མདུན་གྱི་བདེན་བཞི་ངོ་སྤྲོད་ཀྱི་དཔེ་ཆུང་གྲུ་བཞི་མ་ཞིག་རེད། མདུན་རྒྱབ་གཉིས་ན་སྐུ་མདུན་གྱི་སྐུ་པར་བཞུགས་མོད། མོས་དབུ་རང་མེད་པ་བཟོས་ནས་ལྟ་མི་སྤྲོ་བ་ཞིག་བཟོས་འདུག མོས་བཤད་རྒྱུར། དེབ་འདི་ངས་རང་ཡུལ་ལ་ཁྱེར་རྩིས་ཡིན། རྒྱའི་མཐའ་སྲུང་དམག་གི་ཉེན་ཁ་ལས་མཐར་ཕྱིར་བཀོག་པ་ཡིན་ཟེར། ངས་མོའི་སྐད་ཆ་བོད་སྒྱུར་ཞུས་པ་ཡིན། བོད་པའི་ཨ་ནེ་ཞིག་ན་རེ། དེ་འདྲ་ཡིན་ན། པར་ཆ་ཚང་བཀོག་ན་འགྲིག་གི་རེད་པ། དབུ་གཅིག་པུ་བཀོག་དོན་ག་རེ་རེད། ང་ཚོས་མོ་ལ་སྙིང་རྗེ་ནས། དང་པོ་གང་དགའ་དགའ་བྱས་མོད། མོས་བྱེད་སྟངས་འདི་འདྲ་འདུག་ཟེར། ངས་ཀྱང་མོ་ལ། རེད། བཀོག་ན་ཆ་ཚང་བ་བཀོག་ན་ལེགས་ཞེས་ལབ་མོད། མོས་དེ་མུར་ཉིན་གྲངས་གཉིས་ཙམ་བཞག་སོང་། རྗེས་ནས་པར་ཆ་ཚང་བཀོག་འདུག གང་ལྟར་ཡང་། མོས་དེབ་དེ་མགོ་ནས་མཇུག་བར་འབྲི་དེབ་ཅིག་གི་སྟེང་གཙང་བཤུས་བརྒྱབས་སོང་།
ཉིན་གཅིག་ཨ་ནེས་ཟེར་ན། རྒྱལ་ཁབ་ཀྱི་ལས་ཀ་བ་འདི་ཚོས་ང་རྒྱ་གཞུང་གི་སྲུང་དམག་ལ་རྩིས་སྤྲོད་ས་རེད། ངའི་ཅ་དངོས་ནང་། ཆབ་སྲིད་ཀྱི་དེབ་འདྲ་ལྐོག་ནས་འཇུག་ཉེན་འདུག མོ་རྒྱ་ནག་ཏུ་ནམ་ལོག་རྒྱུའི་ཟླ་ཚེས་རྣམས་ཚང་མ་གསང་ཡོད་ཟེར། མོས་ང་ལ་གནམ་གྲུའི་འཛིན་ཡིག་བསྟན་སོང་། སྤྱི་ཟླ་ ༣ ཚེས་ ༢ ཉིན། ལྡི་ལི་ནས་ཤར་རྒྱག་རྒྱ་ནག་ཏུ་འཕུར་བྱེད་རེད་འདུག
མོ་རང་གིས་སྡོད་གནས་དང་སྡོད་ཤག་སོགས་ཞིབ་ཕྲ་ཤོག་བྱང་སྟེང་བྲིས་ནས་ང་ལ་སྤྲད་མོད། ངས་མོ་ལ་ཡིད་ཆེས་ཆ་ཚང་ཞིག་བྱེད་མ་ཐུབ་པས། ཕ་ཡུལ་ཨ་མདོ་ཡིན་པ་ཙམ་ལས་དེ་མིན་ས་ཕྱོགས་ཙམ་ཡང་མ་ལབ་ཅིང་། རྡོར་གདན་ནས་ནམ་ཐོན་གྱི་སྐད་ཆ་ཡང་བཤད་མེད། ཕྲན་མེ་འཁོར་ལ་བསྡད་དེ་འགྲོ་བཞིན་པའི་སྐབས། བློ་བུར་དུ་ཁ་པར་སླེབས་ཏེ། ཁྱོད་མཐོང་མ་སོང་གང་ན་ཡོད་ཟེར། ང་མེ་འཁོར་ནང་ཡོད་ལབ་པས། ཁྱེད་ཀྱིས་ང་ལ་ཅི་ཕྱིར་མ་ལབ། ཡིན་ན་ཡང་། yi lo pin an ༼ཀློག་ཀླད་དུ་རྒྱ་ཡིག་མེད་བརྟེན་ཕཱིན་ཡཱིན་བྲིས༽ ཟེར།


text:
དེ་ནས་ལོ་ངོ་བཅུ་བདུན་གྱི་རྗེས་ཏེ། ༢༠༠༦་ལོར་ཕ་ཡུལ་ལ་བསྐྱོད་སྐབས་རྩ་ཐང་དང་རི་བོ་འང་མོ་ཐོ་ཡིས་ཁེངས་འདུག མོ་ཐོས་ཁེངས་པའི་རྩ་ཐང་སྟེང་ད་དུང་ཡང་རྟ་ཁ་ཤས་ལྷག་
July, 2009
...now browsing by month
རྩ་ཐང་གི་ལྷིང་འཇགས་དཀྲོགས་བྱུང་།Friday, July 31st, 2009
དེ་ནས་ལོ་ངོ་བཅུ་བདུན་གྱི་རྗེས་ཏེ། ༢༠༠༦་ལོར་ཕ་ཡུལ་ལ་བསྐྱོད་སྐབས་རྩ་ཐང་དང་རི་བོ་འང་མོ་ཐོ་ཡིས་ཁེངས་འདུག མོ་ཐོས་ཁེངས་པའི་རྩ་ཐང་སྟེང་ད་དུང་ཡང་རྟ་ཁ་ཤས་ལྷག་
ཨ་རིའི་རྒྱལ་ཡོངས་གྲོས་ཚོགས་ཁང།Tuesday, July 28th, 2009
ང་རང་ཨ་རིའི་རྒྱལ་སའི་གྲོང་ཁྱེར་ནང་དུ་བསྡད་ནས་ལོ་བཅུ་གཅིག་ལྷག་འགོར་ཡོད་ལ། དེའི་རིང་འཛམ་གླིང་གི་ས་ཕྱོགས་གང་ས་ནས་བལྟ་བསྐོར་དུ་གྲོགས་པོ་སུ་འདྲ་ཞིག་ཡོང་ནའང་། རང་གི་ཐུབ་ཚོད་ཀྱིས་གྲོང་ཁྱེར་འདིའི་ནང་ཁྲིད་ནས་ཤེས་ཚོད་ཀྱིས་འགྲེལ་བཤད་རེ་རྒྱག་གིན་ཡོད། དེ་རིང་ངས་འདི་ནས་གྲོང་ཁྱེར་འདིའི་ནང་ཕེབས་མ་མྱོང་ཡང་ཟིན་བྲིས་འདིའི་ནང་ཕེབས་བཞིན་པའི་གྲོགས་པོ་ཚོར་གྲོང་ཁྱེར་འདིའི་ནང་གི་གནས་ཁ་ཤས་པར་རིས་དང་ལྷན་དུ་ངོ་སྤྲོད་མདོར་བསྡུས་རེ་བྱེད་ངེས་ཡིན།
ཨ་རིའི་རྒྱལ་ཡོངས་གྲོས་ཚོགས་ཁང། གྲོས་ཚོགས་འོག་མའི་ནང་མི་འཐུས་མི་༤༣༥་ཡོད། ལས་ཡུན་ལོ་གཉིས་ཡིན། གྲོས་ཚོགས་གོང་མའི་ནང་འཐུས་མི་བརྒྱ་ཐམ་པ་ཡོད། ལས་ཡུན་ལོ་དྲུག་ཡིན། གྲོས་ཚོགས་གོང་འོག་གཉིས་ཀྱི་འཐུས་མི་སུ་རུང་བསྐྱར་དུ་འདེམས་པར་དགག་བྱ་མེད།
གྲོས་ཚོགས་ལ་ཁྲིམས་བཟོ་ལྷན་ཁང་ཡང་ཟེར།གྲོས་ཚོགས་ཀྱིས་དབུས་གཞུང་གི་ཁྲིམས་གཞི་གཏན་འབེབས་བྱེད་ཀྱིན་ཡོད་ལ། གཏན་འབེབས་བྱས་པའི་ཁྲིམས་གཞི་དེ་ཨ་རིའི་མངའ་སྡེ་ལྔ་བཅུ་ཐམ་པ་དང༌། ཨ་རིའི་མི་ཡོངས་ལ་ཁྱབ། ཁྲིམས་ཀྱི་བྱེད་ནུས་ནི། མི་ཡོངས་རྫོགས་ཁྲིམས་ལུགས་ཀྱི་རྗེས་སུ་འབྲངས་དགོས་པ་དང་། སྲིད་གཞུང་དང་དབུ་ཁྲིད་ཀྱིས་ཁྲིམས་ལུགས་ལ་བརྩི་བཀུར་བྱེད་དགོས་པ། མི་སུ་ཡང་ཁྲིམས་ཀྱི་སྒང་ན་མེད་པ་དེ་ཡིན།
ཨ་རིའི་སྲིད་འཛིན་གཉིས་པ་འཇོན་ཨ་ཀྲེམ(John Adams) གྱིས།“ང་ཚོའི་རྒྱལ་ཁབ་ནི་ཁྲིམས་ཀྱིས་སྐྱོང་བའི་སྲིད་གཞུང་ཅིག་ཡིན་པ་ལས་མིས་སྐྱོང་བའི་གཞུང་ཅིག་མིན།”ཞེས་གསུངས་ཡོད། མི་ཚང་མ་ཁྲིམས་ལུགས་གཅིག་མཚུངས་ཀྱིས་འཛིན་སྐྱོང་བྱས་པ་ཡིན་ན་མི་སྒེར་གྱི་ཐོབ་ཐང་དང་རང་དབང་ལ་སྲུང་སྐྱོབ་ཡག་པོ་བྱེད་ཐུབ་ལ། སྲིད་གཞུང་གིས་མི་ཁག་ཅིག་ཐོབ་ཐང་ལ་རྡོག་རོལ་གཏོང་མི་ཐུབ་པར་མི་ཚང་མ་གཅིག་མཚུངས་ཀྱི་ཡོད་པའི་འདྲ་མཉམ་གྱི་ཐོབ་ཐང་སྲུང་སྐྱོབ་བྱེད་པ་དེ་རེད།
དྲན་རྟེན་རྡོ་རིང༌།Sunday, July 26th, 2009
ཨ་རི་སྲིད་འཛིན་དང་པོ་(George Washington)འཇོར་རྗེ་ཝ་ཞིན་ཏོན་གྱི་དྲན་རྟེན་རྡོ་རིང་དང་དར་ལྕོག། པར་འདི་ནི་༢༠༠༨་ལོར་ཨ་རིའི་རྒྱལ་ཡོངས་ཐང་ཆེན་དུ་འབྲུག་རྒྱལ་ཁབ་ཀྱི་རིག་གཞུང་འགྲེམས་སྟོན་སྐབས་ཀྱི་པར་ཡིན། རྩོམ་ཡིག་ཆ་ཚང་ལ་གཟིགས་རོགས། »
ནོར་བེལ་ཞི་བདེའི་གཟེངས་རྟགས། སློབ་དཔོན་ཁིན་གྱི་གསུང་བཤད།Friday, July 24th, 2009
བཀུར་འོས་པའི་རྒྱལ་བོ་དང༌། སྲིད་འཛིན། སྐུ་འགྲོན་ཕོ་མོ་ལྷན་རྒྱས་རྣམ་པར།
ཨ་རིའི་ནང་ཤ་མདངས་ནག་པོ་ཡིན་པའི་མི་གྲངས་ས་ཡ་ཉེར་གཉིས་ཀྱིས་གསར་གཏོད་རང་བཞིན་གྱི་འཐབ་རྩོད་བྱས་ཏེ། དྲང་བདེན་མ་ཡིན་པའི་མི་རིགས་དབྱེ་འབྱེད་བྱེད་པའི་ཡུན་རིང་གི་མཚན་མོ་མཇུག་སྒྲིལ་རྒྱུར་འཐབ་རྩོད་བྱེད་བཞིན་པའི་་སྐབས་འདིར་ངས་ནོར་སྦེལ་ཞི་བདེའི་གཟེངས་རྟགས་དང་ལེན་བྱེད་ཀི་ཡོད། ངས་སྤྱི་འབངས་ཀྱི་ཐོབ་ཐང་བརྩོན་ལེན་ལས་འགུལ་གྱི་ཚབ་བྱས་ནས་གཟེངས་རྟགས་འདི་དང་ལེན་བྱེད་ཀྱི་ཡོད་ལ། ལས་འགུལ་འདི་ནི་བློ་ཐག་ཆོད་པོ་དང༌། ཉེན་ཁར་འཛེམས་ཟོན་མེད་པར་རང་དབང་དང་དྲང་བདེན་གྱི་ཕྱོགས་སུ་བསྐྱོད་བཞིན་ཡོད། རྩོམ་ཡིག་ཆ་ཚང་ལ་གཟིགས་རོགས། »
ཨ་རིའི་སྲིད་འཛིན་ཨོ་སྦ་མ་དང་གོང་ས་མཆོག་མཇལ་འཕྲད།Sunday, July 19th, 2009
ཨ་རིའི་གཞུང་གིས་སྲིད་འཛིན་ཨོ་སྦ་མ་གོང་ས་མཆོག་ལ་མཇལ་འཕྲད་གནང་རྒྱུའི་དགོངས་བཞེས་གནང་གི་ཡོད་འདུག
རྒྱ་གར་གྱི་དུས་བབ་(Time of India) གསར་འགོད་པ Sachuin Parashar ས་ཅིན་ པ་ར་ཤར་གྱིས་གནས་ཚུལ་སྤེལ་བར་གཞིགས་ན། ཨ་རིའི་མཐོ་རིམ་མགོ་ཁྲིད་ཞིག་གིས་གོང་ས་མཆོག་ད་ལོའི་ཕྱི་ཟླ་དགུ་པ་དང་བཅུ་པའི་ནང་ཨ་རིར་ཆིབས་བསྒྱུར་སྐབས་སྲིད་འཛིན་ཨོ་སྦ་མ་དང་མཇལ་འཕྲད་གནང་ཕྱོགས་ཐད་ཨ་རིའི་གཞུང་གིས་གོང་ས་མཆོག་ཀྱི་སྐུ་སྒེར་ཡིག་ཚང་དང་འབྲེལ་བ་བྱས་ཡོད་ལུགས་འགྲེལ་བརྗོད་བྱས་འདུག རྒྱ་ནག་གཞུང་གིས་གོང་ས་མཆོག་ས་ཕྱོགས་གང་དུ་ རྩོམ་ཡིག་ཆ་ཚང་ལ་གཟིགས་རོགས། »
ཇོ་མོ་གླང་མའི་ཁུག་གི་ཉི་ཟླ།Thursday, July 16th, 2009
ཨ་ཁུ་བསམ་འཕེལ་ཚེ་ཕྱི་མར་ཕེབས་པའི་གནས་ཚུལ་ཐོས་མ་ཐག་སེམས་པ་སྐྱོ་བས་ཁེངས་ཏེ་བྱིས་པའི་དུས་ཀྱི་འཚོ་བ་ཕྱིར་དྲན་བྱེད་དུ་བཅུག ཨ་ཁུ་བསམ་འཕེལ་ཡ་ཨ་ཁུ་བསམ་འཕེལ། ཁྱེད་ཀྱིས་རྨོག་ཆེན་སྡེ་བའི་བྱིས་པ་ཚོའི་སེམས་ལ་སྤྲོ་སྣང་ཚད་མེད་སྦྱིན་པའི་དགེ་བའི་མཐུས་ཁྱེད་ཉིད་ལ་བར་མདོའི་ཁམས་ནས་འཇིགས་སྐྲག་མི་ཡོང་བར་ང་ལ་ཡིད་ཆེས་ཡོད། རྒྱལ་བ་ཚང་ལའང་བསྔོ་རྟེན་ཕུལ་ཡོད་པས་ཐུགས་བདེ རྩོམ་ཡིག་ཆ་ཚང་ལ་གཟིགས་རོགས། »
རྩོམ་པ་པོ་འཇམ་དབྱངས་ནོར་བུ་དང་མཉམ་དུ་གླེང་མོལ་༤Tuesday, July 14th, 2009
དཔལ་ལྡན། བོད་རིགས་རྩོམ་པ་པོས་དབྱིན་ཇིའི་ནང་བརྩམས་སྒྲུང་དང་སྙན་ངག་འབྲི་བ་ལ་ཡར་རྒྱས་འགྲོ་བར་ཐབས་ལམ་དང་། ཡང་ན་ཁྱེད་རང་ངོས་ནས་དམིགས་བསལ་དབྱིན་ཇིའི་ནང་རྩོམ་འབྲི་བའི་བོད་རིགས་དེ་ཚོ་ལ་དམིགས་བསལ་གྱི་གསུང་བ་ག་རེ་ཡོད།
འཇམ་དབྱངས་། ངས་ག་རེ་བསམ་གྱིན་འདུག་ཟེར་ན། བོད་པའི་ནང་དབྱིན་ཇིའི་ནང་རྩོམ་འབྲི་མཁན་གསར་བ་བུད་མེད་དེ་འདྲ་ཁ་ཤས་འདུག ངས་མིང་མི་ཤེས་ཀྱང་རྩད་གཅོད་་བྱེད་ཀྱི་ཡོད། བལ་ཡུལ་ནང་དུ་སྐལ་བཟང་བསྟན་འཛིན་ཟེར་བ་དེ་འདྲ་འདུག ཁོས་དེ་འདྲ་ལ་དོ་སྣང་བྱས་ནས་ལས་ཀ་བྱེད་ཀྱི་འདུག ཅུང་ང་ཚོས་དོ་སྣང་མ་བྱས་པར་ཕར་ཚུར་འབྲེལ་བ་བྱུང་ཡོད་པ་མ་རེད། ངས་བསམ་ན་དེ་ཚོའི་བར་བ་ལ་ལམ་ཁ་འདྲ་བོ་རོགས་པ་བྱེད་མཁན་ཡོད་ན་ཡག་པོ་མེད་དམ་བསམ། ཕྱི་རྒྱལ་ནང་དེབ་པར་རྒྱག་པར་ཧ་ལས་པའི་དཀའ་ངལ་ཆེན་པོ་རེད། བོད་ནང་དུ་པར་རྒྱག་པ་དང་རྒྱ་ནག་ཏུ་པར་རྒྱག་སྐབས་སྔོན་མ་ཡར་མགོ་བདེ་བོ་ཞིག་འཁྲབ་ཐུབ་ན་ཐེབས་ཆགས་ཤིག་སྟོན་རྒྱུ་ཡོད་པ་རེད། ཕྱི་རྒྱལ་ལ་སོ་སོའི་ཁེ་བཟང་ཆེན་པོ་མ་རེག་བར་དུ་གང་ཡང་བཏོན་ རྩོམ་ཡིག་ཆ་ཚང་ལ་གཟིགས་རོགས། »
རྩོམ་པ་པོ་འཇམ་དབྱངས་ནོར་བུ་དང་མཉམ་དུ་གླེང་མོལ་༣Tuesday, July 14th, 2009
དཔལ་ལྡན། འཇམ་དབྱངས་ལགས་། འདས་པའི་ལོ་བཞི་བཅུའི་ནང་བོད་པས་སོ་སོའོ་ལོ་རྒྱུས་དང། དཔྱད་རྩོམ་དེ་འདྲ་དབྱིན་ཡིག་ནང་བྲིས་ཡོད་ཀྱང༌། བོད་པས་དབྱིན་ཇིའི་ནང་བརྩམས་སྒྲུང་དང་སྙན་ངག་དེ་འདྲའི་གསར་རྩོམ་རང་བཞིན་ལྡན་པ་ག་འདྲ་ཡོད་པ་རེད།
འཇམ་དབྱངས་། ཁྱེད་རང་ཚོས་གཟིགས་ཡོད་པ་མ་རེད། དཔེར་བཞག་ན། ང་རང་གིས་གཏམ་རྒྱུད་དྲུག་ཙམ་བྲིས་ཡོད། སྔ་ལོ་དེ་འདྲ་འཁྲབ་ཡོད་པ་རེད། རྩོམ་ཡིག་ཆ་ཚང་ལ་གཟིགས་རོགས། »
རྩོམ་པ་པོ་འཇམ་དབྱངས་ནོར་བུ་དང་མཉམ་དུ་གླེང་མོལ་༢Tuesday, July 14th, 2009
དཔལ་ལྡན། འཇམ་དབྱངས་ལགས།༡༩༧༠ལོའི་མཇུག་ཏུ་བཙན་བྱོལ་ནང་འཚར་ལོངས་བྱུང་ནས་དབྱིན་ཇིའི་སྦྱང་བར་གོ་སྐབས་བྱུང་བའི་གཞོན་སྐྱེས་མང་པོ་ཞིག་གི་རྩོམ་པ་པོའི་དཔུང་སྡེ་ཟེར་ནའང་། གང་ལྟར་གཞོན་སྐྱེས་ལྔ་དྲུག་ཙམ་མཉམ་དུ་འདུས་ནས་བོད་ཀྱི་གཞོན་ནུ་ཟེར་བའི་དུས་དེབ་ཞིག་པར་སྐྲུན་བྱས་ནས་ཁོ་ཚོས་བརྩམས་པའི་སྙན་ངག་སོགས་པར་བསྐྲུན་བྱེད་འགོ་བཙུགས་འདུག ཁོང་རྣམས་གྱིས་ཐེངས་དང་པོ་བོད་ཀྱི་གཞོན་ནུ་ཞེས་པའི་དུས་དེབ་དེ་འདོན་འདུག། གཞོན་སྐྱེས་དེ་དག་སོ་སོའི་ཕ་ཡུལ་དང་ཁ་བྲལ་བ་དང་། ཐ་ན་སོ་སོའི་ཕ་ཡུལ་མིག་གིས་མཐོང་མེད་པ་རྐྱང་རེད། ཁོ་ཚོའི་སྙན་ངག་གི་བརྗོད་གཞི་གཙོ་བོ་ག་འདྲ་ཆགས་ཡོད་པ་རེད།
འཇམ་དབྱངས་། དེ་དུས་ཕ་ཡུལ་སྐོར་ལ་དེ་འདྲ་མང་པོ་ཞིག་མེད། ཅུང་ཡོད་ཀྱང་ཤུགས་ཆེན་པོ་མེད། ཡག་ཤོས་དེ་རྒྱལ་པོ་ཚེ་རིང་རེད། ཁ་ཐུག་གི་ལྟ་ཕྱོགས་རེད། བོད་ཀྱི་གཞོན་ནུ་ཟེར་བ་དེ་བཏོན་པ་རེད། རྩོམ་ཡིག་ཆ་ཚང་ལ་གཟིགས་རོགས། »
རྩོམ་པ་པོ་འཇམ་དབྱངས་ནོར་བུ་དང་མཉམ་དུ་གླེང་མོལ་༡Monday, July 13th, 2009
དཔལ་ལྡན། འཇམ་དབྱངས་ལགས་།༡༩༥༠ནང་ལོ་རྒྱུས་ཀྱི་དུས་འགྱུར་ཆེན་པོ་བྱུང་ནས་རྒྱལ་བ་རིན་པོ་ཆེ་གཙོས་བོད་མི་སྟོང་ཕྲག་བརྒྱད་ཅུ་ལྷག་ཙམ་ཁྱིམ་མཚེས་རྒྱལ་ཁབ་བལ་ཡུལ་དང་རྒྱ་གར་ནང་དུ་ཡོང་དགོས་བྱུང་བ་ནས་བཟུང་དབྱིན་ཡིག་སྦྱང་བའི་གོ་སྐབས་ཞིག་ཀྱང་བྱུང་།དེ་བྱུང་ནས་ད་ལྟ་བར་དུ་མི་ལོ་བཞི་བཅུ་ཆགས་ཡོད་པ་རེད། དེའི་ནང་འཇམ་དབྱངས་ནོར་བུ་ལགས་དབྱིན་ཇིའི་ནང་བོད་ཀྱི་སྐོར་ལ་རྩོམ་ཡིག་འབྲི་མཁན་གཙོ་བོ་ཞིག་དང༌། དེའི་སྐོར་ལ་ཤེས་རྟོགས་དང་རྒྱུས་མངའ་ཡོད་མཁན་ཆིག་རེད། བྱོལ་ཁྲོད་བོད་པ་ཡིས་དབྱིན་ཇིའི་ནང་བོད་ཀྱི་ལ་རྩོམ་ཡིག་བྲིས་ཡོད་པའི་སྐོར་སྤྱིར་བཏང་གི་ངོ་སྤྲོད་ཅིག་གནང་རོགས་ཞུ།
འཇམ། ངས་ངོ་སྤྲོད་ཅིག་བྱས་ན།སྤྱིར་བཏང་དབྱིན་ཡིག་ནང་བོད་པས་རྩོམ་མང་པོ་འབྲི་མཁན་བྱུང་ཡོད་པ་མ་རེད།དང་པོ་དེ་དངོས་གནས་བྱས་ན་ང་ཚོ་སྐྱབས་བཅོལ་ནང་མ་སླེབས་གོང་ནས་དབྱིན་ཇིའི་ནང་རྩོམ་འབྲི་མཁན་ཐོག་མ་དེ་དགེ་འདུན་ཆོས་འཕེལ་ཡིན་པ་འདྲ། ཁོང་རང་སྔོན་མ་བོད་ནས་རྒྱ་གར་ལ་སླེབས་དུས་དབྱིན་ རྩོམ་ཡིག་ཆ་ཚང་ལ་གཟིགས་རོགས། »